
después lo hivern, que tot ho despulla de sa hermosura. 

Temps de guerra 


La qüestió dinàstica plantejada entre els reis de la casa d'Àustria i 
els de la casa de Borbó, per la successió al tron d'Espanya, duu a 
una llarga guerra de dotze anys entre les faccions en disputa. La 
victòria de Felip V, el pretendent francès, suposa per a Catalunya 
uns canvis polítics radicals, quan amb el govern de Nova Planta 
es deroguen les lleis pròpies i els organismes que les aplicaven. 
Es produeix, de fet, la instauració plena del centralisme i de la 
monarquia absoluta, el model polític dominant a tot Europa. El 
conflicte dinàstic s'acaba a Mataró el 31 de juliol de 1713, quan 
les «reals armas entraren en la present ciutat». Aquell dia es reu¬ 
neix el consistori austriacista i els regidors afirmen en acord mu¬ 
nicipal que, «En vista de trobar-se en la platja de la present ciutat 
de Mataró sobre la àncora quatre galeras de la catòlica y real 
magestat del senor rey Felip Quint (...) vingudas lo die present y 
trobant-se també en esta ciutat lo exm. senor Marquès Grimaldi 
general de las tropas de terra a fi que la present ciutat preste la 
obediència a la dita catòlica y real magestat, y així mateix existir 
son real exèrcit a tres lleguas desta ciutat, y per consegüent se 
vege ser inescusable la prestació de dita obediència que persò se 
preste». Ben clars van ser els regidors: l'obediència es prestava 
pel fet de «ser inescusable», i tenir l’exèrcit enemic rondant. A 
partir d'aquell moment les armes filipistes prenen la ciutat com 
una de les bases d'operacions contra la Barcelona assetjada. 

Les noves autoritats de seguida realitzen obres de defensa per 
prevenir un cop de mà. Es fortifiquen les muralles amb canons, es 
reforcen els accessos a la ciutat, es col·loquen graelles als portals 
per «fer llum a las nits», es munten carretes artillades a la platja i 
s'organitza una companyia de milicians per mantenir l'ordre pú¬ 
blic. El perill era real, com aviat es demostra, perquè es pateixen 
diverses accions coratjoses de miquelets i voluntaris barcelonins, 
que per mar i amb barcos corsaris ataquen embarcacions i indrets 

costaners d'obediència filipista, utilitzant, entre d'altres, la fragata 
mataronina bastida al 1696 per a lluitar contra els pirates. La in¬ 
tenció d'aquests grups era segrestar gent per aconseguir diners, 
recaptar impostos i hostilitzar de manera permanent l’enemic. En 
una acció desembarquen i assalten la casa del negociant Francesc 
Pou, extramurs, i s'enduen el seu fill gran, per qui demanen més 
de cent doblers de rescat. Fets com aquest obliguen el duc de Po- 
puli, cap del setge a Barcelona, a fer armar a Mataró una galiota 
comandada pel comerciant Joan Boter, que es dedica a posar fi¬ 
nal a aquestes incursions. I les tropes de l'exèrcit ataquen els em¬ 
boscats als indrets muntanyosos de la comarca. 

La facció filipista local rep amb entusiasme la vinguda de les 
tropes, i la ciutat es converteix en focus de desmoralització per 
als barcelonins encerclats. A Mataró s'aplegaven una cinquantena 
d'exiliats borbònics de la capital, eren els nobles que a la Junta de 
Braços havien votat la submissió a les armes de Felip V, alts 
membres de la clerecia, oficials de la milícia urbana i alguns par¬ 
ticulars. És curiós que una vegada vençuda la resistència barcelo¬ 
nina una part de la noblesa austriacista es traslladés a Mataró. Als 
panys d’algunes de les portes de les cases antigues, àligues i flors 
de lis gravades en ferro recorden aquella conflicte, segles després. 

El 27 de desembre de 1714 els regidors es fan ressò d'una carta 
del duc de Berwick que comunica la definitiva victòria sobre Bar¬ 
celona. L’Ajuntament organitza tres dies de lluminàries en acció 
de gràcies per la magnanimitat del rei i del duc, perquè, «aunqué 
en esta postura era tan fàcil a las tropas el universal degüello de 
todos los de la plassa, impedí en un estado tan avanzado, con pie- 
dad jamàs practicada, esta su total merecida desgracia». Llums al 
carrer, ofici religiós amb sermó, processó general, tedèum i missa 
de difunts, varen ser els actes oficials. 

No hi ha constància de repressió, sembla que es va produir l'e¬ 
xili forçat d'algun noble, segurament foraster, cap a Girona, i poca 
cosa més. I és notable la deferència que tenen les noves autoritats 
cap austròfils com l’hisendat Magí de Vilallonga. Hi devia ajudar 
que a la ciutat no es produís cap fet d'armes, i el cert és que al 
llarg del conflicte la gent, prudent, s'anava decantant cap al bàn¬ 
dol guanyador, canviant de monarca amb una certa rapidesa i 
oportunitat. Pel que fa al suport a les dinasties, hi estaven impli- 



cats tots els sectors socials, i arreu hi trobarem nobles, burgesos i 
menestrals. 

L'any 1716 els títols i privilegis de la noblesa austriacista són 
cremats públicament a Barcelona. Al 1717 és nomenat corregidor 
Francisco Antonio de Morales, i l'Ajuntament es reforma en sentit 
borbònic de manera definitiva el 1718, després d'alguns consis¬ 
toris provisionals. Hi entren com a regidors el negociant Marià 
Vieta, els mercaders Francesc Peramàs, Fèlix Dorda i Esteve 
Matas, el pagès Josep Arnau, el ciutadà honrat Josep Palau Riera i 
els doctors Josep Vendrell i Melcior Tria. Alguns d'aquests havien 
estat desinsaculats pels austriacistes; Peramàs era «uno de los que 
ha sido perseguido de los mal afectos; Matas era sujeto senalado 
de la debida fidelidad (...) padeciendo alguna vejación en tiempo 
del gobierno intruso». Palau també l’havien desinsaculat, com 
altres dels cridats a formar part de l'Ajuntament, que finalment no 
foren acceptats: els comerciants Francesc Pou, Joan Boter, Josep 
Guarro, Josep Picaire, el notari Martí Simón, el botiguer de roba 
Josep Campllonch, el ciutadà honrat Bru Sanromà, etc. 

Un nou conflicte esclata el més d’abril de l’any 1719 i es perllon¬ 
ga fins al gener de 1720. Aquesta vegada es tracta d’un enfronta¬ 
ment armat amb França, per l’interès de Felip V en les illes de 
Sardenya i Sicília. L’exèrcit les envaeix, i de seguida les tropes 
franceses entren a Espanya, amb el suport d’Anglaterra i altres 
aliats. Les autoritats armen la població, i al corregiment de Mata¬ 
ró s'ordena formar «esquadras de gente del país (...) para el res¬ 
guardo y quietud pública». El reclutament es fa el maig de 1719 i 
aplega un conjunt de 330 persones, 40 són de Mataró, amb un ral 
de sou el dia. Arran del conflicte, l'esperit de revolta de certs 
nuclis catalans, que es covava d'ençà de la guerra, duu a la ràpida 
formació d’escamots guerrillers que ataquen les forces fïlipistes. 
Quan s’acorda la pau amb França, perquè el rei abandona el seu 
interès sobre les illes italianes, encara quedarà per a les autoritats 
el problema d'aquestes forces revoltades, que lluiten amb inten¬ 
sitat en començar el 1720. 

A Mataró es viu una certa angúnia quan el 12 de gener arriba la 
notícia que s'acosten «800 hombres entre fusileros de Francia, y 
sediciosos, publicando quieren venir a inquietar este quartel». Les 
autoritats armen 200 persones i actuen sense manies. Temps des- 

prés, certs informes expliquen que el corregidor, amb la seva es¬ 
cassa tropa, en aquells moments, quan «estuvo esta ciudad mas 
amenazada de los sediziosos (...) limpió su jurisdicción con casti¬ 
go de muchos reos». El mateix capità general, marquès de Castel 
Rodrigo, ve a Mataró el mes de febrer a informar-se dels fets. És 
ell qui dirigeix la gran repressió de la primavera a Barcelona, que 
es materialitza en la confecció de llistes negres, en el suport a les 
delacions d’elements desafectes i en diverses execucions, enmig 
d’una onada general de terror. El mes de maig l’entrega d’armes 
és total i tres anys després s’amnistia els facciosos. 

Al llarg del segle Mataró és una ciutat assetjada per mar pels 
temibles pirates i corsaris de la costa d'Àfrica, gent de credo mu¬ 
sulmà que tenien angoixats els habitants de les poblacions marí¬ 
times. I això durava d'antic, perquè aquesta por va ser el motiu 
pel qual, al segle setze, la ciutat aixeca la muralla que l'encercla i 
la protegeix dels enemics. Davant el perill constant l’any 1715 es 
subministren armes a l'Ajuntament per les autoritats borbòniques, 
tot i haver-se’n prohibit la possessió als particulars, després de la 
guerra. També es reforcen les tropes auxiliars i es construeixen a 
la platja dues bateries de defensa, amb dos canons cada una, a lle¬ 
vant i a ponent, i l’any 1757 el corregidor organitza partides d'ho¬ 
mes armats per vigilar les naus forasteres. Tot i que hi ha poques 
dades sabem que de 1720 a 1740, quinze mataronins cauen a les 
mans dels corsaris, i cap al 1751 eren quaranta-cinc els veïns 
esclaus, i catorze les naus preses davant Roses, Palamós, Tortosa, 
etc. Perill pels pescadors i la gent veïna del mar, perquè els cor¬ 
saris musulmans feien «comercio de los infelices christianos cau- 
tivos», i només s’aconseguia que tomessin pagant un alt preu. 

Els anys trenta és un període de gran agitació a la marina, ja 
que els pirates realitzen accions molt agosarades, i es decideix 
atacar-los amb els seus propis mètodes. Les ciutats de Mataró, 
Vilanova i Sitges demanen poder construir cada una un barco, 
atès el perill ocasionat «por los moros de las partes fronterissas de 
Àfrica, llegando a los extremos de venir con armamentos de em- 
barcaciones pequenas con remos, llevàndose los pescadores, y 
algunas vezes saltar en las playas fiados de estar desarmado el 
pahiz, acosando con freqüència los buques que de Espana passan 
a Oran, y a Italia atrassando con esto notablemente el comercio». 

La iniciativa tira endavant gràcies a un repartiment veïnal de 
tres mil cinc-centes lliures, suficients per a bastir una fragata de 
disset rems i tres canons de bronze, amb un centenar de tripulants 
armats amb divuit trabucs, cent fusells amb baionetes, cent pisto¬ 
les, vuitanta sabres, cent bombes de mà, la pólvora necessària i 
els complements indispensables. El barco, construït a la prima¬ 
vera de 1738, es fa a la mar quan els pirates són a la vista, ales¬ 
hores a toc de campana s'apleguen els voluntaris i surten a perse¬ 
guir-los. Les preses aconseguides en aquestes batudes es repartien 
entre l'Ajuntament, els gremis de mar i els mariners, soldats i 
oficials que participaven en l'acció. El barco va estar en activitat 
durant els anys més durs de la pirateria i es va abandonar una 
vegada les costes van tornar a estar en calma. 

La dècada dels anys setanta també és un moment d'expansió 
dels pirates, que es mostren confiats i amenaçadors. El 1776 
l'alerta era extrema, i un mataroní comenta que «los argelins apar 
se bolàn ensenorir de estas mars», i s'organitzen grups per vigilar 
la platja. Dos anys després, s'arma la tropa per lluitar contra 
l’«insulto de los moros». 

Una de les gestes de l'època, en la lluita contra la pirateria, la va 
protagonitzar l’any 1757 un mataroní, Joan B. Balanzó, en derro¬ 
tar amb el seu barco una nau d'algerins davant Palamós. La incen¬ 
dien, l’enfonsen, i maten la major part de la tripulació i fan vint-i- 
sis presoners. Ferran VI va fer encunyar una medalla d'or per a 
commemorar una gesta tan heroica. 

Les qüestions militars i de defensa són cabdals, i la desconfiança 
en els catalans porta a prohibir les armes a mans de particulars ja 
el 1714, i no és fins el 1760 que el rei toma el permís d'armes als 
nobles. Les contribucions especials per a mantenir l'exèrcit es fan 
sota el nom de repartiment d'esquadres, impost que l'any 1728 es 
redueix a la meitat per la pau interior. La muralla que encercla la 
ciutat i la protegeix necessita sovint reparacions, el 1725 hi ha 
trossos en runes que es mana reedificar, aclarint que a la part inte¬ 
rior hi ha d'haver dotze pams desocupats sense cultivar. Noves re¬ 
paracions al 1757, però continuen les queixes per una lubrica de 
poca qualitat. De tota manera l'any 1790 el baró de Maldà diu que 
els portals, «ninguns se tàncan en les nits y en los més no hi ha 
portes». El perill havia passat. 

La vigilància militar es manté constant, ja que a vegades hi ha 
motius de preocupació: el 20 de juliol i el 29 d'agost de 1742, 
barcos anglesos ataquen la ciutat; en l'acció del juliol tiren més de 
tres-centes canonades, i a l'agost els anglesos, en un ràpid mo¬ 
viment, segresten a la platja un xabec mallorquí. Per al resguard 
de la costa es compta al 1759 amb uns 400 soldats i 25 oficials 
d'infanteria, i amb 42 soldats i 3 oficials de cavalleria. El 1762, 
davant nous perills, arriben 256 fusells amb baionetes i bales; pel 
mes de juny d'aquell any s'albira des de la ciutat un galeote ene¬ 
mic, cosa que passa també en altres moments, i s'avisa de seguida 
Barcelona. 

Una garantia de la tranquil·litat pública són els destacaments 
militars que s'estan a les ciutats importants. A Mataró, capital de 
corregiment, en molts períodes hi ha estacionada durant sis mesos 
l'any la guàrdia valona, formada per neerlandesos, que els altres 
sis mesos s'estan a Barcelona. L'allotjament de la tropa en cases 
particulars produeix queixes continuades dels afectats, però no 
tothom està obligat a admetre militars, ja que hi ha estaments amb 
privilegi d'exempció; d'aquesta manera, de les 1.738 cases que hi 
ha l’any 1778 no tenien estadants militars 808, propietat d'ecle¬ 
siàstics, militars, regidors, metges, escrivans, procuradors, mari¬ 
ners, seders, pobres, impedits i funcionaris de l'Estat; en canvi, la 
resta de cases, que sumaven 930, estaven obligades a allotjar-ne. 

Una manera d'alleugerir en part aquesta situació era el quarter, 
per al qual s'havien habilitat diverses cases llogades a la part alta 
de la Rambla. De tota manera, la precarietat d'aquesta obra feia 
que de manera contínua s'hagués de reparar: al 1724 s'eixampla 
amb una casa més, al 1768 hi ha goteres pertot, al 1781 fugen els 
presos que hi havia, «por la devilidad de una de las paredes del 
calabozo»; també se n'escapen al 1784, etc. Diversos accidents a 
causa de la inestabilitat de l'obra fan que cap al 1795 es pensi de 
reedificar el conjunt de cases i bastir-hi un autèntic quarter, del 
qual es realitzen diversos projectes. En aquells moments s'està a 
la caserna un regiment de dragons amb 136 cavalls, que mengen 
setze quintars de palla el dia. La tropa realitza la revista i exer¬ 
cicis militars a l’esplanada davant la porta de Barcelona. 

Pel que fa al tema de les quintes, se n'organitzen quan les 
necessitats de defensa així ho exigeixen, i constitueixen un pro¬ 
blema social de primer ordre, que duu a diversos avalots. El go- 

vern tenia tres maneres de procurar-se soldats per a l'exèrcit: la 
quinta, repartiment proporcional entre els veïns dels soldats 
sol·licitats, que s'havien d'estar a l'exèrcit uns vuit anys; el reclu¬ 
tament de voluntaris, que empenyoraven la llibertat per un nom¬ 
bre d'anys; i la lleva d'algun sector social marginat, com els 
desvagats i rodamóns. Però no tothom estava obligat a servir, ja 
que en les instruccions oficials que ordenaven les lleves hi havia 
un seguit de persones exemptes: els comerciants a l'engròs, els 
canvistes de lletres, els propietaris de barcos, els funcionaris 
municipals i de l'Estat, els fabricants de teixits, els advocats, els 
metges, els llicenciats, els «mossos solteros que fueren solos en 
su casa con hazienda pròpia, que manejen por si, a sus criados». 

Les quintes s'organitzen amb certa freqüència a partir del seu 
establiment al 1726; aquell any toquen a la ciutat 9 reclutes, que 
són sortejats: 4 dels escollits es fan escàpols i s'ha de fer un nou 
sorteig. L'any següent cal repetir-lo ja que molts electes estaven 
malalts, n'estaven exempts o havien desaparegut. Altres quintes: 
1731,8 soldats; 1733, 8; 1734, 2; 1741, 63 al corregiment, etc. La 
del període 1770-1771, quan es demanen a la ciutat 23 soldats, 
produeix una gran commoció. Més greus són els esdeveniments 
del gener de 1773, quan hi ha disturbis i avalots, pasquins de pro¬ 
testa a les parets i fugida dels mossos, conflicte general a Cata¬ 
lunya que té greus manifestacions a Barcelona. Al 1794 es pro¬ 
dueixen noves demandes, ja que en aquell temps de guerra es 
multipliquen les necessitats d'efectius humans; el corregiment ha 
de subministrar 214 soldats, dels quals 72 han de ser de Mataró. 
Les quintes de gent de mar per a l'armada reial també es suc¬ 
ceeixen: del 1717 a 1718 hi ha demanda de mariners arran de les 
expedicions a Sardenya i Sicília; de 1728 a 1735 quatre lleves re¬ 
cluten 234 persones, però moltes s'escapen. Una imatge habitual 
als carrers dels pobles és les files de reclutes lligats i anant cap a 
la seva destinació: s'havien escapat i els havien enganxat. 

El reclutament de voluntaris es produeix en alguns moments: 
l'any 1744 s'hi apunten 24 persones (7 de Mataró i 17 del corre¬ 
giment), amb la promesa de setze pesos. Però l'amor a les armes 
no era excessiu, ja que l'any següent el governador Betrela fa 
saber que són contínues les desercions de voluntaris que, una ve¬ 
gada han cobrat, desapareixen. Pel que fa a les lleves, en diversos 
anys es mana la dels «bagabundos, viciosos, y mal entretenidos». 

Un segle de guerres constants amb Anglaterra, de l’any 1761 al 
1763, del 1778 al 1783, del 1796 al 1801. Per a Mataró, la impor¬ 
tància d’aquests conflictes es deriva del fet que els barcos angle¬ 
sos feien gairebé impossible el trànsit de naus espanyoles cap a 
Amèrica, lloc de destinació de la major part de les manufactures i 
dels productes agrícoles de la ciutat, i amb les lubriques aturades 
arriba la necessitat a moltes cases, la misèria, la gana. 

En les hostilitats de 1778, una mesura duta a terme per inicia¬ 
tiva del Gremio de Mareantes és la construcció de la nau corsària 
La Provincià de Mataró el 1779, província marítima, s'ha d'en¬ 
tendre. S'obre una subscripció per a aplegar els diners necessaris 
per mitjà d'accions de cent cinquanta lliures; s'hi interessen 
burgesos i hisendats, que ho veuen com un remei per als perills 
del col·lapse comercial, i com un negoci. El barco compta amb 
24 canons, pagats per Fèlix A. Campllonch, i amb una tripulació 
de 100 homes amb patent de cors, cosa que els permet d'apoderar- 
se dels efectes de qualsevol nau. El barco es fa a la mar el mes 
d'octubre del mateix any i realitza diverses captures: pailebots de 
Venècia i Dinamarca carregats de draps, ordi, seda, etcètera. El 
mateix any s'armen dues sageties corsàries més, l'una amb 24 
canons i 130 tripulants; l'altra, a les ordres del capità Jaume Bru, 
té 26 canons i 124 tripulants, i actua fins a l'any 1783, quan 
s'acaba el conflicte, per començar aviat una altre guerra, ara amb 
els francesos. 

De l'abril de 1793 al juliol de 1795 té hoc l'anomenada Guerra 
Gran, que enfronta espanyols i francesos, quan en la primera 
d'aquestes dates les tropes envaeixen el Rosselló. El rei Carles IV 
es veu obligat a donar suport als de la casa de Borbó del país veí, 
davant els esdeveniments revolucionaris, i com a prevenció con¬ 
tra un règim perillós. A Espanya, les idees avançades que havien 
dut Lluís XVI a la guillotina eren malvistes per la majoria de la 
gent, per aquest motiu el clamor popular fou unànime, i el sen¬ 
timent antifrancès, general. 

Mataró de seguida dóna suport a la guerra antirevolucionària, 
actitud tan sentida per la gent que, en un repartiment de 1794, es 
recullen 2.370 lliures, i consta l'amor a la causa dels principals 
hisendats i rendistes locals, que de seguida col·laboren amb di¬ 
ners per eliminar girondins, termidorians i altres canalles. Però el 

seu amor no era tan arborat per a dur-los a arriscar la vida per la 
causa. Melcior de Belloch paga dos reclutes perquè es morin per 
ell, i Llorenç de Lentisclà i Joan de Palau, un entre tots dos, i així 
fins a un total de quaranta persones que paguen bones lliures per 
fer-se substituir. Els menestrals també es senten atrets per la 
causa: paguen el gremi de mariners, els pescadors, els fusters de 
ribera, els calafats i els patrons de les rutes atlàntiques. D'aquesta 
manera, el 19 d'agost de 1794 surt un sometent format per seixan¬ 
ta homes que, comandats per Josep de Palau, lluiten contra els 
francesos durant algun temps. 

Quan la guerra va malament, a causa dels èxits de les tropes de 
la Convenció, els espanyols són expulsats de França i entren les 
tropes gavatxes al país, y es formen tropes a Catalunya per aturar- 
los. El gener de 1795 s'organitza el Tercio del Corregimiento de 
Mataró, a càrrec del comandant militar José de Zembrano, una 
força formada de «paysanos auxiliares armados» que arriba a 
aplegar tretze companyies (quatre són de Mataró, amb 400 ho¬ 
mes), amb un total d'unes 1.000 o 1.200 persones voluntàries per 
al temps de guerra, gratificades amb l'exempció de l'impost del 
personal i amb algun ingrés que es recapta per mitjà de la contri¬ 
bució d'armament que paga la ciutat. A la primera companyia, 
comandada per Desideri Torras Golorons, gairebé un 60% dels 
121 voluntaris tenen de quinze a dinou anys, i n'hi ha nou de més 
de trenta-cinc anys, pràcticament tots analfabets. D'aquests, 25 
deserten i alguns es passen a l'enemic. 

La guerra va fent la viu-viu cap a la banda del Pirineu, però el 
terç mataroní dóna molta feina als francesos, sobretot en la ba¬ 
talla de Pontós i el 15 de maig, quan participen en l'acció de cre¬ 
mar «el campamento enemigo del lugar de Cistella, portàndose 
estos valerosos catalanes con el mayor ardor». En aquesta batalla 
mor algun mataroní i d'altres cauen a les mans de l'enemic. De 
tota manera, el conflicte era a les acaballes: finalitza pel juliol del 
1795, quan es signa el tractat de Basilea que estableix la pau. Cal 
notar que el mas Fogueres de Mataró durant un temps va ser 
utilitzat com hospital pels ferits en combat. 

Algunes dades informen d'una mena de quinta columna que 
treballa dins el país. Un mes abans de començar la guerra, el dia 
13 de març, a les parets de Mataró es pot llegir un pasquí que 
afirma: 

Los gabatxos de Mataró 
los abona el Gobemadó. 

No volem semblant gent 
perquè no coneixen a Déu Omnipotent. 

Si dintre 8 dies no an marxat 
gabatxos y Pons Pilat, 
sens falta seran degollats. 

El públich. 

S'acusa de complicitat amb els revolucionaris el governador de 
la ciutat i es promet una fi miserable a tots aquells que manifestin 
simpaties amb la revolució francesa. D'aquesta manera el públich 
ens fa veure que els principis inspiradors de la guerra no són 
assumits per tothom, que hi ha un reducte, mínim, és cert, d'opo¬ 
sitors. I que hi ha, també, un grup d'exaltats disposats a degollar 
per les seves idees. Si n'eren, de radicals, aquesta gent que el 14 
de gener de 1795 tornen a dir-hi la seva en un nou pasquí, que 
aquesta vegada apunta a altes autoritats del regne. Aquell dia, a la 
porta de Barcelona i a la casa de l'alcalde, es pot llegir aquest 
pamflet: «Catalans ja és la ocasió de no poder aguantar més; és 
precís que nos lebantem contra el traidor de Godoi y de la seva 
puta. Nos mirem, palpablement com nos vénen, no volen dar-nos 
las armas, fer nos pagar tans grans tributs y fer destrosar nostras 
pàtrias; ab los lladres que nos enbian. No dich més sinó que luego 
la lebantació y fer una bona feina: y qui de nosaltres no voldria 
seguir matarlo. Mir die 14 de Janer de 95. Cataluna sens consol». 
L'acusació contra Godoy és clara, l'inculpen de traïció per 
preparar amb els francesos el final de les hostilitats, no desitjat 
pels elements més radicals, i s'hi implica també la reialesa: la 
puta era la dona del rei, que en hores de lleure feia el dòmino 
amb Godoy. Per aquest escrit un francès anomenat Francesc 
Roger, criat d'un metge de la ciutat, és condemnat sense proves ni 
indicis a vuit anys de galeres. 

Una nova guerra amb Anglaterra, de l'any 1796 al 1801, torna a 
afectar Mataró de manera molt aguda en el fonament de la seva 
riquesa: la indústria i el comerç. Amb motiu del col·lapse marítim 
que provoca l'assalt dels barcos espanyols pels corsaris anglesos 
amb patent de cors, la fabricació d'articles tèxtils, la producció de 

vi i la d'altres productes tomen a quedar aturades, i la ciutat can¬ 
via ràpidament la seva fesomia de prosperitat per la de la misèria; 
fins i tot cal organitzar la caritat pública per recollir menjar per a 
la gent desocupada per mitjà d'una Junta de Caritat, entre l'any 
1799 i el 1802. El baró de Maldà, que va venir a la ciutat en 
aquesta època, va constatar la «falta de pesetes» i la por de les 
dones dels mariners perquè els agafessin en la mar, i va cridar: 
«Malaja los Inglesos». 

La guerra també es materialitza a Mataró mitjançant un episodi 
bèl·lic que té lloc davant la ciutat el 21 de juny de 1798. A les 
onze de la nit d'aquell dia, «a cosa de una legua a la mar, a la 
parte de levante», hi ha una batalla entre dos barcos que dura una 
hora, «al cabo de la qual se advirtió volar uno de ellos, que ha 
ardido hasta cerca de las quatro de esta manana», al dia següent. 
En fer-se clar les autoritats de marina envien un llaüt a la zona de 
la batalla per veure els resultats de la contesa, i salven tres 
mariners mig ferits refugiats a la llanxa del seu barco. Unes hores 
després es procedeix a l'interrogatori d'un dels mariners per mitjà 
d'un intèrpret, ja que parla en anglès: «Dixo: Que se llama Juan 
Grin; que es natural de Filadèlfia, anglo-americano; que el barco 
era inglés; que era armado en corso y mercancía, que su capitàn 
se llamaba Cabaos, y que dicho barco era armado con diez y seis 
canones, y treinta y dos hombres de equipage. (...) Dixo: Que 
ocho días hace con hoy que había salido del puerto de Liorna con 
destino para Gibraltar. (...) Dixo: Que a cosa de las once de la 
noche de ayer se encontraron a una legua a la mar con otro barco. 
Que el barco del declarante empezó a hazer fuego al otro, y que 
de su resulta se trabó un fuerte combaté, y que al cabo de una 
hora quando estaban en el mayor ardor sucedió la desgracia de 
haberse pegado fuego a la pólvora del barco de los declarantes, y 
que de sus resultas se encendió todo, habiéndose podido salvar 
los presentes en la lancha en donde los ha hallado el laúd que los 
ha recogido». També s'informa que el barco es deia Princelli i que 
entre la tripulació hi havia setze italians. 

S’acaba la guerra i aviat en comença un altre amb els anglesos. 
Poc després els francesos, a les ordres de Napoleó, envaeixen 
Espanya. 

Imatge de la ciutat 


El mes d’octubre de l'any 1752, l'Ajuntament rep la sol·licitud de 
Joseph Moralexal, de Madrid, interessat per conèixer diversos 
aspectes de la ciutat. Es tracta de les característiques físiques, so¬ 
cials, econòmiques i històriques, per tal de publicar-les al seu lli¬ 
bre Jardinero de los planetas. Les dades proporcionades per mà 
dels regidors aporten una petita imatge de la ciutat a mitjan segle. 

«Mataró, antiquísima ciudad, con su hermoso puerto de 
mar, mucha nobleza, y floreciente comercio, amena, y deli¬ 
ciosa campina, con muchas haciendas, y huertas; està situ¬ 
ada en un llano a los 41.grad.y 30.min. de latit, y 20.grad. 
y 10.min. de long. Se ignora su fundación por ser tan an- 
tigua. Tiene siete puertas, cinco plazas, muchas calles, una 
parròquia, con su cura, quatro thenientes, y 32 residentes 
para los divinos oficios. Hay dos conventos de religiosos, 
otros dos de religiosas, una hermita, un hospital, buenos 
passeos, una càrcel, dos tribunales, y como 1500 casas. Ti¬ 
ene tres molinos, que muelen con agua conducida de los 
montes por subterràneos conductos. Hay immediatas al 
mar dos baterías, con dos canones cada una. Tiene por pa- 
tronos a nuestra Senora de la Assumpción, S. Jayme y S. 
Simón, Santa Maria Magdalena y S. Desiderio Martyr, cu- 
yo cuerpo se venera en la iglésia parroquial, y le traxo de 
Roma el padre Thomas Minusa jesuita, en el ano de 1686. 
Hay mercado franco todos los martes. Se labran allí curi¬ 
osos vidriós, y hay gran comercio, especialmente de vino 
tinto que sale, y vacalao que entra». 

Segons aquesta descripció estem davant d'un entorn d'economia 
agrícola comercialitzada, i només senyala la indústria del vidre, 
d'antiga tradició. Notem que no hi ha cap notícia de l'activitat tèx- 

til, que aviat serà l'eix de l'artesania local. Poc més de vint anys 
després, el 30 d’octubre de 1778, la Gaceta de Madrid publica 
una important descripció de les indústries de la ciutat, i el panora¬ 
ma productiu ha canviat, amb poc més de vint anys. Ara es parla 
del treball d’indianes, mitges, teixits, i la drassana és ben activa. 

«Entre los pueblos de esta laboriosa provincià merecen 
distinguido lugar, y mención, la actividad y amor al trabajo 
de los vecinos de Mataró, asi en lo concerniente a las fàbri- 
cas y trafico, como a la labranza y marina, siendo general e 
incesante la aplicación en hombres y mugeres, y aun en los 
ninos. Estas dos ultimas clases trabajan encages de hilo y 
seda, de cuyo oficio se mantiene multitud de gente. 

Hay una fàbrica de indianas que fue la segunda de todas 
las establecidas en Cataluna, por Don Josef Cantallops, la 
qual habiendo principiado por quatro telares tiene en el dia 
quarenta y dos, y da ocupación a cien familias, debiéndose 
sus aumentos a la inteligencia y celoso desvelo de Don 
Salvador y Don Fèlix Campllonch, padre e hijo, a cuyo 
cargo se halla. Ocho de medias de seda, otra de tegidos de 
algodón y de hilo para lona. Cien telares de gasa, y pa- 
nuelos de seda. Una fàbrica de jabón y cinco de aguar- 
diente, muy necesarias para aprovechar el sobrante de 
vinos, de que abunda aquella comarca (donde ha sido este 
ano copiosísima la cosecha, y ordinariamente le subminis¬ 
tra un renglón muy útil de comercio activo). 

No son menos recomendables las faenas de los labra- 
dores, asi en el desmonte y allanamiento de terrenos mon- 
tuosos como en el cultivo, valiéndose para el riego de que 
este necesita, de unas minas construídas a principios del 
siglo en las inmediaciones de aquel pueblo para recoger y 
conducir las aguas desde las montanas a las llanuras. Me- 
diante este auxilio han formado huertas que abastecen de 
fruta y hortaliza aquella y otras muchas ciudades. Tiene di- 
cha ciudad un astillero en donde se han construído embar- 
caciones de bastante porte y actualmente se estàn fabri- 
cando dos saetías, de quatro mil quinientos quintales cada 
una, y ocho, a diez canones con destino al comercio, prin- 

cipalmente de Amèrica. Su playa brinda con las mejores 
proporciones para hacer un puerto cómodo y hermoso». 

També es conserven les pàgines lluminoses del baró de Maldà, 
en la seva «Explicació de la ciutat de Mataró», de l'any 1790, que 
publico en apèndix per la seva extensió. Aquí hi trobem el detall 
dels carrers, els monuments, les cases, les esglésies, les noies fent 
puntes, els horts. És una finestra oberta a una ciutat que sembla 
optimista, en les paraules del baró, que tantes vegades s’acostava 
a veure els amics i a menjar llagostes a l’hostal de Montserrat. 

Tenir la costa davant la ciutat és el que marca la història local, el 
factor clau. El que fa possible el canvi econòmic és la facilitat de 
comunicació amb l'exterior, a través de la mar, en un entorn de 
camins de terra de trànsit difícil que dificultaven els intercanvis. 
Les barques de cabotatge fan viatges pels pobles de la costa i a 
Barcelona, afavorint el comerç de petita escala, i els barcos de 
més envergadura porten el vi i els productes tèxtil d’elaboració 
local en destinació als ports europeus, i fan la travessa atlàntica, 
lloc finals de gran part de tantes mercaderies. El trànsit continu i 
creixent justifica els intents repetits d'aconseguir la construcció 
d'un port, que no varen obtenir cap resultat positiu. 

La via terrestre més important és la que enllaça Mataró amb la 
capital, un viatge que dura quatre hores, amb diversos entrebancs, 
les pluges que malmeten el camí, les rieres, i el riu Besòs que 
s’ha de creuar a gual perquè no hi ha pont, també el coll de turó 
de Montgat, de pas abrupte. Un trajecte que es fa amb tartanes, 
carros, diligències, cavalls, però l'activitat de transport és un mo¬ 
nopoli dels llogaters de mules, per això quan l'any 1741 Miquel 
Valls demana permís per a fer un recorregut diari amb un vehicle 
entre Mataró i Barcelona, no obté l'autorització. Les situacions de 
privilegi, que no hi eren en els camins de la mar, les aniran supri¬ 
mint al llarg del segle 

El 1760 el viatger Christopher Hervey explica que està, «en una 
petita ciutat marinera [Canet de Mar] situada a la costa entre Bar¬ 
celona i França. (...) Us he de dir que la carretera que va a Mataró 
des de Barcelona és molt agradable. En part per vorejar el mar, 
que se'ns presentava con la superfície llisa d'un llac, i en part per 
travessar agradables arbredes intercalades amb viles». Això, però, 

no és exacte, i menys en el trajecte de Canet a Caldes d'Estrac, 
ple de dificultats. En molts trams el camí de la costa era inestable 
i necessitava de reparacions contínues, fins que en temps del rei 
Carles III es produeix un canvi important. Ara el Camí Real ofi¬ 
cial per anar a França, que passava per l'interior, és desviat per la 
costa. Sortirà de Barcelona, passarà per Mataró i des de Tordera 
anirà a trobar l'antic trajecte vora l'hostal de la Tiona, al lloc de la 
Creu de la Mà, que, com el baró de Maldà assenyala, és el punt 
que separa l’antic camí de Tinterior, per Sant Celoni i Hostalric, i 
el nou de la Marina. També gràcies al baró sabem que les obres 
d’aquesta nova ruta comencen l'any 1781, i que quan hi passa hi 
veu molt de trànsit, «tartanes, a cada pas ne trobàrem (...) també 
algunas sillas volants; birlotxes; carros (...) enfarinant-nos la pols 
poch o molt la roba». 

La intensificació de les activitats econòmiques al darrer terç del 
segle fa que les necessitats de comunicació augmentin, i arran la 
reforma viària promoguda per Carles III, l'Ajuntament demana 
l'obertura d'un camí que uneixi la ciutat amb el Vallès pel coll de 
Parpers, perquè el corriol que hi havia només era per mules i 
interessava passar-hi carros per portar llenya del Montseny, que la 
necessitaven els constructors de barcos. El corregidor, marquès de 
Filingeri, comença les gestions el 1767, però no va ser fins sis 
anys després que «se emprehendió su construcción». De tota ma¬ 
nera poc després, i quan s’havia construït una part de la pujada 
d’Argentona en direcció al coll, el pressupost s’acaba i l’obra no 
continua. Els tractants de fusta de Mataró paguen el tros que fal¬ 
tava per arribar a la part alta, però sense la qualitat de l’obra cons¬ 
truïda, les restes de la quan encara podem visitar. 

Amb la plenitud econòmica molts viatgers vénen a la ciutat per 
negocis o hi paren a causa del seu renom, i s'obren hostals per a 
atendre'ls, el més antic dels quals, de mitjan segle, és el famós 
hostal de Montserrat molt còmode, com assegura el baró de Mal¬ 
dà, amb llits amples de capçalera jaspiada, daurada i pintada de 
colors, tot decorat amb quadres i imatges de sants, molt net i amb 
coberts de plata. Altres hostals són el dels Tres Reis, de la Creu, 
del Pilar, de la Font, de la Sirena, de l'Alba, situats extramurs, a 
tocar del Camí Real. N'hi ha de categoria per a les persones adi¬ 
nerades i d'altres de més modestos per a traginers i gent de pocs 
cabals. En alguna ocasió l'Ajuntament intenta que el dret a obrir 

hostals sigui monopoli del municipi, com de fet ho era a totes les 
poblacions veïnes, per reforçar el seu migrat pressupost, però mai 
no ho va poder aconseguir. 

Al llarg del segle la ciutat rep tota mena de visitants, gent que 
passa per la costa i s'atura a participar dels beneficis que anuncia. 
L'admiració és general i tothom es complau en descriure la labo¬ 
riositat dels naturals, la ufanor dels conreus i la virtut tan practi¬ 
cada del treball. Vet aquí un seguit de cròniques que en general 
corresponen als anys posteriors al desviament del Camí Real de 
França per la costa. Abans ningú no passava per aquestes pobla¬ 
cions, un camí precari ho dificultava. 

Etienne-François de Lantier. «De Canet a Mataró la ruta és pre¬ 
ciosa, es travessen viles envoltades d'arbres i de jardins. Vàrem 
gaudir de la visió del mar i d'una infinitat de barques de pesca¬ 
dors. La figura amable de les dones acompanyava l'amenitat del 
país. Elles es dediquen en general a fer puntes i el treball dels ho¬ 
mes és la pesca. Mataró és una vila molt agradable i al seu entorn 
es produeix molt de vi» (1766). 

Philip Thicknesse. «La ciutat des de la que escric [Mataró] és 
petita, i té una posada força confortable, i un peix que en diuen 
peix roig, que no hi ha res que pugui ser més deliciós» (1775). 

Jean François Peyron. «Mataró és una vila petita, industriosa i 
poblada, els seus voltants estan plens de vinyes que produeixen 
un vi de molt renom. Fli ha moltes manufactures i es diu que és 
una de les viles més riques i laborioses de Catalunya» (1777). 

Joseph Towsend. «Mataró és un port marítim pròsper, de 9.679 
ànimes, esdevingut ciutat per lleialtat i vinculació a la dinastia 
actual. Hi ha tres convents per a homes, i dos per a dones, i un 
hospital general. Dóna feina a dinou telers, a setze màquines de 
punt, també es fan molts encaixos, i s’estampen llenços per 
Amèrica. Es distingeix per l'excel- lència del seu vi negre. Poques 
vegades es veu una persona ociosa» (1786). 

Johann Jacob Volkmann. «Mataró és una ciutat petita al costat 
del mar, però molt laboriosa i poblada. El vi, produït a l'àrea cir¬ 
cumdant, és excel·lent i l’envien al seu port. També hi ha moltes 
manufactures, així que els habitants són pròspers» (1785). 

Francisco de Zamora. «En este día vimos la ciudad de Mataró, 
situada en la orilla del mar y en una pendiente suave que forma 
la cordillera que divide al Ballés de la Marina. Tiene dos arraba- 

les, uno de tierra y otro de mar, a qual mas gracioso, sus calles 
son anchas y derechas, sus casas muy blancas y limpias con pe- 
quenos jardines que se ven desde las calles, y con abundancia de 
aguas muy buenas, que bajando desde la montana mueve tres 
molinos, y reunidas pasan después por medio de la hermosa calle 
nombrada de Riera a cuyas orillas hay plantados àlamos blancos 
que junto con estar bien poblada de casas, la hazen muy deliciosa. 

El puerto es mas bien una playa de mar, aunque segura por 
tener un gran fondo, pero hallàndose circundadas de rocas podria 
hazerse en el un buen puerto, sin embargo entran zerca de 800 
embarcaciones de comecio cada ano. 

Hay una yglesia parroquial muy capaz (...). Hay tres conventos 
de frayles el uno de ellos de capuchinos, situado sobre la ciudad 
en la pendiente de la misma montana por cuyo motivo disfruta de 
unas vistas muy estendidas, sin embargo tiene agua viva. El hos¬ 
pital es exzelente, y se va rriqueziendo de modo que podrà ser 
muy útil a esta ciudad y sus zercanías. 

Los vecinos de Mataró son muy yndustriosos, asi en la agricul¬ 
tura como en el comercio, estrahiendo sus vinos para el norte. 
Hay tres fàbricas de yndianas, veinte y cinco telares de estofas, 
ochenta de medias de seda, y veinte de algodón, con muchos de 
hazer cintas que aquí llaman betas, las mugeres y ninas de quatro 
a cinco anos travajan encages finos y blondas. 

Hay un pequeno astillero donde se construía una embarcación 
para el comercio de Amèrica de quatro mil y quinientos quintales. 

Los jardines que hay en algunas de las casas principales son 
muy graciosos, y a favor del buen temperamento de este pueblo 
abundante de frutas delicadas. 

Hay gitanos en Mataró que se hallavan en tal mal estado como 
antes de la pragmàtica, y aun dudo si con las providencias que yo 
he tornado se corregiran sus costumbres» (1786). 

Arthur Young. «Mataró és un poble gran, de cases netes, blan¬ 
ques i ben construïdes, i de carrers que s'entrecreuen en angle 
recte. Sembla molt industriosa. A cada porta hi ha qui fa mitges i 
encaixos. Les cases tenen una porta gran, que serveix tant per 
porta com per finestra de l’habitació, una circumstància que indi¬ 
ca la mena de clima que tenen. Sento haver d'afegir que també 
dóna molta feina la indústria de treure’s els uns als altres els polls 
del cap» (1787). 

Antonio Ponz. «Mataró es cabeza de partido y tambien de 
provincià por lo que pertenece al ramo de marina, y tiene escuela 
de pilotage. Su población se regula en mas de nueve mil personas 
con dos conventos de monjas, y tres de frayles, y un buen hos¬ 
pital. Hay gran número de fàbricas, es a saber de algodón, de es- 
tofas, de medias, de listonería y sobretodo de encages. La agri¬ 
cultura se halla floreciente, y es muy de alabar una cofradía de 
labradores. Es muy considerable el comercio de vino, y sus aguas 
son exquisitas y abundantes» (1788). 

Pierre-Nicolas Chantreau. «Mataró l'he vist obrir-se tan de bon 
cor davant l'espectacle de la bella natura! Quina estada» (1792). 

Carlos Beramendi. «Llegué a la ciudad de Mataró. Tiene dos 
mil vecinos, tres conventos de frayles, dos de monjas, y un buen 
hospital. Su principal comercio consiste en vinos, la agricultura 
està muy floreciente, pero mas que todo la yndustria, pues hay 
gran número de fàbricas de algodón, de medias de seda, listone¬ 
ría, estofas, y sobre todo de encages, a cuya aplicación se dedi- 
can todas las mugeres de la ciudad. Hay varias posadas, todas 
buenas, como generalmente sucede en Cataluna, y una escuela de 
pilotage» (1793). 

Nicolàs de la Cruz y Bahamonde. «Mataró, hermosa villa, muy 
poblada, con buenas casas de altos, y bastantes fàbricas. Tiene 
tres conventos de frayles, dos de monjas, un hospital, una escuela 
de pilotage, y una cofradía de labradores. En la parroquial, capilla 
de los Dolores, hay varias pinturas de Viladomat» (1797). 

Wilhelm von Humboldt. «Mataró era un lugar muy bien cons- 
truido y parece muy prospero. Nuestra fonda, el Ostal de Nuestra 
Senora de Monserrate, era muy bonita y tenia por detràs una ga¬ 
leria abierta de gran amplitud desde la que se observaba el mar» 
(1800). 

Pedro Boada de las Costas. «Mataró, ciudad grande y hermosa, 
de mucha indústria y numerosa matrícula; se fabrican encages y 
blondas con mucha abundancia y primor, también hay fàbricas de 
indianas, de navajas, tixeras, &c» (1802). 

P.L.A. de Crusy (marquès de Marcillac). «A Mataró es fa un co¬ 
merç considerable dels seus vins, que són molt estimats a Cata¬ 
lunya. Hi ha també fàbriques de seda, de cotó i de puntes, que 
s'exporten a les Amèriques» (1802). 

El nucli medieval de Mataró està tancat dins una muralla des del 
segle setze, defensa dels atacs marítims dels pirates algerins i dels 
bandolers, lladres i revoltats de tota mena. L’accés és per uns por¬ 
tals, el de Barcelona, el de Sant Josep, el d'Argentona, el de Vall- 
deix, el de Feliu, i per les portes del Pou de la Sínia i de les Esca- 
letes. Però hi ha una ciutat a dins i una ciutat a fora, perquè el ba¬ 
luard ja no atura les edificacions i han començat a construir-ne a 
la part exterior, seguint els carrers d’entrada. 

Ara, en aquest dia de sol, passejarem enmig de la lluentor de les 
façanes de les cases, que cada any per Pasqua els veïns tornen a 
emblanquinar. I trepitjarem els carrers més importants, alguns 
empedrats, perquè quan plou el fang entrebanca el trànsit. A 
l'estiu, però, als carrers que no els hi ha arribat la reforma els 
veïns els reguen, per atenuar la pols. Quan Francisco Zamora ve a 
la ciutat al 1786 explica que «sus calles son anchas y derechas, 
sus casas muy blancas y limpias con pequenos jardines que se 
ven desde las calles». 

Vet aquí la porta de Barcelona, de pedra i decorada, que obre la 
ciutat als vianants que venen de la capital i de les poblacions cos¬ 
taneres. Es la façana més característica de Mataró, fins que al seu 
davant es comença a construir. Cal seguir pel carrer de Barcelona, 
amb una cinquantena de cases, comercial i lloc de residència de 
mercaders com els Golorons i els Peramàs. Al costat de la porta 
hi ha la casa del verguer que té cura de tancar-la i obrir-la, i al 
final una placeta, on a vegades s’hi està el governador militar, en 
un edifici adequat, i a mà dreta el camí deriva cap a mar. En quan 
al nom de l’indret, en els papers es parla a vegades de la plaça de 
Tarau, prenent el nom d'aquesta família de mercaders i hisendats 
que hi resideix, també s'anomena plaça i carrer de las penas, plas- 
suela de las escaletas, las escaletas llamadas de las penas, esca- 
letes de la font, on hi ha Can Roig de la Penya, etc. El fet és que 
la toponímia local designa com a penyes tres indrets: la plaça i el 
carrer a què ens referim, al final del carrer de Barcelona; la zona 
de les espenyes, en un extrem del carrer de la Palma; i la baixada 
del carrer d'En Feliu, que acull la casa pairal dels Feliu de la 
Penya, així designats perquè viuen en aquell indret. El que fa 
pensar que d’antic es designava com les penyes el desnivell, petit 
espadat, penyal, sobre el que es va bastir el nucli original de la 

ciutat i després la muralla, de la part de sota del carrer de Barce¬ 
lona, al darrere de l'església de Santa Maria. 

A la baixada de les Escaletes es fan diverses obres enmig d’una 
considerable polèmica entre els adjudicataris i els regidors. La 
reforma s’executa cap al 1780, es tracta de la construcció d’una 
rampa empedrada amb escales i baranes i un portal d'accés en¬ 
grandint la petita porta que hi havia feia temps. Era el camí que 
seguien els mariners i part del trànsit dels carrers de mar per 
entrar a la ciutat i anar a mercat. A la part baixa, a tocar del Camí 
Real, els franciscans tenen una casa de l'orde durant un temps. 

Ara entrem al carrer de Sant Cristòfol i a la plaça del mateix 
nom, també anomenada Xica, que en les primeres dècades del se¬ 
gle és denominat carrer de Santa Maria. A mà dreta hi ha el cobert 
on es talla i es ven carn i un annex amb la peixateria. Aquesta pla¬ 
ça és objecte d'obres d'empedrat el 1762 per evitar el fang en 
temps de pluges, que complicava el comerç. Hi viu Josep Ven¬ 
drell, doctor, comerciant i regidor, el mercader Guarro i el comer¬ 
ciant Cantallops. Pujant, a mà dreta, hi ha el petit carrer de na Pau 
i el de don Magí de Vilallonga, i tots dos porten a la plaça del 
Beat Salvador. El carrer de Santa Maria, a l'extrem superior del 
de Sant Cristòfol, és partit per la Plaça Major, que ocupa vint-i-sis 
metres, i és lloc principal perquè aquí es fa el mercat. Les dimen¬ 
sions reduïdes i el creixement de la població, amb la necessitat de 
nous llocs de venda duen a fer-hi obres per engrandir-la l’any 
1773. Aquí la vida comercial és acompanyada d'una nombrosa 
gernació que sempre li dóna un aire festiu. 

Una altra plaça és la del davant de Santa Maria, molt petita, 
amb unes cases al mig, on té la residència el cirurgià Spa. A la 
part de sota de la parròquia hi ha un carreró que pren forma al 
llarg del segle en construir-s'hi a la banda nord, que alguns ano¬ 
menen dels Dolors a causa d'haver-hi la capella de l'esmentada 
advocació. Dóna al carrer de Sant Simó, on s'estan el corredor 
d'orella Picaire, l'adroguer Carbonell i la família de cavallers Fe¬ 
liu i Feu, en aquest indret hi ha un portal d'accés a la ciutat, el 
d'en Feliu. Una desviació a la dreta ens duu al carrer de la Palma, 
dit així per les vistoses palmeres que es veuen del pati del senyor 
Vilallonga. A l'extrem hi ha l'indret conegut com les Espenyes, 
baixada abrupta amb una petita porta a la muralla, anomenada del 

Pou de la Sínia pel veïnat de la riera del Pou d'Avall. En aquest 
indret l'any 1761 un llenç de muralla cau i mata una criatura. 

L'església de Santa Maria és envoltada pels cementiris de la 
ciutat, el fossar Gran, el Xic i el dels Forasters. Més amunt hi ha 
el carrer de Sant Francesc, on trobem la rectoria i el celler del 
delme, lloc on els pagesos van a pagar l'impost del vi i dels cere¬ 
als per mantenir econòmicament la religió. El carrer s'acaba a la 
porta de Valldeix, accés a la ciutat dels veïnats camperols. A mà 
dreta hi ha el carreró d'en Peric, i girant a l'esquerra passem al 
carrer de Bonaire, un dels més antics de la ciutat amb cases me¬ 
dievals, una d'elles dels hisendats Arnau, que té una desviació a la 
dreta, la del carreró de Sant Pere més Alt. 

I així arribem a la Riera, punt neuràlgic de la ciutat i lloc de 
residència de gent de diners: els Llauder, els Reniu, els Jofre, els 
Poch, els Palau, els Baró, etc. A la part més alta trobem el quarter 
dels soldats que constitueixen la guarnició. Un escrit de 1759 ens 
explica que es «esta calle, la mas capaz de cuantas se hallan en el 
recinto de la ciudad (...). Levàntase en ella soberbios edificios 
(...). Corre por el medio de la calle un arroyo reducido entre pare- 
des, a cuyos influjos suben desmedidos diferentes àrboles...». Es 
tracta de la sèquia que duu l'aigua dels molins de farina fins a la 
mar, i hi trobem els mateixos arbres de la Rambla, oms blancs i 
polls. 

Baixant per la Riera hi ha, a mà dreta, el carrer d'Argentona i el 
de Sant Josep, amb el convent de carmelites del segle setze que li 
dóna nom, i entre aquests el carrer de les Moles, en alguna època 
centre de l'activitat dels daguers. A mà esquerra de la Riera hi ha 
el carrer Nou, el carreró d'en Creus, que duu a una masia, i el de 
Fra Jaume, mataroní del segle disset de l'orde dels agustins, 
notable historiador, però popularment es coneix com el Carreró. 
Després ve el d'en Palau, nom d'una coneguda família local que 
tants homes preeminents ha donat en les seves diverses branques. 
També hi ha dues cases del municipi que serveixen per a fleca i 
forn de pa, i les cases del cònsol de França i l'escrivania pública. 
El carrer d'en Pujol és el darrer dins les muralles, on resideixen 
molts comerciants. De la Riera hem de destacar l'edifici de 
l'Ajuntament, que té quatre habitacions a la planta baixa i una 
capella dedicada a Santa Magdalena, tres habitacions al primer 
pis i dues al segon: «Serveix dita casa per congragar-se los jurats 

a consell per lo que se offereix tractar»; en diverses èpoques s'hi 
fan classes de gramàtica i altres matèries; i en un recinte mínim 
acull la presó municipal. 

Davant la porta de Barcelona es construeix molt, el 1720 s'in¬ 
tenta la urbanització de l'esplanada i l'Ajuntament dóna permís 
d'edificar a diversos propietaris, assenyalant-hi «la plaza allí de 
nuevo hacedera». El primer carrer que sorgeix és el de la Rambla, 
l'any 1721, amb 23 cases a mitjan segle; dos anys després ja té 
forma el de Santa Teresa, que al 1757 és compost de 59 cases; i al 
1764 neix el de Santa Marta amb alguns edificis. Són cabdals en 
aquest indret el col- legi i l'església dels escolapis, que li donen la 
seva fesomia característica. La plaça, que rep el nom de Santa 
Anna, advocació del col·legi, pren cos amb les edificacions que 
s'hi fan. Al 1760 comença l'obra del carrer de la Verge de la Mer¬ 
cè, ben planificada pel propietari Francesc Salla Tarau, que pre¬ 
senta el plànol de 43 cases a la banda de ponent. A partir d'ales¬ 
hores aquella vista de cases ben arrenglerades és la que tenen tots 
els viatgers en arribar a la ciutat venint de Barcelona, alguns en 
diran el carrer de les Cases Noves. 

Si anem continuant cap a muntanya, trobem el carrer de Sant 
Josep fora portal, denominació que aplega totes les cases que 
s'edifiquen a l'exterior del portal d'aquell nom, que allarguen el 
carrer. Seguint el torrent d'en Bova es forma el carrer de Sant Ra¬ 
fael l'any 1765, que és quan s'hi inicia la construcció de cases. El 
1783 aquestes edificacions reben nous impulsos i cal notar que en 
la part alta hi trobem alguns pelleters, que utilitzen el torrent com 
a desaigua. 

Cap al 1787 el carrer de Sant Llorenç ja té certa estructura, a 
l’ombra de la muralla, el de Sant Benet existeix mínimament 
l'any 1789 i el de la Verge de la Concepció rep nom al 1788 quan 
ja hi ha cases. El carrer de Sant Joaquim, bastit al lloc conegut 
com l'horta de les Indianes, l'inicia al 1791 el botiguer de roba Jo¬ 
sep Pannon i li dóna nom. En aquesta banda de la ciutat es troba 
el convent de monges carmelites fundat al segle disset. 

Ara arribem als verals del carrer d'Argentona fora portal, una de 
les zones que experimenten un creixement més alt: de les 74 
cases de l'any 1716 passem a les 186 del 1757, i són moltes més 
en acabar el segle. Aquí es troben els habitatges de la gent del 
camp, dels bracers que treballen a les vinyes i hortes del pla de la 

ciutat. Es tracta dels carrers de Sant Sadurní i del Massavà i els de 
nova construcció de Sant Pau (1729), Sant Albert, pels volts de 
l'any 1757, Sant Elies (1766), la Verge del Carme, cap a el 1778, i 
el Caminet, nom que recollim al 1796 i que també s'anomena «ca¬ 
mí que va al Massavà». 

Un altre aplec de cases de gent del camp és al carrer que hi ha 
fora del portal de Valldeix, que de les 64 que té l'any 1716 passa a 
les 99 de l'any 1757. Al 1761 es construeix un grup d'edificis a 
l'esplanada de les Caputxines, davant el convent de les monges 
d'aquest orde, inaugurat l'any 1741. Cap al 1778 el carrer de Sant 
Bru ja té certa envergadura i al mateix any trobem esmentat el de 
les Caputxines. Cap a muntanya hi ha el convent de caputxins, 
del segle disset, i al seu costat els tres molins fariners del munici¬ 
pi. També en aquest sector hi ha prats d’estendre indianes a secar 
i les respectives lubriques. 

Seguint la riera del Pou d'Avall hi ha el carrer del mateix nom, 
que, si en una època es confon amb el de Sant Pere del Mar, aviat 
té entitat pròpia amb unes seixanta cases a mitjan segle, i va del 
Camí Real fins a les cases de l'exterior de la porta d'en Feliu. En 
aquest lloc el creixement urbà també es important, com en tots els 
barris que apleguen els bracers, mariners i artesans. L'any 1758 
s'autoritza sobre un plànol l'obertura del carrer de Sant Ramon; al 
1791 en terrenys dels Català es construeixen cases i els pro¬ 
pietaris demanen que el carrer que es forma s'anomeni de Sant 
Bonaventura, com el seu fill, i que s'hi pugui construir una ca¬ 
pella a aquesta advocació, i així es fa. Al 1797 hi ha cases al car¬ 
rer de Sant Pelegrí, i també els corrals de la ciutat, on es guarda el 
bestiar, i l'escorxador. També l'edifici de l'hospital de pobres, que 
pren nova forma entre l'any 1739 i el 1747. Més enllà hi ha algu¬ 
na fàbrica d'indianes amb els seus prats; precisament aquesta 
activitat tèxtil és el que donarà nom, anys a venir, al carrer del 
Prat. 

El Camí Real, pas de Barcelona a les poblacions de la costa, 
marca el límit amb els barris de mar, on viuen els mariners, pes¬ 
cadors i traginers juntament amb artesans de tota mena. L'any 
1716 en aquest sector hi ha 350 cases que al 1757 ja són 522: es 
tracta dels carrers de Sant Antoni, Sant Francesc de Paula, Sant 
Joan, Sant Pere del Mar i el Ravalet, i grups de cases de mariners 
al carrer del Pou de Sant Pere, al barri dels pescadors, i vora la 

platja. Algunes d'aquestes cases, de factura precària, són destru¬ 
ïdes per les ones l'any 1744. Quant als nous carrers, al 1789 el 
comerciant Pere Màrtir Viladessau fa cases a l'horta de Sant 
Agustí, que dóna nom al carrer que s'hi forma. També trobem 
l'any 1789 el carrer de Santa Rita, i es construeixen edificis pa¬ 
ral·lels a la mar al costat del carrer de Sant Antoni. Un projecte 
que no tira endavant és la urbanització de la zona sense construir 
que hi ha entre els carrers de Sant Joan i el Pou d'Avall, que 
havien de rebre el nom de Sant Martí i del Peix, respectivament. 

La intensa relació amb Cuba que estableixen mariners i comer¬ 
ciants fa que el veïnat que neix més enllà del Ravalet cap als anys 
vuitanta rebi el nom de l'Havana, que coneixem des del 1789. 
També en aquest sector de la ciutat hi ha la plaça de Pedratxes, 
que es forma al 1722 a causa d'haver-se enfonsat unes cases; 
l'Ajuntament la bateja amb aquest nom, però cau en desús perquè 
cap al 1787 s'anomena plazuela de Sant Joan. La vida marítima 
tan intensa fa que el moviment a la platja sigui viu i que els visi¬ 
tants n'admiressin l'activitat tan contínua. En aquest sector es 
compta amb dues bateries de canons per a defensar la ciutat dels 
barcos pirates, la duana, on s'han de registrar les expedicions 
marítimes que entren o surten, i la drassana, on fan barques per al 
cabotatge, la pesca i barcos per la carrera d'Amèrica. 

També podem passejar pels veïnats de muntanya, on mig cen¬ 
tenar de masos medievals de pagès tenen cura d'horts i vinyes. 
Llocs de Traià, les Illes, Valldeix, la Mata, la Cirera, etc. Una 
anotació informa dels arbres del terme, segurament d’una manera 
molt aproximada, perquè costa pensar que els contessin tots, però 
l’estadística és precisa, l’any 1780 n'hi ha 5.831: oms, nogueres, 
lledoners, figueres, pins i roures. Com que la fusta era molt apre¬ 
ciada les autoritats ordenen a l'Ajuntament plantar-ne a l'hort del 
primer molí, a la Riera, al rec del Molí, a Sant Simó i a les Caput- 
xines, perquè en necessita el reial servei per a la construcció de 
barcos i armes. N'hi ha una greu destrossa al 1776, quan les plu¬ 
ges se n'enduen tres mil. 

Ara ens aturarem en el bell conjunt de fonts que serveixen per a 
proveir d'aigua els ciutadans: dins les muralles n'hi ha al costat 
del cementiri de Santa Maria, al carrer Nou a la vora de la Riera, 
a la plaça Major, al carrer d’en Palau i a la plaça d'en Tarau al 
final del carrer de Barcelona. Extramurs, al 1780 se'n construeix 

una al costat del convent de les carmelites davant el carrer de 
Santa Teresa, al 1789 la del Sant Crist d'en Fogueres, al comen¬ 
çament del camí Fondo, i les de Sant Domingo davant el portal 
d'Argentona, construïdes al 1782, una de les quals és anomenada 
de Sant Roc; també es van construir la de la plaça de Sant Joan i 
la de la Magdalena. Les aigües utilitzades pels molins de blat 
baixen pel rec del Molí, que travessa la ciutat per la Riera i la 
Rambla fins que desguassa a la mar. El municipi manté la sèquia 
en bon estat i serveix per a repartir aigua a les persones que en 
compren el dret: per a regar, per a les lubriques d'indianes i per a 
alguns particulars que es poden permetre aquest luxe. Les rie- 
rades de 1783 malmeten la sèquia, que més tard eixampla i enfon- 
deix l'enginyer Clemente de Flaedo y Espina. Pel que fa a les cla¬ 
vegueres i les aigües residuals, només són canalitzades les de 
llocs indispensables, com la de la carnisseria pública, obra que es 
fa al 1721 i va en direcció al portal de Barcelona. 

Els que arribaven a Mataró trobaven una ciutat important, que el 
1719 era la segona població catalana en nombre d'habitants. Dels 
5.918 d’aquest any, el 1787 passen a 9.943, i el 1804 augmenta a 
uns 11.000. L'empenta demogràfica duu a gairebé duplicar la po¬ 
blació en un centenar d'anys, sobretot arran les expectatives eco¬ 
nòmiques de les tres darreres dècades del segle. Les dades de 
1787 subministren informació sobre l'estructura de la ciutat: 


Anys 

Solters 

Solteres 

Casats 

Casades 

Vidus 

Vídues 

Total 

0-7 

835 

973 





1.808 

7-16 

708 

893 





1.601 

16-25 

380 

753 

102 

261 


8 

1.504 

25-40 

90 

171 

778 

902 

13 

84 

2.038 

40-50 

10 

35 

455 

379 

20 

92 

991 

+50 

28 

68 

616 

465 

133 

405 

1.715 

Total 

2.051 

2.893 

1.951 

2.007 

166 

589 

9.657 


Total general: 9.943 persones: 4.944 solters, 3.958 casats, 755 vidus, i 286 religiosos. 


Aquestes dades presenten algunes característiques socials d’in¬ 
terès: excés de població femenina amb un important nombre de 

solteres, cosa que cal relacionar amb l'èxode masculí cap a Amè¬ 
rica, per motius de treball. La ciutat és vegetativament jove i opti¬ 
mista, com es palesa en la gran quantitat de menors, nascuts arran 
de la prosperitat econòmica dels anys setanta. Sobre la població 
se senten els efectes d'un increment de la mortalitat als anys 1730, 
1762, 1768, 1771, 1776, 1786, 1795 i 1799, quan els morts són 
més que els nascuts. Una constant del segle és la gran quantitat de 
nadons i criatures de pocs anys morts per qüestions de sanitat i 
per la mala alimentació. 

I tota aquesta gent vivia en cases. En quant al nucli urbà, els pa¬ 
drons mostren el creixement constant dels habitatges, amb el salt 
que es produeix a les darreres dècades del segle. L'augment d'edi¬ 
ficis és constant, i s’accelera la dècada dels anys seixanta, quan hi 
ha una febre constructora arran de l'èxit fabril que provoca el 
decret de llibertat de comerç amb Amèrica el 1779. S'edifica en 
carrers ja iniciats i en menys de vint anys se n'inauguren dotze de 
nous: els de Sant Llorenç, Sant Benet, la Concepció, Sant Joa¬ 
quim, Sant Bonaventura, Sant Pelegrí, el Carme, Sant Bru, les 
Caputxines, Sant Agustí, Santa Rita i el veïnat de l'Havana. En 
aquest temps el baró de Maldà visita Mataró i diu que «de present 
se han fabricat y se fabrican moltas cases». 


Any 

1708 

1716 

1746 

1748 

1757 

1778 

1804 

Cases 

1.029 

1.096 

1.341 

1.405 

1.573 

1.738 

2.271 


L'any 1716, de les cases 635 són extramurs i 461 a l’exterior; el 
1746, de 1.341 cases, 868 són extramurs, 473 a l’exterior i 64 als 
veïnats de l’entorn; i el 1757 les d'extramurs arriben a 1.093. 
Consta que a les 1.738 cases del 1778, hi viuen 52 eclesiàstics, 3 
metges, 13 escrivans, 2 procuradors, 286 membres de la matrícula 
de mar, 66 mestres seders, 28 pobres, 9 impedits, 132 entre mili¬ 
tars, regidors i diputats, 217 oficials, mariners i pescadors; i la 
gent d'altres oficis ocupen les restants. 

Pel que fa al nucli urbà, tal com el descriu VApeo de 1716, és 
format en la seva immensa majoria per cases de planta baixa i un 
pis, «consisteix en dos aposentos, y una eixida vaix, y un dalt», 
en alguns casos hi ha dos pisos i en d'altres cap. Entre els benes- 

tants, que habiten a la Riera i als carrers de Santa Maria, de la 
Palma, del Palau, etc., hi ha més espai i luxe, en un cas «sinch 
aposentos baix ab sa eixida, y sinch aposentos dalt». La casa de 
Magí de Vilallonga, «consisteix en set aposentos, y un jardí baix, 
deu aposentos al primer alt, y tres porxades al segon», amb una 
«cotxeria», una de les dues que hi havia a la ciutat i on guardava 
la seva carroça el baró de Maldà quan venia de visita. 

Els propietaris de terres tenen al llarg del segle una font segura 
d'ingressos en la construcció de cases per llogar: s'hi dediquen 
els Sanromà, els Tarau, els Viladessau, els Llauder, etc. Alguns 
edificis són bastits amb pocs mitjans pels mateixos propietaris, i 
amb materials de baixa qualitat com la tàpia, sempre malvista; 
però construir és car i la fusta, que ve de fora, i les totxanes, ele¬ 
ven considerablement els pressupostos. Algunes notícies expli¬ 
quen que els nombrosos edificis bastits d'ençà de 1721 «no merei¬ 
xen nom de casas per ser casas molt reduhidas, y míseras, y de 
tàpia per pobres jornalers, y pescadors». 

La infraestructura sanitària compta amb un hospital de pobres de 
mitjan segle disset, situat al carrer del Pou d'Avall. L’obra antiga 
es replanteja el 1739 adoptant l’estil neoclàssic del moment, i 
s’inaugura vuit anys després. En aquest establiment, l'any 1787 hi 
treballen un capellà, quatre administradors que nomena l'Ajunta¬ 
ment, dos metges i quatre persones de servei, que assisteixen di¬ 
vuit malalts masculins (dotze soldats i sis civils), sis malaltes i un 
boig. L'any 1799 s'obre una botiga de medicines a l'hospital, ma¬ 
nada d'establir testamentàriament per Agustí Coronado Tarau, que 
cedeix censos per al seu manteniment. 

Els enterraments es produeixen als fossars del voltant de la 
parròquia: el gran, el xic, afegit durant aquest segle, el dels 
forasters, al lloc que ara ocupa l'altar de la Mercè, clausurat al 
1801 perquè els gossos desenterraven els cadàvers, i el cementiri 
de la morberia, als afores de la ciutat. 

La qüestió de la sanitat és cabdal en un segle en què les epi¬ 
dèmies de còlera, pesta i altres malalties aterreixen la gent per la 
manca de possibilitats de defensar-se'n. Així, quan d'alguna zona 
de la Mediterrània hi ha notícies d'epidèmies, de seguida s'accen¬ 
tuen els controls, sempre força estrictes, sobre les embarcacions i 
els productes que en puguin provenir. La patent de sanitat, espè- 

cie de passaport que garantia la procedència de les persones i 
mercaderies, s'exigia a tothom per ingressar a la ciutat. Uns llen¬ 
çols que no en tenien són rebutjats l'any 1793, i al 1723 davant la 
porta de Barcelona, amb la presència dels regidors, s'encén una 
foguera on, per evitar contagis, es cremen «dos piezas de bla- 
huetes, y otra de botolonia blanca». Quan un barco sospitós, sen¬ 
se patent de sanitat, arriba a la platja per carregar algun producte, 
es procedeix de manera curiosa; així, quan l'any 1723 arriba un 
barco de Sitges per carregar vi, les botes plenes es llancen a l'ai¬ 
gua vora la nau i els mariners van a recollir-les en barquetes. 

Una de les epidèmies més greus del segle és la de còlera de 
Marsella del 1720, que duu a accentuar les mesures de precaució 
al llarg d'alguns anys: s'augmenta la vigilància de sanitat amb dos 
barcos de control, dotats amb un patró i quatre mariners cada un; 
s'instal·len tres barraques a la platja amb quatre soldats i quatre 
paisans per a vigilar possibles desembarcaments clandestins i en¬ 
trades de persones sense controls de sanitat, etc. En aquestes cir¬ 
cumstàncies, s'estableixen barraques per a mantenir-hi en quaran¬ 
tena persones de qui es suposa que poden estar contagiades o que 
no posseeixen la documentació de sanitat en regla. 

Altres malalties comunes al llarg del segle són les terçanes, els 
constipats, el reuma, la hidropesia, l'erisipela, la verola, de la qual 
morien moltes criatures, etc. Pel febrer de 1731 moren cinc 
religioses i la superiora de les carmelites a causa d'una malaltia 
poc clara, i pel març de 1733 «la major part del clero, y cantors 
de la yglésia eran malalts de la constel- lació catarral». 

Quan Amèrica els feia rics 


Partim del progrés econòmic de la darreria del segle disset, que ja 
situa Mataró en un lloc capdavanter entre els pobles del Principat, 
un èxit que es manifesta jurídicament en l'atorgament del títol de 
ciutat l’any 1702. Pel privilegi es paguen 3.500 doblons d'or i a 
canvi es rep permís per a construir un port, nomenar corredors 
d'orella —indispensables per al comerç—, i condonar certes con¬ 
tribucions. El temps de la guerra de Successió (1705-1714) la 
desfeta industrial i comercial és absoluta, i es va allargant fins la 
dècada dels anys trenta. Són tant greus les circumstàncies que les 
autoritats municipals sovint es fan ressò de «la misèria que es tan 
patente en esta ciudad». 

Als anys trenta es reprèn l'antiga prosperitat, en un cicle que 
durarà seixanta anys. El període 1736-1759 es produeix a 
Catalunya un canvi de conjuntura al redós de l'agricultura i el 
comerç, seguit per l’època daurada del segle, la que va del 1760 
al 1795. A Mataró tots els oficis progressen, el pagesos al darrera 
de la producció de vi, també pren un gran increment la indústria 
tèxtil, la drassana no para, es vol bastir un port per afavorir el 
comerç, i es demana l'obra d’una carretera cap el Vallès. Hi ha 
feina per a tothom i quan aquests anys el baró de Maldà visita la 
ciutat, veu les dones que: «s’afanyaven dins de les entrades de les 
cases i llindars de portes, sense altres fora, als carrers, treballant 
puntes, quiscuna en son coixí. Quants mariners i pescadors cor¬ 
rent a ses tareas. Quants menestrals de molts arts i oficis, treba¬ 
llant dins de ses botigues». Es la imatge positiva d’una societat en 
moviment. 

Les guerres de la fi del segle amb Anglaterra malmeten aquest 
clima i provoquen el bloqueig de les rutes marítimes, amb una 
greu disminució dels intercanvis. El creixement es desaccelera tot 
i els anys excepcionals de 1802 i 1803. En aquests temps crítics 
els comerciants i artesans es queixen contínuament dels impostos, 

no hi poden fer front per la decadència de les manufactures i del 
comerç i la pèrdua de moltes mercaderies en barcos capturats pels 
anglesos. És el final d’una època que acaba de malbaratar 
l’ocupació francesa l’any 1808. 

Coneixem la composició de la població activa masculina de 
l'any 1716. El grup més nombrós és el dels artesans, un 31%, 
seguits d'un 21% de treballadors de la terra, un 18% de mariners i 
traginers, un 7% de pescadors i un 6% de comerciants. Estructura 
pròpia d’una societat tradicional, quan encara no s'ha produït la 
implantació de lubriques tèxtils i la revolució comercial que tot 
ho canvia. En aquest segle Mataró passa d'una economia agrària, 
centrada en la comercialització del vi i derivats, a una economia 
també d'intercanvis comercials, però que supera la tradicional 
subjecció a la terra per bastir una indústria fabril de seda i cotó, 
orientada al comerç americà. 

Paraules de l'època ho expliquen. El 1747, en un memorial, es 
manifesta que «la cosecha única de esta ciudad (...) es la del 
vino», però cinquanta anys després la situació ha canviat. L’any 
1799 es declara que: «Una regular cosecha de vino, una porción 
de manufacturas, y un poco de trigo, son las producciones de esta 
ciudad (...). Sus manufacturas van a Amèrica, sus vinos parte al 
mismo destino, y parte al estrangera, y sus granos son tan escazos 
que alcanzan apenas para el consumo de dos meses». Ara toca 
esbrinar aquest procés. 

A Mataró, capital de província marítima, els oficis de la mar hi 
tenen una tradició medieval que recullen dos gremis, el de Sant 
Pere, de pescadors, i el de Sant Elm, de mariners, del segle setze. 
Dos col·lectius beneficiats amb alguns privilegis importants: eren 
adscrits a la jurisdicció de marina, no els calia fer el servei mili¬ 
tar, i hi havia algunes càrregues municipals que evitaven, entre 
d’altres. Aquest beneficis, que fan valer quan pertoca, els suposa¬ 
ven una certa impunitat davant els regidors. Els gremis reben 
l'any 1769 la propietat d'ús de l'ermita de Sant Simó com a lloc de 
referència espiritual. Mariners i pescadors eren un conjunt de 
persones important, un 26% de la població activa l’any 1717. 
Quant a la seva eina fonamental, la barca, el 1766 n'hi ha deu de 
3.000 quintars i setze de 2.000, pel que fa a les de gros tonatge. I 
un nombre indeterminat de petites pel cabotatge i la pesca. L'any 

1800 consten 32 naus dedicades al comerç americà i 77 de petites 
de cabotatge. 

La gent de mar viuen al llarg de dècades amb el desig d'un port 
per refugiar-se quan fa mal temps i facilitar la càrrega de pro¬ 
ductes, una necessitat que mai no es concreta. No hi ha port, però 
la drassana treballa sense parar. En les dècades finals del segle, 
calafats i mestres d'aixa construeixen barcos dedicats a la carrera 
d'Amèrica, per al cabotatge i la pesca, alguns de gros tonatge, sa- 
geties de 4.000 a 6.000 quintars, pollacres, etc. Dels 12 mestres 
d'aixa i 3 calafats de l'any 1716, es passa als 85 treballadors de 
mestrança al 1799. 

La marineria progressa en veure augmentar de manera constant 
el comerç marítim, i creixen els recursos humans dedicats: dels 
164 mariners de l'any 1716 es passa als 1.944 mariners, 756 pa¬ 
trons i 230 mestres del 1765, i l'any 1786 hi ha 1.325 mariners, 
810 patrons i 309 mestres en actiu. Cada barco és a càrrec d'un 
patró o capità i duu pilots, tècnics de manteniment, els mariners i 
una part nois aprenents, d’aquests el 1786 n’hi havia 571. 

De pescadors l’any 1716 n'hi ha uns 84, i el 1775 en consten 
163. A mitjan segle en trobarem pescant sardines a Seta (França), 
on hi ha unes seixanta barques de Mataró i de Sant Feliu de 
Guíxols. També van a pescar, de Setmana Santa a juliol, a la costa 
d'Andalusia i proveeixen de peix aquells llocs. El 1757 el pes¬ 
cador mataroní Josep Faneca es queda a la Higuerita, a Huelva, i 
funda l'actual Isla-Cristina. 

Les rutes de la mar els duen a molts indrets. Arran l’epidèmia 
de pesta a Marsella del 1720, s’hi estableixen de manera perma¬ 
nent centenars de pescadors catalans, alguns de Mataró, que hi 
arrelen amb la pesca al palangre, desconeguda pels pescadors 
locals. A Galícia, s'estableixen a les darreres dècades del segle al 
port de Mugardos els mataronins Josep Carreras i Salvador 
Alsina, i altres pescadors catalans, dedicats també al comerç d'ex¬ 
portació de sardina. També hi ha mataronins pescant a Liorna, 
que venen el peix a la Toscana. Gent hàbil amb les diverses arts, 
els sardinals, la teranyina, les nanses, la solta, la fitora, el 
palangre, etc. Que treien del mar les famoses llagostes de Mataró, 
que el baró de Maldà menjava en les seves estades als hostals de 
la ciutat, de gran qualitat, també n’envien a Barcelona. 

La feina d’aquesta gent pateix en gran manera la pirateria, per¬ 
què els corsaris algerins ataquen les embarcacions, de pesca i de 
comerç, i fan esclaus els tripulants, que s'enduen a l'Àfrica. L’any 
1785 hi ha un conflicte entre els pescadors de Mataró i els de Bar¬ 
celona i altres pobles de la costa, que vénen davant la ciutat amb 
els arts del bou i s'enduen tot el peix, la tecnologia de pesca anava 
canviat i es feia més agressiva. 

Després de la mar, la terra. Dades de l'any 1757 informen que es 
tracta d’un terme municipal de 1.651 hectàrees, dividit en 621 
cultivades de vinya, 501 de bosc, 326 ermes, 71 d'oliveres, 49 
d'horta i 82 de camp. El cultiu de la vinya, una collita mínima de 
cereals (blat, forment, sègol i ordi), i les feines de l'horta, és al 
que es dedica la pagesia local. 

Un informe oficial del 1747 ho explica: «La cosecha única de 
esta ciudad de que se puede extraher parte es la del vino, de cuyo 
fruto se percibirà unos anos con otros unas ocho mil y quinientas 
cargas, cuyo precio también unos anos con otros computado el 
bueno con el inferior, serà el de veinte y sinco reales de ardites 
catalanes por carga (...). La de trigos se reducirà a quinientas 
quarteras por cuyo precio por haver mucho del de inferior 
calidad, serà unos anos con otros, el de veinte y sinco reales (...). 
La de garbansos se considera a docientas quarteras y su precio a 
treinta reales, por quartera (...). La de avas, sevada, judías, azeyte, 
y demàs frutos de que necessita la ciudad para su abasto, no se 
expressa por su modicidad, número alguno, ni menos sus preciós 
por no poderles vender ningún cosechero, sí que toda la provisión 
viene de afuera». Tot i que les autoritats locals donen xifres per 
sota de la realitat, per la por dels impostos, informa del caràcter 
de l’agricultura local, i també la dependència del vi. 

Hi ha dos gremis agrícoles. La confraria de Santa Anna, de jor¬ 
nalers de la terra, fundada el 1645, aplega el 1716 unes 200 per¬ 
sones, i els anys setanta arriben a 300. L'altre gremi és la confra¬ 
ria de Sant Isidre de labradores o pagesos, qualificatiu que desig¬ 
na als propietaris. Originària del segle setze, quan era sota l’ad¬ 
vocació dels Sants Abdó i Senén, reuneix una vintena de 
persones, però els anys trenta ja no és activa. La dècada dels 
vuitanta, al redós del gran moment agrícola, els pagesos tornen a 
demanar gremi. Diuen que la seva feina és «una arte la màs 

liberal, inocente, noble y antigua, habitando en su olimpo de 
casas de campo, los mas de ellos en propias y de antiquísimo 
solar, ocupados sólo en la agricultura y tarea de sus cultivos y 
sembrados, sólo discurriendo con sus operaciones», i l'Audiència 
els autoritza. Els pagesos propietaris es varen fer molts rics amb 
el comerç del vi, els trobarem a cal notari compran més terres i 
edificant sòlides masies, i algunes encara les podem admirar. 

L'horta serveix per a proveir la ciutat i l'any 1757 suposa el 3% 
de la superfície conreada. Al llarg del segle, i sobretot en les dar¬ 
reres dècades, amb motiu del creixement demogràfic, augmenta 
contínuament el nombre d'hortolans: dels 26 de l'any 1716 pas¬ 
sem als 68 del 1775, s'intensifiquen els cultius de regadiu i es fan 
obres per a buscar aigua. Els viatgers que passen s'adonen que les 
hortes són «delicioses totes, ab tanta aygua y verdura que és tot 
un pahís ameno», i els productes de gran qualitat, com els pèsols 
primerencs, s’envien a Barcelona. 

Joseph Towsend, quan visita la ciutat l'any 1786, s’enamora de 
l'horta: «En arribar a Mataró et trobes completament meravellat: 
les masies són autèntics jardins dividits en horts d'uns quatre peus 
d'amplada que disposen d'un canal per al reg. Tots tenen una 
sínia, que és una mena de bomba de cadena que, a jutjar per la 
seva extrema simplicitat, sembla originària de la més remota anti¬ 
guitat. A través d’aquest instrument cada matí s'extreu d'un pou la 
quantitat d'aigua que cal per cobrir les necessitats del dia. Per la 
tarda la distribueixen a cada hort d'acord amb la naturalesa dels 
seus cultius. El sòl és lleuger, es tracta de sorra de la descom¬ 
posició del granit, i es pot llaurar amb dos bous o un cavall, o 
només amb una mula, y amb l'ajuda de l'aigua esdevé fèrtil, pro¬ 
duint al mateix indret blat, vi, taronges i olives». 

En quant als arbres, cap als anys setanta es procedeix a una 
substitució de les oliveres per garrofers, que es sembren al voltant 
de les vinyes: «Lo garrofer és arbre de major utilitat al dia que los 
olivers, que molts los arrancan (...) no hi ha arbre en est pays de 
major utilitat y menos costós de recollir lo fruit». S'abandona la 
collita d'olives pels costos, ja que les dones que les recollien, «se 
aplican més al cuxí que en altre trevall». 

La riquesa agrícola més important és la vinya. Les grans famí¬ 
lies tenen moltes terres amb aquest cultiu, i la importància de la 
propietat agrària en les seves fortunes és cabdal. Notem que en 

els inventaris de les masies, i les cases d’hisendats dins la ciutat, 
és segur trobar-hi cellers, premses i botes. El vi i l'aiguardent són 
productes lligats a l'exportació i al comerç marítim, atesos la gran 
qualitat i la fama del vi negre d'aquí, i el seu preu, que els foras¬ 
ters consideren barat: «vino tinto muy bueno, y de gran suavidad, 
de lo que hacen un gran comercio, y le embarcan para fuera del 
Rey no; le compran los ingleses dexando por equivalente bacalao, 
y otras muchas mercadurías». La destinació principal d'aquests 
productes és el mercat americà, però també el nacional i europeu, 
i fins i tot Rússia, on l'any 1794 Francesc Milans i Cia. i Salvador 
Isart envien vi negre, al llunyà port bàltic de Kronstadt. 

El millor període de la vinya, si ens guiem per les xifres de la 
recaptació de l'impost del delme, són els anys que van del 1727 al 
1731 i del 1750 al 1759. Quant a xifres del volum de la collita de 
vi, al 1716 se'n recullen 5.672 cargues (6.806 hcl), i al 1747 són 
8.500 (10.200 hcl). L'any 1796, en temps de crisi, són deu mil les 
cargues de vi venudes pels comerciants. Cap a final del segle es 
produeixen diverses anyades de males collites, cosa que duu els 
propietaris a donar les vinyes a parceria per fer-ne més rendible 
l'explotació, ja que els elevats jornals dels bracers, una pesseta el 
dia, encareixen considerablement el producte. A mitjan segle el 
salari d'un jornaler de la terra és de sis sous i sis diners el dia, i el 
d'una dona que realitza feines del camp, de tres sous i nou diners. 

Pel que fa al consum local, hi ha problemes amb l'estanc de l'ai¬ 
guardent, o sigui el monopoli de la seva venda a mans de l’admi¬ 
nistració, que s'estableix al 1741 amb el desacord general, fins 
que cinc anys després se n'aconsegueix la supressió. Al 1750 hi 
ha tres fabricants d'aiguardent: el comerciant Marià Fins, el cal- 
derer Josep Martí i Emerenciana Fornés, que l'any anterior havien 
destil·lat 343 cargues d'aiguardent anisat i refinat. La indústria 
progressa i vint anys després hi ha set obradors, la major part 
regentats per comerciants: Torner, Recoder, Gibert, Camín i 
d'altres. Però es tracte d’indústries mínimes, Camín i Fins treba¬ 
llen «en sus respectivas ollas que tienen dentro sus casas». L'es¬ 
tabliment de tavernes l'any 1783 contribueix a un major consum 
del producte: n'obren dues intramurs i dues extramurs. Es coneix 
alguna iniciativa sense èxit, el 1780 un comerciant demana per¬ 
mís per a importar vi de Porto i imitar-lo, i el 1791 s'intenta fabri¬ 
car aiguardent de panses i figues. 

El treball del camp viu sempre en precari, sota l'amenaça de 
perdre les collites a causa dels fenòmens atmosfèrics. Perill de les 
grans pluges i les pedregades, ara la gelada, ara la sequera. Nota¬ 
bles les dels anys 1754 i 1789, quan fins i tot s’aturen els molins 
de blat. La sequera extrema de l'any 1734, duu a nombroses 
rogatives i a actes religiosos perquè plogui, i com una maledicció 
aviat cau «la tan nunca vista, ni experimentada abundancia de 
piedras y granisso», que ho destrossa tot. Un dels temporals més 
greus del segle és el del dia 12 d'agost de 1783, que ho deixa tot 
desfet. L’endemà els regidors esverats parlen de «los dahos oca- 
sionados por la tempestad acahezida de piedra y agua impetuosa, 
que ha malvaratado la actual cosecha de este ano, las mas de las 
tierras de cultivo y huertas con mas de trescientas y sinquenta 
casas innundadas en dicha esta ciudad», i calculen caldrà gastar 
«mas de 1.000 libras catalanas» per deixar-ho tot reparat. Fins i 
tot les més altes autoritats es varen interessar per la desgràcia: 
«En Cataluna, la grave inundación padecida por la ciudad de 
Mataró el 12 de agosto de 1783 motivaria que el conde de Flori- 
dablanca remitiera al de Campomanes, a la sazón presidente inte- 
rino del Consejo de Castilla, una instrucción en la que le instaba a 
discurrir el modo de evitar los danos y desgracias que, reitera- 
damente, se producían en la población catalana». En quant a ter¬ 
ratrèmols, consta el de desembre de 1751, que enderroca una part 
del col·legi dels escolapis, o el d'abril de 1761, que dura deu mi¬ 
nuts però no ocasiona danys. 

La meteorologia a vegades sorprèn. El novembre del 1769 
tothom veu al firmament un estel resplendent que durant quinze 
dies brilla nit i dia. A mitjan desembre apareix un globus de foc 
de grans dimensions, que dura mitja hora, i al mateix lloc, durant 
tres o quatre dies, es veu una notable resplendor vermellosa, i uns 
dies després es torna a veure un altre globus de foc. Els mata- 
ronins es devien pensar que era la fi del món. 

El blat és la matèria central de la dieta popular, però a la ciutat 
se'n cull molt poc i cal portar-lo de fora. Els cereals venen de 
l'Aragó, Tarragona, l'Empordà, Anglaterra, Sicília, Marsella, Ho¬ 
landa, el nord d'Africa, i fins i tot dels Estats Units d’Amèrica i 
del Bàltic. El 1728 l'Ajuntament envia a Muret un regidor a 
buscar-ne, i el 1734 és Rafael Peramàs qui va a Holanda, mentre 

que la companyia de botiguers Caralt i Soley s'ofereix per submi¬ 
nistrar-ne. L'any següent Esteve Guanyabens rep d'Anglaterra blat 
en males condicions: s'havia mullat amb l’aigua salada durant el 
viatge. Moltes són les notícies que tracten d’aquest comerç indis¬ 
pensable. 

Els cereals s'han de moldre per força als tres molins fariners 
municipals situats vora el convent dels caputxins, on per a aquest 
menester s'utilitza aigua conduïda per soterranis, que després es 
ven a les persones interessades: per a regar, per a ús domèstic, per 
a lubriques, etc. Moltes persones van a moldre a pobles veïns, on 
se'ls cobra menys per la feina: els molins d'en Gual i de les Ma- 
teves al veïnat del Cros d'Argentona, el de Caldes d'Estrac, etc., 
però als que són descoberts en aquest tràfic il·legal se'ls confisca 
el producte. Cap al 1760, davant l'augment de població, Francesc 
Llauder Matas demana el dret a construir un molí ja que els que 
hi ha no basten, estarà situat al camí del Mig. 

La qüestió dels cereals té dues etapes dividides per les pragmà¬ 
tiques que els anys 1765 i 1767 autoritzen la llibertat de comerç 
de grans i la lliure panifïcació, fins aleshores a les mans dels 
ajuntaments, que administren el proveïment de pa controlant-ne 
la qualitat i la venda. A Mataró, l'Ajuntament té al carrer del Pa¬ 
lau dues cases, l'una «per los pastims, o flecas de aquellas», i l'al¬ 
tra per al «forn de puja», on es cou el pa pastat per als clients, o 
pa de talla, de més qualitat que el normal; d'aquest se'n fabrica de 
ral blanc (2 lliures, 3 unces) i de ral moreno (4 lliures, 6 unces). 
L’any 1755, a causa de l'increment de ciutadans, obra un nou forn 
dedicat a fer pa de talla i de puja, i pa de bescuit. 

Amb la panificació lliure entren en joc els negociants, també 
dits especuladors, que passen a monopolitzar les importacions, i 
amb els magatzems de cereals controlen la oferta i els preus, 
sobretot quan la matèria és escassa, i en aquests moments crítics 
seran acusats de retenint el gra per fer-lo pujar. A l'origen de 
moltes de les principals fortunes de final del segle hi ha els 
cereals. L'any 1770 Salvador Campllonch importa blat d'Angla¬ 
terra i Esteve Guanyabens de l'Empordà, i al 1787 Ignasi Boet té 
els magatzems plens. Al 1796 són desembarcades 53.000 quar- 
teres de gra, important quantitat que mostra la magnitud d'aquest 
comerç, en el que tothom vol participar. Amb un capital mitjà 

trobem semolers, sastres i altres menestrals que en compren i en 
venen fent bons negocis. 

Però no sempre hi ha blat, manca en èpoques de males collites i 
aleshores puja el preu del pa, o no n’hi ha. Les crisi de proveï¬ 
ment es repeteixen de manera cíclica en diversos períodes: 1728- 
1729, 1733-1737, etc., i la fam és cruel els anys 1723, 1734, 
1752, 1753-1765, 1770 i 1784-1793. El 1763 l’esterilitat de les 
collites fa pujar el preu del pa de tal manera que no és a l’abast 
del comú de la gent, i l'Ajuntament en reparteix als necessitats, 
però a causa del clima de revolta «fou precís possar soldats». 

Arran de la llibertat de comerç del blat fermenta un problema 
social en els moments quan falta provisió, que es manifesta de 
manera espectacular pel febrer del 1789, en produir-se a Barcelo¬ 
na i a altres localitats els rebomboris del Pa, primer motí social de 
gran abast, a causa de l'augment del preu d'aquest producte. A la 
capital, la gent assalta els magatzems dels monopolistes cridant 
contra els poderosos. Es duen a terme unes quaranta detencions, i 
el 27 de maig són penjats cinc homes i una dona. 

Per plantar cara als disturbis les forces militars de Mataró van a 
Barcelona a auxiliar les autoritats; això fa que a Mataró es 
produeixin avalots en veure lluny la tropa. El dia 1 de març, quan 
a la capital el moviment és controlat, hi ha «una conmoción (...) 
por alguna gente de la mas sospechosa, y de la conducta menos 
arreglada de la ínfima plebe, y no por los vezinos honrados», com 
informa l'Ajuntament. Els dies 2 i 3 la revolta continua amb «hur- 
tos y quemas» a diversos llocs i els especuladors de blat pateixen 
insults i agressions. Els amotinats demanen la baixa del preu del 
pa i l'Ajuntament hi intervé per aconseguir-ho i asserenar els 
ànims. I així s'acaba la crisi, que duu a la detenció d'algunes per¬ 
sones, tancades a la Ciutadella juntament amb els amotinats de 
Vic. Els dies següents rondes gremials vigilen a la nit la pau pú¬ 
blica. 

Un document notarial que es guarda a l’Arxiu Episcopal de Vic 
informa de manera detallada dels fets de Mataró. Es tracta, «de la 
comocion o motin estudioso, que en la noche del dia primero de 
marzo proximo pasado se experimento en la presente ciudad». El 
protagonista de la revolta va ser Jaume Vilardell, curtidor i 
ajudant de pregoner, nascut a Sant Celoni però resident a Mataró. 
Vilardell era: «otro de los que hacian cabeza de otro motin, di- 

ciendo con voces tumultuarias que se havia de pegar fuego a toda 
la ciudad: que con otros se dirigió a la casa rectoria para tocar la 
campana à somaten, o a rebato: que iva convidando à otras gentes 
para ello, diciendo que habian de matar à Antonio Romaní, reven- 
dedor de granos, y a Ignacio Boet, comerciante, y que les havian 
de quemar sus casas: que en efecto destrozaron las puertas prin- 
cipales de la casa de dicho Antonio Romaní, saqueando un caxon 
de la mesa que tenia en su botiga; robaron el dinero que havia, se 
llevaran sacos, ò talegas para ensacar trigo, hicieron pedazos de 
vales, libreta de deudas y otros papeles que encontraron en dicho 
caxon, importando el total del dinero, vales, papeles, y libretas 
mas de mil, y ocho cientas libras catalanas: que fue otro de los 
que destrozaron un carro para arrimarse: que despues pegaran 
fuego à dos pajares de la casa de Ignacio Boet: que en la noche 
del dia segundo del mismo mes de marzo, se presento dicho Jai- 
me Vilardell en casa del sr. Governador, diciendo que las gentes 
se habian buelto à sublevar en gran manera, y que seria peor que 
en la noche antecedente si no les baxavan el pan a siete dineros la 
libra: que el dicho Jaime Vilardell en la tarde del dia tres del mis¬ 
mo mes de marzo insulto la casa del cura parroco, diciendo con 
voces tumultuarias, que si no se baxava el pan vendrian los de 
algunos lugares vecinos y se quemaria toda la ciudad: que des¬ 
pues faltó al respeto al vicario Antonio Francàs, diciendo que en 
la noche quemarian las puertas de la rectoria y tocarian la campa¬ 
na à somaten, o a rebato». 

Com a mesura pal·liativa el 1774 es forma una «casa pana- 
dería» i pòsit de particulars amb la idea de «abastecer de trigos, y 
amassar aquéllos de cuenta común, vendiéndolo después al corte 
y costas con lo que se logro la baratía de este preciso alimento». 
En són part interessada 126 persones: sabaters, assaonadors, co¬ 
merciants, sastres, seders, etc., i funciona fins a l'any 1793. Però 
el problema del preu de la primera matèria continua al centre de 
la crisi, com manifesta el mateix any un memorial d'Antoni 
Torras, que demana T«exterminio infalible, y nada violento, de 
los muchos que en nombre de revendedores chupan la sangre de 
los pobres». I que el cost elevat del blat s'acaba liquidant els 
monopolistes i els sacaires, que el compren i el revenen molt més 
car. 

El comerç d'exportació dels productes catalans que tenen un mer¬ 
cat a l'exterior, passa per tres moments. Dificultats els anys 1714- 
1765, que és l’època heroica del comerç amb Amèrica, quan tot 
aquest tràfic és obligat a passar per Cadis, port de d'on s'envien 
les mercaderies. Atlàntic enllà. Aquesta activitat va en augment 
any darrere any, comptant amb l'energia dels comerciants catalans 
que hi tenen establerta una eficient xarxa de corresponsals, que 
mantenen el contacte amb Catalunya per tal de proveir-se de les 
produccions regionals. 

Cap a la dècada dels anys quaranta els catalans fan les primeres 
expedicions directes enviant vi, aiguardent i productes tèxtils. El 
comerç de cabotatge amb destinació a Cadis serà una de les espe¬ 
cialitats dels mariners mataronins, que en alguna època gairebé 
monopolitzen. Però l'expansió dels comerciants catalans té més 
abast, perquè arriba a tota la península. Obren botigues i fan ne¬ 
gocis arreu, amb gèneres de cotó, mitges, sabates, vi, etc. Molts, 
productes de manufactura catalana tenen d'aquesta manera una 
via de comercialització al mercat interior. 

Mataró de seguida participa en aquest comerç i en la dècada 
dels anys trenta és el segon port comercial català. L'orientació 
exportadora de l’activitat agrícola i la tèxtil local s’accentuarà i 
aviat trobarem Jaume Campins instal·lat a Cadis, un dels primers 
homes de negocis que hi fa via. 

Es coneixen poques notícies perquè encara s’ha d’investigar 
l’activitat dels mataronins registrats en aquesta ciutat. En la 
Matrícula de comercio de la universidad de cargadores a Indias, 
hi trobem, en aquest període, Salvador Font Carbonell (1745), 
Salvador Bausili (1750), Sebastià Mayor (1752), Pau Jaume Pons 
(1753), Joan B. Carbonell (1756) Baltasar Peramàs Guarro 1758 i 
Rafael Peramàs Matas (1756). Aquest darrer, amb diversos 
mercaders de Mataró i Barcelona, en el període del 1727 al 1744 
manté una societat mercantil per a fer anar una barca de comerç 
amb Amèrica. Pere Anton Velada hi exporta al 1748. En els anys 
cinquanta el mariner Pere Berenguer fa freqüents viatges de tipus 
comercial; en un, a càrrec del negociant Salvador Fins i de Sal¬ 
vador Janer, va a Maó a comprar diversos gèneres i els du a Mata¬ 
ró; fa un altre viatge a Cadis amb una partida de vi de Llavaneres 
que li encomana Jaume Campins, a càrrec de la companyia que té 

a l'Havana, etc. Hi ha d’haver centenars de persones treballant en 
aquest canal comercial. 

Notem la presència de l’economia informal. Hi ha força casos 
de contraban d'exportació: consta que els anys vint s'envien draps 
a l'estranger des de Mataró; de 1726 a 1731 Lisboa rep productes 
mataronins quan Bru i Domènec Sanromà noliegen un barco per 
dur-hi de contraban ayguardent anisada, i el mariner Fèlix Pas¬ 
qual hi ven estisores i navalles. I contraband d'importació: la dè¬ 
cada dels trenta hi ha desembarcaments d'amagat; el 1745 els 
oficials de rendes agafen a Vilassar quaranta-nou peces de blavete 
de contraban, etc.; tràfic il·legal al que es dediquen alguns comer¬ 
ciants, i de manera especial Francesc Feliu de la Penya, que el 
1752 entra indianes clandestinament i és descobert. 

El segon moment és el període 1765-1778, quan es produeix la 
primera liberalització limitada del comerç americà, ara el port de 
Barcelona i vuit més poden mantenir contactes directes amb ports 
de la zona antillana. Es quan proliferen les corresponsalies i quan 
molts catalans s'estableixen a Amèrica com a factors de fabricants 
i comerciants. A partir de la dècada dels anys seixanta, més de 
cent cinquanta mataronins emigren a aquelles ciutats, en prefe¬ 
rència a Veracruz, l'Havana, Puerto Rico, Montevideo i Buenos 
Aires. La intensificació del comerç de seguida repercuteix sobre 
l'economia catalana, en fer més rendibles la producció de vi, la 
fabricació d'indianes i els productes de seda, etc. I d'Amèrica es 
reben grans partides de plata, que contribueixen a noves inver¬ 
sions econòmiques, i productes com cacau, grana, anyil, cotó, 
cuir i sucre 

A Mataró tot canvia, l'activitat comercial es generalitza i 
s'intensifica. La reinversió dels beneficis aconseguits a la primera 
etapa en el comerç del vi i les indianes ajuda a l'expansió de totes 
les indústries i tots els oficis. Neixen noves fabriques a l'escalf del 
consum local i, sobretot, per l'acceptació dels productes tèxtils a 
Amèrica. Una nova generació de gent de negocis es dedica a 
fabricar i comerciar en la nova conjuntura: els Bofarull, els Riera, 
els Marxuach, etc. I creix també la flota mercant. A partir del 
1765 els patrons mataronins tenen un lloc d'honor en la carrera de 
les índies. El manual del notari de marina Josep Serra, de l'any 
1774, és una bona introducció a la febre constructiva de barcos, 
que tanta gent financia. I dels negocis que es formalitzen per tal 

de portar productes a Amèrica, amb la perspectiva del benefici. 
Tothom s’hi dedicarà, des de l’hisendat al fuster que té uns estal¬ 
vis. 

I els canvis s’aprofundeixen quan l’any 1778 s’estableix el 
lliure comerç, que inaugura l'època d'or del tràfic colonial català. 
Cal tenir en compte que l’any 1770 s'habilita el port de Mataró 
perquè hi fondegin barcos procedents de fora d'Espanya i el 1784 
ja hi ha 25 barcos dedicats a fer directament viatges a través de 
l'Atlàntic. Però el 1788 es torna a prohibir el desembarcament 
manant que els barcos vagin abans a Barcelona, on es carreguen 
les mercaderies a barques de cabotatge que les duen a Mataró, 
cosa que incrementa les taxes, i el transport fan pujar els preus, el 
blat d'un 8%. De tota manera consta que al 1800 la situació 
s’havia normalitzat i que hi havia 32 les naus en la carrera d'Amè- 
rica 

Un bon exponent de la situació pròspera és el moviment 
d'entrades i sortides de barcos l'any 1786, realitzat pel capità del 
port Francesc Clausell, alferes de fragata. El total és de 508, dels 
quals 383 (82%) van o vénen d'indrets del Principat, una mostra 
la importància del tràfic de cabotatge a distàncies mitjanes. Les 
embarcacions que hi apareixen registrades les podem classificar 
en dues categories: les de gran tonatge: pollacres, sageties, ber- 
gantins, pincs i pailebots; i les de menys envergadura: canaris, 
xabecs, llaguts, tartanes, llondros, gànguils, bombardes i falues. 

Pel que fa als productes que surten de la ciutat, el capítol fona¬ 
mental el constitueixen el vi i l'aiguardent, que s'exporten a Amè¬ 
rica amb sageties, pollacres i bergantins; també se n'envia a Gè¬ 
nova, Marsella i Anglaterra; a Gènova també s'envien pinyons i, 
en una ocasió, sabó a Amèrica. En el capítol d'importacions hi ha 
una gran quantitat de matèries: són d'origen espanyol el blat, les 
garrofes, el bacallà, el ferro, les sardines, el sabó, el quitrà, la se¬ 
da, la llenya, l'oli, el vi, les avellanes, les figues, les anxoves, la 
llosa, la fusta, el sucre, la calç, l'espart, la sal, la civada, la farina, 
el cuir, la botada, la llana, el carbó, les bótes buides, la tonyina, el 
mill, el cànem, la palla, l'arròs, el cacau, el cotó, etc. Alguns 
d'aquests productes són originaris d'Amèrica i a través d'un altre 
port arriben a la ciutat. També entra blat de França i d'Itàlia. Uns 
anys abans, al 1774, tenim dades de la duana que informa de l'en¬ 
trada de 84 naus: 55 de França, 15 d'Itàlia, 5 de Cadis, 5 de Sar- 

denya, 2 de Portugal, 1 de Maó i 1 d'Holanda, que deixen a la ciu¬ 
tat diversos gèneres: teixits de seda, llana, teles, merceria, quin- 
calla, barrets, guants, drogues, arròs, etc., productes per a majo¬ 
ristes locals que els reexporten a Reus, Manresa, Granollers, Llei¬ 
da, Valladolid, Madrid, Toledo, etc. 

Com exemple, prou significatiu, cal assenyalar Jerónima Ruiz i 
Companyia, amb botiga de venda de seda i altres tèxtils a la Rie¬ 
ra. I amb un important tràfec a Veracruz de productes mataronins: 
mitges, mocadors, puntes de coixí, blondes, saija. Cal fixar-se en 
un conjunt d’operacions que realitza en aquests anys de plenitud 
comercial i pensar que només és un exemple, entre tants que s'hi 
dedicaven. Els seus, “Vales de cambios maritimos e intereses en 
barcos”, informen de la seva participació en diverses expedicions 
comercials. Amb el patró Fèlix Castillo, de la pollancre Jesús 
Natzarè, un canvi al 16% de capital 506 lliures. Amb Fèlix Ruis, 
del barco la Candelària, un canvi al 20% de capital 200 11. Amb 
Tomàs Tarradas, del barco Santes Juliana i Semproniana ,un canvi 
al 16% de capital 640 11. Amb Jaume Guanabens, un canvi al 66% 
de capital 200 11. Amb Josep Vinyals de Vilanova, del bergantí 
Sant Francesc d’Asís,un canvi al 32% de capital 250 11. 

Consten moltes més operacions de diners invertits esperant un 
interès, i de productes tèxtils embarcats, com blondes i mitges. 
Tenia mercaderies a la venda en botigues a diverses localitats, a 
Veracruz a la casa de comerç de Josep Antoni Feliu i Cia. unes 
cinc mil lliures, a Cadis a la casa d’Antonio Barceló Prats unes 
tres mil lliures, i a diversos corresponsals de València un total de 
14.555 lliures. Es tractava de mitges, blondes de seda, “seda 
torcida para hacer medias”, i dos telers de fer mitges. 

Aquesta, doncs, és una època d’or del comerç, però amb 
períodes de davallada a causa de les guerres amb Anglaterra, 
quan l’armada d’aquest país, que controlava l’Atlàntic, bloqueja 
el pas de les naus espanyoles i el comerç es fa impossible. A 
moltes localitats s’atura tota l’activitat perquè sense comandes ni 
cotó en rama la producció és impossible, i sense treball la 
necessitat arriba a les famílies. Això passa del 1779 a 1783, anys 
seguits d’un formidable esclat comercial i fabril. Una nova guerra 
amb Anglaterra l’any 1796 ho toma a aturar tot fins el tractat de 
pau d’Amiens de 1802, seguit d’una nova arrencada fins que el 

novembre de 1804 toma la guerra. Poc després l’ocupació 
francesa d’Espanya acaba d’enfonsar-ho tot. 

Les mercaderies entren i surten de la ciutat pel port habilitat, el 
segon de Catalunya, en les primeres dècades del segle pel que fa 
al comerç. Es parla de port encara que no tenia una estructura fí¬ 
sica. De fet, la construcció de l'obra és una de les necessitats més 
sentides per la ciutat, que el sol·licita constantment al llarg del 
segle. Es fan diversos projectes des de l'any 1773 fins al 1793, 
tots fallits, un dels quals és obra de l'arquitecte de la ciutat Fèlix 
Puig. 

Els barcos fondegen davant la ciutat i en petites barques, una 
mena de gróndoles, es traslladen les mercaderies a la platja. Allà, 
els traginers del gremi de Sant Antoni les duen a la duana pels 
tràmits legals. El trasllat posterior als magatzems dels comer¬ 
ciants el realitzen amb carros els membres de la confraria de 
faquines, anomenats macips de ribera. Tot això sota la vigilància 
atenta dels corredors de canvis, que tenen cura de coordinar 
l'operació. A vegades la descàrrega es fa amb moltes precaucions 
pel perill de contagi de barcos sense patent de sanitat o provinents 
de llocs infectats. Al 1720 no es permet ancorar al port a causa de 
la pesta de Marsella, i s'ordena que totes les naus toquin primer a 
Barcelona, cosa que provoca l'emigració de comerciants cap a 
aquella ciutat. S'hi toma a desembarcar al 1735, després d'un 
memorial que envia l'Ajuntament on explica la greu situació eco¬ 
nòmica que es deriva d’aquella prohibició. L'any 1743 el barco 
holandès sra. Anna ve a buscar 220 pipes d'aiguardent i 60 de vi 
negre i com que hi ha perill de contagi i el carreguen així: les 
barquetes que porten la mercaderia s'hi acosten a contravent i a 
certa distància llancen les bótes al mar, i els del barco baixen a 
recollir-les. 

Ja que he parlat dels traginers, cal referir-se al seu important 
paper en la relació comercial terrestre perquè duen paquets i tot 
tipus de trameses on calgui. Són uns cinquanta i també es 
dediquen a llogar «cavallerías mayores, carretas, sillas volantes, 
tartanas, o carros». 

El comerç a l'engròs és l'activitat que desenvolupen els merca¬ 
ders, els comerciants matriculats, els negociants de tota mena i els 
corredors d'orella. Aquesta gent, com acabem de veure, compra i 

ven de tot, i al llarg del segle protagonitza el tràfec més impor¬ 
tant, el d'exportació de productes tèxtils, vi i aiguardent i el 
d'importació de blat. Ara ens fixarem en el comerç al detall, que 
té com a objecte el proveïment de la ciutat i, com a marc, la 
botiga. Són els negocis especialitzats en venda de draps, els de 
més importància econòmica, i dels revenedors, calaix de sastre 
del comerç menut. I la botiga com a lloc distribuïdor de productes 
adquirits, ja que també hi ha un altre tipus de botiga, la de l'artesà 
que combina la producció i la venda del producte: un corder 
elabora i ven espardenyes al seu taller, etcètera. 

Els revenedors venen comestibles de tota mena: llegums, fruita, 
fruita seca, aus, pesca salada, llenya, carbó, vi, etc.; i si alguns 
d'ells ho fan en botigues, com Isidre Llorenç, que ven al carrer 
d'en Pujol oli, carbó i llegums, d'altres col·loquen els seus pro¬ 
ductes en parades a la plaça. A mitjan segle l'Ajuntament els 
divideix en tres categories i s'encarrega de vigilar-los, ja que 
sovint se'ls acusa de provocar alces en els preus i de monopoli, 
cosa que intenta evitar l’ordenança municipal de la plaça, les del 
mostassa, que imposen certes condicions a la seva activitat. 

El mostassà, càrrec d'origen medieval, vigila al mercat els 
pesos i les mesures per mirar de controlar el frau en les quantitats 
i en les qualitats, la sanitat, els marges de benefici, etc. Les orde¬ 
nances del 1785 prohibeixen la revenda amb augments artificials 
dels preus i monopolis dels productes de primera necessitat: 
cereals, oli, farina, blat, llegum, bacallà, arròs, peixopalo, ton¬ 
yina, verat, sardina, arengada, nero, congre, panses, figues, mel, 
pernil, porc salat, carn, etcètera; controlen els blats emmagat¬ 
zemats sense vendre esperant la puja de preus per fer-ho, etc. Cap 
al final del segle l'Ajuntament es queixa de l'excessiu nombre de 
revenedors que fan pujar els preus i ordena, per evitar certs fraus, 
que els ous siguin del dia, que la volateria no pateixi malalties, 
que el pa no estigui mesclat, ni el vi sigui agre o aigualit, i que la 
xocolata no contingui barreja (s'ha de fer amb cacau, sucre i 
canyella). 

El control i els monopolis en mans dels regidors no agradaven 
als comerciants, que en diverses ocasions es queixen. L'any 1767 
els més importants de la ciutat demanen la llibertat del comerç: 
«El comercio de la presente ciudad representa serle gravosa la 
disposición mandada por V.S. a solicitud del litre. Ayuntamiento 

y diputados del común, dirigida a privar la extracción del azeyte. 
Està muy asegurado que el zelo del cabildo y de los diputados se 
dirige a que no falte el abasto al publico, pero crehe que el mas 
poderoso medio para que falte, es privar que se extrayga, porque 
es disponer los ànimos a que no le introduzcan, dando por muy 
sentado que, igualmente que para el humano, es necessario para 
la vida del comercio la circulación en los tratos. 

El Ayuntamiento (..) dize: Que (..) la extracción de qualquier 
género de abasto deve solamente permitirse en los casos en que el 
pueblo no los necessita y estan corrientes a un moderado precio, 
pero quando el común les ha de menester para su abasto y se 
hallan ya en subido precio, no puede ni deve permitirse su extrac¬ 
ción (..) la principal mira de dichos comerciantes no es favorezer 
al publico, sino a sus propios intereses, y por esto si les tiene a 
conveniència llevarlos a otras partes ya no los introducen en el 
pueblo de su habitación, y ahun teniéndolas en él, conciderando 
ventaja, los passan en otros parages en donde hallan mayor su 
ganancia». 

Vet aquí Josep Annexy Reinelli, «mercader al per menor», amb 
establiment a la Riera, que a final de segle tenia de tot als pres¬ 
tatges: molta roba i productes tèxtils d'us personal, eines i instru¬ 
ments de treball de llauner, de fuster i altres oficis, joguines, an¬ 
dròmines de cuina, un conjunt ben variat. I comerciava amb mol¬ 
tes poblacions, Alella, Arenys de Munt, Arenys de Mar, Calella, 
Orrius, Premià i Llavaneres. Però també amb Barcelona, Palau¬ 
tordera, Sant Celoni, Granollers, i pobles més llunyans: Olot, Vic, 
Tortellà, Sant Feliu de Guíxols, Sant Esteve d'en Bas i Torre¬ 
dembarra. També Palma de Mallorca i València. I tenia de client 
a Joseph Antonietti d'Itàlia. També envia productes a Amèrica, i 
una d’aquestes operacions va sortir malament i Josep Fornells, el 
capità del barco, no vol pagar les 2.690 lliures que li deu. 

La botiga especialitzada en teles al detall és cabdal en el 
comerç mataroní i origen d'algunes de les principals fortunes. De 
les sis botigues de 1731, amb les de Josep Campllonch i Salvador 
Matas com les més importants, passem l'any 1778 a deu: la de 
Josep Caralt (22.854 rals en gènere estranger), Salvador Janer 
(17.470), Antoni Simón (9.450), Salvador Viza (5.272), Joan Pau 
Gibert (3.270), Miquel Torner (3.251), Pere Tarrés (3.137) i d'al¬ 
tres de menors. El 1792 les botigues clau són la de Josep Riera 

Bausili, Fèlix Campllonch i Ramon Santaló i Cia.; de menor cate¬ 
goria, les de Miquel Molinas, Francesc Lloveras, Joan B. Codina, 
etc. Torner els anys seixanta és associat amb Jeroni Fàbregas, fent 
anar ambdós una Botiga de Panyos, Telas, y altres mercaderias. 
Caralt, Viza i Gibert, a més de l'activitat al detall, es dediquen 
intensament al comerç a gran escala de tota mena de productes. 
Els Caralt són la principal empresa del ram, amb tres generacions 
consecutives dedicant-s'hi. Un altre personatge important és 
Soley, també comerciant de tercera generació, que trobarem 
formant companyia amb Caralt. Un establiment especial és 
l'administració dels estancs de l'Estat, que a mitjan segle, dirigida 
per Josep Quintana, ven en règim de monopoli, plom, perdigons, 
bales, pedrenyals, pólvora, salnitre, sofre, mercuri, lacre, ver¬ 
melló i solimany. 

El nucli de l'activitat econòmica, pel que fa al nombre de 
persones ocupades, després de les feines agrícoles, són les 
activitats artesanes de tot tipus. Indústries centrades en la cons¬ 
trucció, com el treball de la fusta, del metall, de la ceràmica, les 
relacionades amb el vestir, la roba, la pell, les joies, i altres de ti¬ 
pologia variada. 

A la metal·lúrgia s’hi dediquen els agullers, calderers, daguers, 
espasers, estisorers, ferrers, armers, rellotgers, pedrenyalers, cla- 
veters, courers, llauners, manyans, navallers, serrallers: arts del 
foc, del ferro, del filferro i del llautó, també els ferradors i els car¬ 
reters. El gremi de Sant Antoni Abat i Sant Eloi, originari del 
segle disset, aplega els oficis esmentats i el dels traginers, que, si 
bé l'any 1716 són unes 50 persones, a fi de segle arriben a ser 
265. L'increment de les activitats del ferro duu a l'intent de crear 
gremi propi i a separar-se dels traginers, que en són un 40% cap a 
1799. Vet aquí algunes activitats dels agremiats: els fabricants de 
ganivets i tisores, una vintena, tenen una bona implantació i els 
seus productes abasten per a un comerç regional, com també els 
que fan claus. Des de 1702 és obligat de posar marca pròpia als 
ganivets, i el 1757 Gaspar Bofarull registra la marca Bofarull de 
navalles d'afaitar, però es queixa que Josep Peradejordi la hi falsi¬ 
fica. L'any següent aquest darrer registra la marca de la petxina. A 
fi de segle Joan B. Codina construeix peces i utillatge de telers de 
mitges de seda i el 1759 Josep Ros té un taller de manyà a la 

Rambla, ple de ferro en barra, caragols, molls, bigòrnies, mar¬ 
tells, llimes, estenalles, punxons, dues fornals, carbó i tots els 
estris del seu ofici. El sector pateix contínuament de manca de 
magatzems de ferro: «El que més ne consum a esta, ab motiu de 
fer lo clavesó dels bastiments». 

Els mestres de cases són uns 22 l'any 1716 que progressen 
ràpidament a causa de la construcció contínua d'edificis, i dema¬ 
nen gremi propi, que els és atorgat pel volts de 1759. Se separen 
dels fusters i al cap de sis anys ja són 40. Els treballs de la cerà¬ 
mica també estan relacionats amb l'augment de construccions. El 
1757 hi ha cinc forns de rajoles als afores de la ciutat, un dels 
quals és propietat de Francesc Feliu de la Penya. El 1770 Antoni 
Cot té un forn de rajoles als afores, més enllà de l'ermita de Sant 
Simó, lloc on es concentren algunes bòbiles, i ven part de la seva 
producció a l'Empordà i d'altres llocs de Catalunya. Els anys vui¬ 
tanta la gent es queixa que els rajolers fabriquen les totxanes 
massa petites, tenen molta demanda i van per feina. Cal incloure 
en aquest grup els gerrers i els ollers, fabricants d'estris per a la 
llar. El 1778 l'Ajuntament vol posar ordre entre els venedors de 
ceràmica ja que dificulten el trànsit instal·lant a les voreres «las 
paradas de ollas, platós y càntaros». 

El gremi de Sant Joan Baptista, original del segle disset, aplega 
els fusters i agregats: serradors, escultors, cadiraires, fabricants de 
carros, taloners, guitarraires, ebenistes, boters, fabricants de pell, 
albarders, torners, encepadors, rosariaires, etc. El 1750 són 48 de 
la fusta i 13 de la pell: 18 fusters, 17 boters, etc., i renoven les or¬ 
denances el 1788. Potser la seva activitat més estesa és la fabrica¬ 
ció de bótes per al vi i per a l'aiguardent, a la qual el 1770 es 
dediquen 33 boters. Com a curiositat, sabem que el 1720 Fèlix 
Gèricx fabrica cuerdas de bigúela en una barraca davant l'ermita 
de Sant Simó. 

Amb cànem es fabriquen productes d'ús domèstic com ara les 
espardenyes i les cordes. Els corders i els espardenyers es separen 
dels sabaters i funden gremi propi el 1753. Al cap de set anys són 
30, alguns amb una notable posició econòmica, com els Vinyes i 
els Janer. El 1766 Joan Mons té botiga de corder al carrer de Sant 
Josep, on hi ha els estris del seu ofici: rodes de filar cànem, 
pintes, formes per a fer espardenyes, etc. Lligada al sostre, hi té 
una post amb diversos productes: 7 ronsals, 10 carros de cànem 

per a filar, 46 parells d'espardenyes, fil per a cosir-les, etc. Hi ha 
20 persones que treballen matèries vegetals l'any 1716, 14 corders 
i uns pocs basters, esparters i cistellers, i també 17 espardenyers. 
L'activitat de fer cordes va en progrés i el 1775 ja n'hi ha 48 
professionals. 

La tasca d'adobar la pell és exercida pels blanquers i pels assa¬ 
onadors, que al llarg del segle veuen créixer les seves activitats. 
El 1750 hi ha 13 blanquers, i set anys després cinc adoberies als 
afores de la ciutat: una de Francesc Feliu de la Penya, una de 
Francesc Vilardebò, una de l'escrivà Esteve Font, etc. Aviat es 
forma el gremi d'assaonadors amb entitat pròpia i se separen dels 
fusters, als quals estaven agregats, com una mostra més de l'em¬ 
penta de la indústria. Durant la darrera dècada del segle les fàbri¬ 
ques de pells progressen a l'escalf dels subministraments a 
l'exèrcit en guerra. Les pells produïdes per la carnisseria pública 
les compren, el 1768: Josep Albareda, guanter de Barcelona 
(moltó i anyell); Josep Vilardebò, blanquer local (cabra i crestat); 
el blanquer Sadurní Masany (cuiros de bou i vedella); i la llana, 
diversos paraires de la ciutat. 

El col·legi d’argenters, de l’any 1772, és un dels quatre 
existents a Catalunya. El formen uns deu artesans rics, dels cinc 
que eren al començament del segle, molt tancats a l'admissió de 
membres nous. Es tracta dels Dorda, Maresma, Rafart, etc., para¬ 
digma de l'artesà ric, que fabriquen tota mena de joies, com ara 
anells de pedres blanques de diamant de diverses facetes. 

El col·legi de cerers, format el 1774, aplega confiters, adro¬ 
guers i sucrers, gent en general rica, que realitzen un comerç molt 
lucratiu i formen part dels grans contribuents. Alguns prosperen 
fins a arribar a la categoria de mercaders: Miquel Torner i Josep 
M. Matas. Una de les famílies més notables de la professió és la 
dels Carbonell, en la qual es resumeix l'estratègia econòmica 
preferida pels sectors benestants de la ciutat: a més de l'ofici 
propi, es dediquen al comerç majorista i tenen vinyes i assegu¬ 
rances marítimes. Dels 4 candelers de 1716 passen als 13 de l'any 
1766, i el 1716 consta l'activitat de 20 adroguers. 

L'any 1716 hi ha 6 vidriers, que al llarg del segle veuen decré¬ 
ixer l'activitat tot i l'antiga importància de la seva producció, que 
tant s’exportava. Documents de l'any 1783 informen que a la 
ciutat «se labran (...) curiosos vidriós», però el viatger Zamora 

diu sis anys després que ja no queda cap artesà que es dediqui a 
aquestes tasques. Notem que l'any 1778 hi ha una fabrica de sabó, 
producte que anys enrere s'importava. 

La novetat del segle és el gran increment de l'activitat tèxtil, 
prosperitat que gira al voltant de la legislació proteccionista i del 
comerç atlàntic. El 1728 es prohibeix l'entrada de teixits, reno¬ 
vant la legislació en aquest sentit de 1718, i hom hi inclou, a més 
de la seda, el cotó i els pintats, el que suposa un gran impuls per a 
la indústria cotonera que floreix cap al 1730 a Barcelona. L'abun¬ 
dància de contraban i els criteris canviants del govern, que per¬ 
meten algunes importacions de teixits, la franquícia de Campins 
el 1748, i la lliure importació de filats i teixits de 1760, amb un 
impost del 20%, etc., duen a la decadència de les fàbriques dels 
estampats coneguts com indianes, i cap a 1768 n'han plegat algu¬ 
nes. El renaixement es produeix a causa de la pragmàtica protec¬ 
cionista de 1770 contra la importació de teixits i gèneres de cotó, 
vigent fins a la guerra de la Independència, que és el motor del 
desenvolupament junt amb el decret de lliure comerç de 1778. 
Recordem que l'extraordinari període que s'enceta patirà moments 
crítics per les guerres angleses. 

Les arts de la seda tal com estan agrupades gremialment a 
Barcelona formen sis especialitats: perxers, cordoners, passama- 
ners i cinters; teixidors de vellut i d'estofa; fabricants d'encaixos, 
puntes, randes i blondes; mitgers; velers; i tintorers, torcedors i 
retorcedors. Aquestes activitats s'apleguen a Mataró en el gremi 
de l'art de la seda, fundat el 1748 per 46 velers, 4 velluters, 3 tin¬ 
torers, 11 perxers i 8 retorcedors. Consta que l'any 1778 els mes¬ 
tres de l'art habiten 66 cases. Cal fixar-se en cada ofici. 

Pel que fa al primer, l'any 1716 tenim registrats 2 perxers, 2 
cinters i 8 passamaners, que al llarg del segle veuen arrelar la 
seva activitat: el 1779 les fàbriques de cordons i vetes no donen 
l'abast i els passamaners assorteixen moltes localitats catalanes. 
L'any 1807 cintes i galons de seda es treballen a vuitanta-nou 
telers, probablement en tallers-botigues mínims com el que l'any 
1759 té Joan B. Soler a la plaça Major, que consta d'un bufet de 
fusta de noguera, un banc, prestatges, balances, la taula de l'ofici, 
ordidora, torn, motlles, debanadores, fusos, boixets, etc.; tot és 
presidit per una capelleta de Sant Antoni. Té per a vendre: tres 

dotzenes de mitges d'estam blau i de llana blava, calçotets també 
d'estam blau, barretines de llana de diferents colors, rodets de fil 
d'or i plata, puntes de fil de diverses classes: trapasseres, aden- 
veres, candeler, l'estela de l'alba, etc.; fil de diferents gruixos, ta- 
fetà rosa, galó de cotilla de colors, bri de cànem, veta de fil, cor¬ 
dons, mocadors de cotó, seda crua, etc. També té botons de fil 
blanc per a camises i creus de fusta per a rosaris. 

Quan l'any 1786 el viatger Towsend visita Mataró, comenta 
sobre aquest ofici: «cal lamentar que es perdi molta de la feina 
dels que es dediquen a teixir vetes, perquè en lloc de fer-ne molts 
alhora, tots els telers són individuals». Quant al teixit de seda, al 
1716 s'hi dediquen 9 teixidors i 4 velluters, que mantenen una 
activitat de poc gruix. Durant les darreres dècades del segle és 
quan la indústria pren volum. Al 1786 hi ha 25 telers d'estofes i al 
1807 són 48 els qui teixeixen vellut i teles. 

Els encaixos, les blondes, etc,, de seda i de fil són una de les 
constants de l'activitat femenina al llarg del segle, i els viatgers 
ressenyen amb curiositat com totes les dones i criatures s'hi 
dediquen. El baró de Maldà explica: «En quant al treball de les 
dones, i minyones, és de puntes de fil blanc, primoroses moltes de 
dites puntes i no es veu altra cosa que abundància de coixins de 
puntes treballant les mataronines dintre de les entrades de les 
cases». El 1748 hi ha tallers com els de Salvador Roca, Jacint 
Badia, Rafael Peramàs i Josep Cantallops. Aquest darrer lloga 
dones d'Arenys per a encaixos i es proveeix de seda de València i 
Múrcia. El comerç amb Amèrica afavoreix molt aquesta dedica¬ 
ció perquè augmenta la demanda, i l'any 1807 ja hi ha 17 lubri¬ 
ques de blondes i 7 d'encaixos de fil. 

La mitgeria és, a partir dels anys setanta, el grup més dinàmic 
dins el treballs de la seda. Els fabricants de mitges amb teler de 
Mataró, una minoria dins els seders, cansats d'esperar l'aprovació 
de les ordenances generals redactades per la Junta de Barcelona, 
es separen del gremi de l'art de la seda el 1782 i envien les seves 
ordenances, que són aprovades el 1794. Fins a aquells moments 
els mestres mitjaires eren escassos: els Arenas, Jonullà, Tió, etc., 
que es mantenien al voltant de la vintena. Cal tenir en compte que 
el 1716 tenim registrats només 4 calceters. L'any 1786, però, hi 
ha 80 telers de mitges de seda, que baixen a 52 l'any 1807 amb 
motiu dels conflictes bèl·lics. Els nous agremiats són en general 

gent jove provinent de pares de diversos sectors artesanals mo¬ 
destos, molts amb tradició sedera. El gremi, a diferència d'altres, 
és obert a artesans nous de qualsevol procedència, i el mateix any 
de l'aprovació, 42 persones reben la mestria i fins al 1800 n'hi 
entren 34 més. 

Artesans, en el treball de la seda, però també establiments 
fabrils d'una certa envergadura, que es dediquen a la mitgeria i a 
altres activitats, com ara els vels i les blondes. El 1778 hi ha 8 
d'aquestes lubriques de seda, que van més enllà del simple taller 
artesanal. Una de les més importants és la d'Ignasi Jonullà, antic 
tintorer, establerta el 1780, que a fi de segle té 40 telers, dóna 
feina a més de 25 dones que cusen i broden i produeix sis mil 
parells de mitges l'any. Els seus gèneres van a Amèrica i a tot Es¬ 
panya, i un fill seu els comercialitza a Madrid. La producció es 
manté fins a l'any 1803. 

Uns altres establiments notables són els de Gaspar Isern, de 
l’any 1783, amb 15 telers, i Pere Cortina, també de 1783, amb 15 
telers. De tota manera, en la darrera dècada del segle hi ha un 
seguit de petites iniciatives que multipliquen el sector: el 1797 la 
fàbrica d'Antoni Biada Bunyol té 7 telers i la de Josep Viladessau 
8. Notem que Joan Pau Arenas té un fill a Cartagena de Indias 
que s'encarrega de la comercialització dels seus productes, etc. 

Els velers són l'altre puntal de la seda. De vels i mocadors se'n 
fabriquen ja al 1716, quan 6 persones treballen en aquesta acti¬ 
vitat. Es una petita mostra d'una indústria amb un gran esdeve¬ 
nidor durant la dècada dels anys setanta, en estret contacte amb 
els intercanvis americans. A mitjan segle hi ha al voltant de 50 
artesans i el 1778 hi ha 100 telers de vels de gasa. Josep Can¬ 
tallops funda el 1760 un dels establiments més importants del 
ram, amb la col·laboració de Francesc Dorda, dedicat a treballar 
vels i mocadors de tots els colors i totes les mostres. La fàbrica es 
converteix el 1768 en la Sociedad de Puntas Blondinas, a la que 
aporten capitals nous socis, els apotecaris, germans Joan i 
Cristòfol Camín. 

L'historiador Antoni Martí Coll ha estudiat la fàbrica de Pau 
Andreu, un mestre veler que treballa la seda i fabrica mantellines, 
mocadors, tafetà, setí i gasa que intenta de vendre a França i al 
mercat nacional. Andreu regenta la fàbrica amb set telers pro- 

pietat d'un barceloní i per mitjà de les seves notes comercials 
coneixem detalladament les característiques del seu ofici. 

Pel que fa al sisè grup de l'art, de tipus auxiliar, és el de menys 
importància numèrica. Consta de tintorers i de torcedors i n'hi ha 
al voltant d'una dotzena en els diversos moments del segle. Com 
que sembla que aquesta xifra és massa baixa, hem de suposar que 
la part del procés productiu que realitzen s'inclou com una acti¬ 
vitat més en les fabriques d'envergadura. 

A mitjan segle, el benefici industrial comença a rellevar les 
rendes tradicionals de la terra, base fins a aquell moment de l'eco¬ 
nomia, i s'inicia un nou camí. Seguint l'expansió atlàntica, neix 
una indústria que no té com a finalitat el consum local, sinó que 
dedica la seva producció a un mercat de més vastes proporcions. 
Les fabriques de teixits de cotó estampats, anomenats indianes, 
són les pioneres en aquest camí i la primera obra a Barcelona el 
1738. Aquests establiments incorporen des dels seus inicis el 
tissatge i l'estampat en la mateixa unitat de producció; quant als 
filats, que depenen de les importacions de cotó, no es realitzen 
d'una manera contínua a Catalunya fins anys després. 

A Mataró hi ha dos períodes en l'activitat dels fabricants 
d'indianes: el moment de les primeres iniciatives en els anys qua¬ 
ranta i un segon període arran de la llibertat catalana de negociar 
directament amb Amèrica i l'apogeu fabril consegüent de les tres 
darreres dècades del segle. Aquests establiments són molt recep¬ 
tius a les crisis comercials, i en general es tracta de factories bas¬ 
tides a l'escalf de conjuntures favorables i que, passats els mo¬ 
ments de bonança, i a causa de la descapitalització, no resisteixen 
gaire temps. Els inversors de les indianes de la primera època són 
comerciants que es dediquen a produir una matèria que té un 
mercat segur a Amèrica i que aconsegueixen inversions de capital 
d'altres sectors més tradicionals de propietaris agraris, etc. 

La segona generació, la de fi de segle, es torna a compondre de 
comerciants que hi veuen un negoci segur, però també hi ha al 
seu costat artesans que, a causa de diverses circumstàncies, poden 
invertir en l'erecció de lubriques i també en petites indústries de 
seda i cotó. En afluixar la demanda, en veurem alguns especulant 
amb cereals i amb altres productes de consum. 

Cronologia dels establiments d'indianes 

Campins, 1746-1749. 

Peramàs, c.1747 - abans de 1770. 

C antallops-C ampllonch/Guarro 1750-1818. 
Marxuach i Cot, c. 1760-1770 / c. 1788-1805. 
Riera i Cia., 1780-1812. 

Xicola, 1785-1822. 

Ausich i Cia., 1792-?. 


La primera fàbrica i segona d'obtenir privilegis i franquícies al 
Principat, és el de Jaume Campins i companyia, que només va 
funcionar tres anys, de 1746 a 1749. La societat és formada per 
l'esmentat Campins, soci majoritari que resideix a Cadis, on 
manté un intens tràfic comercial amb les mercaderies pròpies de 
la carrera d'Amèrica. Els altres socis són mataronins: Galceran de 
Vilallonga, cavaller; Francesc Feliu de la Penya, ciutadà honrat; 
Antoni Llauder Matas, ciutadà honrat; el comerciant Salvador 
Janer; i el barceloní Joan Corominas, també dedicat al comerç. La 
fàbrica, situada sota el convent dels caputxins, compta amb 36 
telers, 17 taules de pintar, etc., i s'hi duen a terme el tissatge, 
l'estampació i la filatura de cotó d'origen americà, activitat en la 
que la companyia és precursora a Catalunya. Els productes d'indi¬ 
anes responen a les classes de zaratres, sitis, gimons i blauets i es 
venen a Amèrica. El final de la societat és a causa de la mala 
gestió econòmica i a alguns entrebancs tècnics. 

Un altre establiment és el de Rafael Peramàs, situat vora el 
portal d'en Feliu, al lloc dit los forns de rajola, a l'actual carrer 
del Prat. Potser actiu abans que el de Campins, rep privilegis el 
1750 i el 1754. La fàbrica és tancada cap al 1770 i Peramàs va 
residir a Barcelona, però toma a funcionar un quant temps a les 
darreries de la dècada dels vuitanta sota la direcció de Maria 
Peramàs, filla de Rafael. 

Els anys seixanta sota el convent dels caputxins, hi ha la lubrica 
de la companyia Marxuach i Cot, dedicada a les indianes i que 

probablement utilitza l'antic edifici de Campins. Francesc Mar- 
xuach passa de jornaler de la terra a mariner i posteriorment el 
trobem de patró d'un barco de comerç, la pollacra Sant Francesc 
de Pàdua, de tres-centes tones, construïda al 1785, en la que estan 
interessats com a parçoners diversos comerciants, pagesos i gent 
de Mataró. Marxuach compagina l'activitat productiva de la 
fàbrica, els viatges americans i el comerç d'importació comprant a 
França barrets, teixits, arròs, matalassos, etc., que ven al mercat 
interior. Cap al 1770 l'establiment és inactiu i així continua alguns 
anys. Reprèn l'activitat després de la guerra, cap a la fi de la 
dècada dels vuitanta, sota el nom de Josep Antoni Cot, torna a 
tancar durant la nova guerra de 1796, torna a engegar la pro¬ 
ducció amb la pau de 1802 i plega una altra vegada el 1805, com 
mostren els llibres de contractes de l'aigua per a la fàbrica: un 
mostra de l'epopeia industrial del moment. 

La indústria de més relleu és fundada pel comerciant Josep 
Cantallops Pellicer cap al 1750, amb la col·laboració com a soci 
de Francesc Dorda. En un primer moment té 4 telers que deu anys 
després s'han convertit en 30 i, juntament amb la fàbrica de vels 
dels mateixos socis, dóna feina a 150 famílies: homes, dones i 
criatures, comptabilitzant unes mil persones. Cantallops també té 
fàbriques a Barcelona i en altres llocs dels corregiments de 
Mataró i Girona. Aquesta actitud emprenedora el duu a formar 
part l'any 1772 de la Reial Companyia de Filats de Cotó d'Amè- 
rica, que funden els propietaris de fàbriques d'indianes de Barce¬ 
lona. Fli ha notícies de tractes comercials amb moltes localitats: 
Cadis, Sevilla, Valladolid, Múrcia, Salamanca, Madrid, Barbastro, 
Castelló de la Plana, Mora d'Ebre, Vic, Copons, Barcelona, 
Figueres, Mataró, Calella, Arenys, Cabrils, etc., i, és clar, amb 
Amèrica. A la seva mort, l'any 1776, hi ha un balanç mercantil a 
les companyies de 47.536 lliures, 16.200 de les quals són capital 
del difunt. La companyia fa fallida en temps de guerra, però 
ressorgeix l'any 1783. 

L'any 1774 Fèlix Campllonch Guarro (1752-1831) es casa amb 
la pubilla Cantallops, Maria Josep, i en morir el sogre passa a 
administrar els béns de la família de la seva dona. Els Camp¬ 
llonch són una família de comerciants rics que duen a terme mol¬ 
tes iniciatives econòmiques: compren i venen molts productes 
d'origen francès que envien com a intermediaris a Manresa, Llei- 


62 



da, Valladolid, Toledo, Madrid, etc. Es tracta de teixits, barrets, 
productes químics, joies, medicaments, cacau, aliments, etc. 
Iniciatives d'aquesta mena els proporcionen una fortuna con¬ 
siderable i la seva administració de la fàbrica Cantallops la fa 
prosperar contínuament. Com a detall de la munificència de 
Fèlix, consta, per declaració pròpia, que els anys 1778-1783, 
quan a Mataró les fàbriques tanquen per manca de primeres matè¬ 
ries, ell manté els treballadors del seu establiment amb el patri¬ 
moni personal tot esperant la represa. En la dècada dels anys 
setanta aquesta indústria d'indianes és l'única en funcionament a 
la localitat i, segons la Junta de Comerç, aquesta i una de Man¬ 
resa, les dues úniques que ho fan fora de Barcelona. L’any 1791 
el baró de Maldà visita «la fàbrica d’en Parroquià, o, digam, de 
don Fèlix Guarro (...) fàbrica d’indianes, que tenen hàcia el con¬ 
vent dels Caputxins, passades les últimes cases de Mataró, detràs 
de la parròquia». 

El segon període important de les fabriques d'indianes s'inicia 
arran del decret de 1778 que autoritza els catalans a negociar 
directament amb Amèrica. En aquell moment només hi ha en 
actiu la fabrica de Campllonch, però aviat se'n basteixen de no¬ 
ves; així, quan Zamora passa per la ciutat l'any 1786, hi ha també 
la de Xicola i la de Riera i companyia. Consta que, durant aquests 
anys, els teixidors d'indianes són gent de fora de la ciutat no agre¬ 
miats i que els teixidors d'aquí, els de vels, els velluters, els de lli, 
etc., «se aplicavan a texidos de indiana, o quando escasseavan las 
sedas, o quando no estavan corrientes sus artefactos». 

Al 1780 es forma per vuit anys la societat Josep Riera i com¬ 
panyia, dedicada a teixir i estampar indianes. Els socis són dos 
mataronins, el ric comerciant Josep Riera i Gaietà Cortina, el 
comerciant de Calella Jaume Basart, i Pau Sagristà i companyia 
de Manresa. Cadascun hi participa amb 400 lliures. A la fàbrica, 
bastida a les Figueretes, en alguna època també s'hi realitza la fi¬ 
latura, i consta que l’any 1816 era activa sota la raó social Basart 
i Vídues Riera. 

Francesc Xicola Vicens és un comerciant ric que fa molts diners 
venent al mercat interior productes francesos: teixits, joies, jogui¬ 
nes, etc. Edifica la lubrica a la sínia del Lleó, vora l'actual carrer 
de Sant Joaquim, i inicia la producció cap al 1785 teixint moca¬ 
dors de platilla i puntes de fil i estampant indianes. Té dotze telers 

i comercia amb Olot, Barcelona, Tarragona, Mataró, Arenys, 
Canet, Calella, Caspe, Valladolid, Xàtiva, Alzira, Castelló de la 
Plana, Écija i altres localitats. També té un tràfic decisiu amb 
Buenos Aires i Cartagena de Indias, en la seva comptabilitat 
consta que hi envia, «un fardo de mucadors de platilla», «un 
fardo de indianas y un surtiment de puntas de fil», «dos fardos de 
indianas», «dos fardos mucadors de casarillo», «quatre fardos y 
dos caixons yndianes y mucadors». La fabrica funciona fins el 
1822. 

Amb pocs detalls sabem que el 1792 es constitueix la societat 
Ausich i companyia, amb un capital de 4.500 lliures i un període 
d'explotació de quatre anys. I per les llistes de la contribució del 
cadastre coneixem alguns noms de persones relacionades amb 
aquesta indústria, que hi són esmentats com a indianaires, pintors 
d'indianes o fabricants, però es tracta d'auxiliars tècnics: Agustí 
Ribas, Josep Brau, Francesc i Joan Aymerich, etc. 

En quant als teixidors de cotó, hi ha notícies de la seva activitat a 
molts documents notarials. Pactes de crèdit per comprar telers, 
comandes de productes cap Amèrica, una fabrica que al 1778 es 
dedica al teixit no estampat i a fil per a lona, el 1799 en una casa 
que té l'hospital al Pou d'Avall s’obra una finestra «para dar luz 
en los telares de texidos que en la misma casa se han de planti¬ 
ficar», etc. També hi ha producció de mitges de cotó: al 1786 s'hi 
dediquen vint telers i com que l'activitat va en augment els arte¬ 
sans de l'ofici es volen separar del gremi dels mitgers de seda. 
Potser la fàbrica més importants és la de Jacint Santaló i Cia., que 
l'any 1797 té 34 telers dedicats en exclusiva a les mitges de cotó. 
El creixement d'aquesta activitat és tan ràpid que al 1807, enmig 
d'una crisi general, hi ha 110 telers que s'hi dediquen. 

L'activitat de filar el cotó és introduïda d'una manera ocasional 
per Campins els anys 1746 al 1749, quan en treballa de proce¬ 
dència americà per proveir la seva indústria d'indianes; Riera i 
companyia ho seguirà els anys vuitanta. Posteriorment, el 1795, 
Ignasi Janer produeix fil per a l'exportació i, cap al 1800, el fran¬ 
cès Lluís Achard s'instal·la bastint una indústria modesta d'aquest 
art, en la que treballa amb la seva dona i personal auxiliar. Cap al 
1792 hom treballa el fil de lli, el cànem, l'estam, el cotó, etc., amb 
la màquina del rossellonès Cavaillé i el 1785 Pau Gallifa rep 200 

pesos de la Junta de Comerç perquè posi a punt una màquina de 
filar diverses matèries, apta per a 70 persones, invent que no reïx. 

Hi ha altres matèries de vestir que també es produeixen a la 
ciutat. Els teixidors de lli es constitueixen en gremi l'any 1757, 
fins aleshores eren al dels sastres, però davant l'increment de les 
seves activitats els nou oficials fan aquest pas. Cap al 1790 els 
filadors de cànem ocupen els passadissos de les muralles, però el 
treball d'aquestes matèries, que serveixen per a teixits domèstics 
de baixa qualitat, no progressa i es manté en un nivell mínim. 

A partir de 1778 es plantegen lubriques de barrets, que tan bon 
acolliment tenen en l'exportació i en l’àmbit militar. Entre 1791 i 
1795 Francesc Fargas envia a Amèrica barrets de copa i de soldat 
que li demanen. 

El gremi del Sant Àngel Custodi i Sant Antoni, amb ordina- 
cions de 1602, renovades el 1732 i el 1790, és el més nombrós. 
Aplega les feines de calceter, robavellaire i sastre i els teixidors 
de lli, però alguna d'aquestes activitats se'n segrega quan veu 
augmentar la seva importància. Els sastres en són l'ànima i consta 
que el 1716 n'hi ha 32, i el 1775, 55, progrés que segueix l'aug¬ 
ment d'habitants i les necessitat de vestir. Com a curiositat, sabem 
que el 1746 als encants de la ciutat es ven roba usada procedent 
d'Itàlia i d'altres països, i que el 1786 arriba de Sardenya un barco 
carregat de draps vells. 

Un altre gremi dedicat a fer productes de vestir és el de Sant 
Marc i Sant Lluc, de sabaters, originari del segle disset. En un 
principi aplega també corders i espardenyers, que se'n separen el 
1750. De sabaters l'any 1716 n'hi ha 45 i el 1775 són 52. 

Mataról800. Nota de los comerciantes, comisionistas, 
corredores y fabricantes que al presente 
se hallan en esta ciudad. 

Comerciants pel seu compte: Josep Antonio Caralt Andreu, Jacint Pera- 
dejordi Colomer, Josep Carbonell, Pere Màrtir Viladesau, Gaspar Isern, 
Josep Arquer, Gaspar Carbonell, Francesc Martí, Desideri Comas, Jaume 
Vilardebò, Jaume Fornells, Joan Illas, Fèlix Mas, Josep Rafart, Jaume Llo¬ 
rens, Nicolau Aromí, Antoni Bosc, Josep Torras, Melcior Vidal, Gaspar 
Blanc, Francisco Carbonell, Josep Coll, Pere Artigas, Francisco Lesús Pou, 
Josep Llibre, Pau Nicolau, Agustí Soteras, Joan Marxuac, Francisco Mar- 
xuac, Josep Antoni Cot, Salvador Andreu, Josep Prats Pi. 

Comerciants a comissió: Fèlix Campllonc Guarro, Ignasi Boet, Salvador 
Serra, Salvador Isart, Narcís Riera, Martí Miquel, Esteve Guanyabens, 
Joan Bautista Coll, Josep Julià i Cia. 

Corredors de canvis: Narcís Riera, Francisco Barnés Miquel, Martí Mi¬ 
quel, Esteve Guanyabens, Nicolau Guanyabens. 

Fabricants d'indianes: Fèlix Capllonch Guarro, Josep Richa, Josep Anto¬ 
ni Cot i Cia., Francisco Xicola. 

Fabricants d'indianes en blanc, sense pintar: Teresa Serralta (vídua), 
Joan Bautista Coll. 

Fabricants d'encaixos de fil: Jacinto Peradejordi Colomer, Francisco Bar¬ 
nés i Cia., Pere Màrtir Viladesaus, Bartomeu Estruç, Antonio Ros. Teresa 
Manent (vídua), Joan Tomàs Puig. 

Fabricants de blondes de seda: Vídua de Ramon i fill, Josep Riera, 
Francisco Barnés i Cia, Genis Abril, Ignasi Jonullà, Bartolomé Estruç, 
Cecilia Puig (vídua), Jaume Malé, Joan Bruguera. Anna Maria Rovira 
(vídua), Jaume Comas, Josep Casamitjana. Teresa Casamitjana (vídua), 
Pere Puig, Teresa Manent (vídua), Antonio Viada, Josep Carbonell. Els 
fabricants d'encaixos i blondes venen al major i ho envien a Amèrica pel 
seu compte. 

Fabricants de mitges de seda, i nombre de telers: Manuel Font (3 telers), 
Esteve Costa (3), Josep Ramon (6), Pere Màrtir Viladesau (8), Rafael 
Serralta (5), Jaume Melé (3), Joan Bautista Arquer (5), Lluís Font (3), 
Antoni Biada (7), Andreu Peris (3), Miquel Cardona (2), Lluís Terrats (4). 
Total 52 telers. 

Fabricants de mitges de cotó, i nombre de telers: Simó Melé (25 telers), 
Ignasi Jenollà (18), Juan Arenas Clivillat (12), Antonio Ros (12), Jaume 
Font (5), Jaume Cot (3), Felip Brincio (3), Francisco Borràs (4), Ramon 
Santaló, fills i Brunet (34). Total 116 telers. Ramon Santaló, fills i Brunet 
fabriquen teixits de moletó en qualitats de cotonies i bombasies en 20 telers. 

També es fan draps que una part es consumeix a Espanya i l'altre a Amèrica, 
també unes 2000 vares de texits de cànem, i hi ha 18 torcedors de seda que 
torcen 846 arrobes. 

Fabricants de cintes i galons de seda: Josep Guiu (20 telers), Pau Vila (8), 
Esteve Martí (10), Rita Canas (vídua) (8), Esteve Estruç (5), Agustí Costa 

(5) , Raimon Cailà (4), Josep Roca (4), Fèlix Pineda (5), Gaspar Comas (5), 
Marc Castaner (10), Josep Clivillés (5). Total 89 telers. 

Fabricants de teixits de seda i velluts: Pere Puyos (6 telers), Pau Vila (6), 
Marià Alsina (5), Salvador Alsina (4), Joan Bautista Ferrer (6), Agustí Sulari 

(6) , Jaume Ferrer (5), Josep Casamitjana (4), Pere Puig (6). Total 48 telers. 

Fabricants de lones par veles de barcos: Josep Carbonell, Joan Bautista 
Coll, Ignasi Janer, Pere Farrés, Joseph Puig. 

Fabricants de sabó: Vicenç Carbonell, Joan Bautista Coll. 

Fabricants d'aiguardent i altres licors: Francisco Recoder, Antonio 
Sabater, Josep Pabet, Agustí Lalana, Jaume Cot, Fèlix Mas que també fabri¬ 
ca ginebra de gran qualitat. 

També hi ha vuit assaonadors,dues fàbriques de cola, tres de teixits fins i 
ordinaris de Maó, sis de sombreros de tota mena de qualitats i d'oficials. 

La ciutat ordenada 


Tothom fa el que li pertoca, i ho fa perquè ha estat establert des 
de segles. I la religió que vigila. Els senyors es dediquen a viure 
del patrimoni, els comerciants a fer-ne, formigueig d’artesans que 
treballen de tot, i pagesos a la vinya. Mataró ordenat i adminis¬ 
trat, alcalde, regidors, funcionaris i el senyor corregidor. 

La part preeminent de la societat correspon a la noblesa, en la 
seva dignitat dels cavallers, però hi ha més gruix de ciutadans 
honrats, màxim honor social a què poden aspirar els pagesos, 
comerciants i burgesos rics, gent que fa del seu honor el deshonor 
dels altres. L’organització per estaments manifesta la diferència 
qualitativa en el conjunt social: la desigualtat constitueix l'àmbit 
de la cascada del menyspreu , per la qual tot superior menysprea 
els inferiors; així, si al nivell més alt hi ha la noblesa, a baix de 
tot de l'escala trobem els que practiquen les arts mecàniques, 
considerades vils. 

En un sermó pronunciat pel religiós mataroní Manuel Camín i 
Campllonch, en les festes de les Santes, a l'església de Santa Ma¬ 
ria, diu: «Mi cortedad todavía no versada en esta clase de piezas 
oratorias no podrà presentares un discurso digno de vuestro gusto 
acostumbrado a tartamudear según las leyes de mi profesión con 
los idiotas del campo, no sabré hablar el idioma de los perfectos». 
Les desqualificacions dels oficis de la terra i dels artesans, de la 
gent que treballa amb les mans, formen part de l’ordre social. 

Amb el temps, però, algunes professions adquireixen prestigi, 
precisament les que suposen grans riqueses als qui les exerciten, 
com comerciants majoristes, botiguers de teixits, argenters, 
apotecaris, corredors de canvis i tota mena d'activitat professional 
titulada (advocats, notaris, metges, etc.). Lins i tot diferència en la 
nomenclatura professional: els gremis són agrupacions de gent de 
baixa categoria, contràriament als col·legis, que apleguen les 
professions il·lustres. 

Dels cavallers que s'estan a la ciutat n'hi ha que tenen un títol 
antic, i d'altres que el reben en aquest temps. Entre els primers es 
troben els Mercader, els Vilallonga, els Belloch, els Llentisclà, els 
Palau, els Derrocada, els Palau i Soler, els Migliaresi i els Marlès, 
aquest darrer assegura que el títol prové del mateix Carlemany. Al 
llarg del segle són titulats: Gaspar Salla Tarau (1740), Josep Ar¬ 
nau Partellà (1752) i els Feu i Feliu de la Penya (1752). De ciuta¬ 
dans honrats n'hi ha amb títol del segle disset: els Palau Comas, 
els Flauder, els Baró, els Gual, els Jofre, els Espona, els Fladó, 
els Sanromà i els Massot. D'altres rebran el títol ara: Josep Tarau 
(1702), Pere Pi (1702), Francesc Gemmir (1702), Miquel Esman- 
dia (1708), Francesc Tomàs Huguet (1724), Florenç Vendrell 
(1739), Josep Esmandia (1740), Josep M. Ramis (1748), Josep 
Matas (1773), els Boter Pi, els Boter Flauder (1775), Josep A. 
Caralt (1780), Fèlix Campllonch (1786), els Pineda (1787), Josep 
A. Peradejordi (1791), Josep M. Pou (1792), Desideri Torras 
(1797) i algun altre. 

El procés d'ennobliment s'accentua a partir de la dècada dels 
anys setanta, coincidint amb l'apogeu econòmic que enriqueix al¬ 
gunes famílies. Molts dels nous ciutadans honrats són gent dedi¬ 
cada a tota mena de negocis, a la comercialització del vi i l'aigu¬ 
ardent, al lloguer de cases, i també per mitjà dels censals, a oferir 
diner a crèdit amb interès. Són censalistes les nissagues d’hisen¬ 
dats i també gent de menys recursos, que d’aquesta manera treuen 
un rendiment al seu capital. També ho són entitats religioses de 
diferents localitats, la cartoixa de Montalegre, confraries locals, 
etc., però el gruix principal és format pels ennoblits. Tenim cons¬ 
tància dels càpitals deixats l'any 1716, els més important són: 
Josep Sanromà (1.428 lliures), Teresa Tarau (792), Magí de Vila¬ 
llonga (754), Josepa Flauder (750), Mariàngela Tria Sanromà 
(651), Salvador Baró (482), Anna M. Arnau (460), Marianna An¬ 
dreu (440), Josep Vendrell (433) i M a . Teresa Feliu Feu (329). De 
fet es tracta de quantitats petites per les circumstàncies del mo¬ 
ment, però quan l’economia engegui a mitjan segle, es multipli¬ 
caran de seguida. Tots ells són gent ennoblida, de la mateixa ma¬ 
nera que ho són els contribuents principals de l'impost del 
cadastre, o sigui els que paguen més diners a causa de tenir més 
propietats en cases i terres: els Sanromà, els Andreu, els Massot, 

els Campllonch, els Boter, els Baró, els Vilallonga, els Amau, els 
Vendrell, els Llauder, els Sistemes, els Feliu de la Penya, etc. 

Membres d’aquestes nissagues, en general fadristerns amb estu¬ 
dis, exercien feines de prestigi. Al 1716 hi ha 7 persones dedi¬ 
cades a les lleis, i l'any 1787 hi comptem 9 advocats, 7 notaris i 
15 procuradors. Pel que fa als metges, n'hi ha una dotzena, entre 
ells els Vendrell, els Llentisclà i els Vieta. Quant als apotecaris, al 
1716 n'hi ha 5, els més importants els Camín i els Spa. 

Sempre ens movem entre un grup de privilegiats format per 
unes quantes famílies que, teixint entre elles llaços matrimonials, 
configuren l'oligarquia local. Molts han arribat a un alt nivell eco¬ 
nòmic pels negocis en el camp del comerç majorista de cereals, vi 
i altres productes, i a partir d'aquella primera fortuna cobegen els 
títols nobiliaris per aconseguir el rang de les classes superiors, 
que admiren en usos i maneres. 

Certament, si en un primer moment molts són a les files dels 
Àustria, de seguida s'integren en la societat borbònica per gaudir 
plenament dels seus privilegis. Un cas assenyalat és el notable 
austriacista Magí de Vilallonga, que rep dels vencedors un tracte 
refinat. El seu fill l'any 1759 és batlliu de l'orde militar de Sant 
Joan de Jerusalem i com a tal dóna la benvinguda al rei Carles III 
en arribar a Barcelona. 


Majors contribuents del Ganancial 1724-1794 

Les xifres són en lliures menys el 1764, que són en rals 


1724 



1735 



Rafael Peramàs i C a 

negociant 

45 

Policarp Caralt i C a 

botiguer 

46 

Josep Campllonch i C a 

botiguer 

40 

Rafael Peramàs 

negociant 

38 

Jaume Carbonell 

negociant 

40 

Josep Campllonch 

botiguer 

34 

Policarp Caralt i C a 

botiguer 

35 

Jaume Carbonell 

negociant 

30 

Bru Sanromà i C a 

botiguer 

30 

Salvador Fins 

negociant 

24 

Salvador Tarrés i C a 

botiguer 

25 

DomènechSanromà 

botiguer 

22 

Salvador Fins 

negociant 

25 

Francesc Reymir 

comerciant 

22 

Francesc Reymir i C a 

comerciant 

25 

Josep Aymerich 

negociant 

20 

Salvador Cantallops 

comerciant 

25 

Josep Tarrés i C a 

botiguer 

20 

Francesc Peramàs i C a 

negociant 

25 

Pere A. Velada 

negociant 

16 

1742 



1751 



Policarp Caralt 

botiguer 

49 

Josep Caralt 

botiguer 

18 

Rafael Peramàs 

negociant 

44 

Salvador Janer 

botiguer 

16 

Jaume Carbonell 

negociant 

44 

Pere Tarrés 

botiguer 

16 

Josep Campllonch 

negociant 

32 

Francesc Soley 

botiguer 

16 

Salvador Fins 

negociant 

26 

Josep Mateu 

corredor 

16 

Bru Sanromà i C a 

botiguer 

21 

Jaume Carbonell C a 

negociant 

15 

Vídua Soley 

botiguer 

21 

Salvador Campllonch 

comerciant 

15 

Francesc Massuet 

adroguer 

18 

Francesc Casanovas 

adroguer 

12 

Salvador Tarrés 

botiguer 

17 

Salvador Roca 

adroguer 

12 

Marià Roca 

adroguer 

16 

Onofre Molins 

adroguer 

11 

1775 



Josep Caralt 

botiguer 

140 

Josep A. Caralt 

botiguer 

14 

S. Campllonch 

comerciant 

140 

S. Campllonch 

comerciant 

12 

Onofre Molins 

adroguer 

100 

Onofre Molins 

adroguer 

10 

Josep Simon 

adroguer 

94 

Pau Miralles 

comerciant 

9 

Salvador Viza 

comerciant 

80 

Cristòfol Camín 

comerciant 

8 

Salvador Roca 

adroguer 

79 

Joan Pau Gibert 

comerciant 

8 

Jaume Carbonell 

adroguer 

73 

Josep Riera C a 

indianes 

8 

Francesc Casanovas 

adroguer 

73 

Jacint Peradejordi 

comerciant 

7 

Oleguer Sanromà 

comerciant 

60 

Francesc Janer 

comerciant 

7 

Josep Ribas 

comerciant 

60 

Josep Cantallops 

indianes 

7 


1789 



1794 



Josep A. Caralt 

botiguer 

14 

Ignasi Boet 

comerciant 

17 

Josep Riera C a 

indianes 

14 

Jacint Peradejordi 

comerciant 

13 

Ignasi Boet 

comerciant 

13 

Pere M. Viladesau 

comerciant 

13 

Jacint Peradejordi 

comerciant 

13 

Salvador Isart 

comerciant 

9 

Pere M. Viladesau 

comerciant 

12 

Martí Miquel 

comerciant 

8 

Fèlix A. Camplloch 

comerciant 

10 

Gaspar Isern i C a 

comerciant 

8 

Francesc Marxuach 

comerciant 

9 

Josep Anglada 

revenedor 

8 

Josep Carbonell 

adroguer 

6 

Joan Cirera 

botiguer 

7 

Gaspar Ferrés 

hostaler 

5 

Gaspar Ferrés 

revenedor 

7 

Salvador Isart 

comerciant 

5 

Josep Carbonell 

adroguer 

6 

Vicens i Vives senyala que els beneficis del comerç 
d'exportació (pesca salada i aiguardent) i d'importació (cereals) es 
tradueixen a Catalunya en la formació d'un grup social de grans 
comerciants; són la primera generació burgesa, la de la Reial 
Companyia de Comerç de Barcelona (1756) i el Cos de 
Comerciants (1758). La segona generació burgesa s'aplega al 
voltant de la Companyia de Filats de Cotó (1772), composta pels 
comerciants colonials i els fabricants d'indianes, que reben un 
gran impuls arran de la prosperitat que es genera a partir del 
1783. La tercera generació burgesa floreix a la fi del segle: és la 
dels fabricants de filats i teixits de cotó. 

A Mataró l'activitat comercial es concentra en dos grups: el dels 
burgesos majoristes i venedors de teles, i el dels revenedors i 
minoristes. Si ens fixem en el quadre de majors contribuents del 
ganancial, podem treure'n algunes conclusions pel que fa als 
negocis més importants de l'època en l'àmbit comercial i fabril, 
que és el que grava l'impost. De les 35 persones úniques que hi 
ha, 20 són comerciants, o sigui gent que ven a l'engròs i al detall 
tota mena de productes alimentaris. Els 7 botiguers que hi trobem 
es dediquen a la venda de draps, seguits per 5 adroguers, que fan i 
venen productes de cera, confiteria i altres; després un revenedor, 
un hostaler i un fabricant d'indianes. El canvi en els negocis cap¬ 
davanters al llarg del segle és mínima, i només notem la intro¬ 
ducció d'un fabricant d'indianes l'any 1775, Josep Cantallops, que 
ja apareix al 1724 amb negocis diversos. De tota manera, hi ha 
una certa mobilitat en els personatges que surten a la relació, 
sobretot a les darreres dècades del segle; això manifesta una certa 
substitució dins la burgesia negociant, que serà fonamentalment 
d'activitat mercantil i deixarà les inversions fabrils, en general, a 
persones provinents dels propis sectors o a comerciants emprene¬ 
dors sense tants diners. Els contribuents que més apareixen entre 
els de primera fila són noms coneguts: els Caralt, els Campllonch, 
els Carbonell, els Peradejordi, els Peramàs, els Riera, els Janer i 
els Sanromà. 

La societat estamental suposa la formació d'uns compartiments 
estancs en què s'estructura la vida econòmica de la ciutat. Pel que 
fa al comerç, assistim al pas de ser considerat art vil a tenir carta 
de naturalesa entre els grups socials elevats, conferint una dignitat 
i un prestigi relatius dins la jerarquia dominant; per això a Mataró 

el procés d'ennobliment dels comerciants és intens al llarg del 
segle. Seduïts per les formes de les classes superiors, van acce¬ 
dint-hi a mesura que la seva fortuna ho fa possible; llavors, molts 
fan esborrar dels llibres parroquials la condició social baixa dels 
seus avantpassats. 

L'honor màxim dels qui no poden aspirar a la noblesa és ser 
mercaders. Abans que el títol de ciutadà honrat es generalitzi, ho 
són els Matas, els Peramàs, els Pou, els Partellà, els Salla i els 
Golorons. Els segueixen els comerciants matriculats, amb privi¬ 
legi de portar espasa i exempts de càrrecs municipals; en el perí¬ 
ode del 1758 al 1765 hi són admesos els Pongem, els Esmandia, 
els Matas, els Velada, que viuen a Barcelona tot i el seu origen 
mataroní, i d'altres residents a la ciutat: els Peramàs, els Guarro, 
els Serra, els Torner i els Campllonch; aquests representen a Ma¬ 
taró a la Junta de Comerç de Barcelona en els anys cinquanta i 
seixanta. També és notable el grup amb privilegi dels corredors 
d'orella que tenen funcions comercials, i que l'any 1716 són onze: 
els Guanyabens, els Peramàs, els Dorda, els Picaire, els Riera, 
etcètera. La categoria que els segueix, sense el prestigi d'aquells, 
és la dels negociants, que al llarg del segle s'anomenen també 
tractants i finalment comerciants; són gent que fan negocis a l'en- 
gròs amb tota mena de productes i que es diferencien dels boti¬ 
guers perquè manegen un volum més considerable de merca¬ 
deries; de fet fan el mateix que els mercaders i els matriculats, 
però no tenen la seva consideració social; l'any 1785 n'hi ha qua- 
ranta-cinc. Alguns són d'origen pagès: els Nadal, els Reymir i els 
Boet; aquests darrers al 1789 són considerats els més importants i 
rics; d'altres són d'origen comercial: els Gibert, els Aymerich i els 
Viza, vinculats a l'agricultura i dedicats al comerç de queviures, 
blat, vi i carns; d'altres provenen de famílies artesanes: els Man- 
dri, els Niella, els Isart, els Fins, etc. Niella té amb el seu cunyat 
una botiga de puntes i una lubrica de mitges de seda a Múrcia, i 
Salvador Fins, l'any 1747, uns béns considerables en cases i 
mercaderies de mena diferent (oli, teixits, etc.), participació en 
barques, canvis marítims per un total de 5.342 lliures, crèdits, 
censals, terres i 4.000 lliures en efectiu. Cal destacar la mobilitat 
d'aquest sector; fins i tot membres de l'aristocràcia local s'hi asso¬ 
cien en negocis no gens nobles però que deixen bones lliures; 

cavallers com els Vilallonga, els Feliu de la Penya i d'altres no 
rebutgen inversions de qualsevol tipus. 

Les estratègies econòmiques burgeses es manifesten per mitjà 
de tota mena d'inversions, fonamentalment per la participació en 
el comerç que es realitza cap a Amèrica. Ja des dels primers 
temps els mataronins hi trafiquen; moltes persones amb un capital 
mitjà encomanen gèneres per als mercats de Cuba, Veracruz, 
Argentina, etc. Les darreres dècades del segle és el moment més 
puixant d'aquest comerç, quan veiem els barcos que fan la ruta 
atlàntica carregats de matèries produïdes a Mataró: Josep Riera i 
Cia. hi envia indianes i blondes; Marià Alsina, sarja i mitges; 
Onofre Sala, mitges i blondes; Francesc Xicola, botons de metall; 
Marxuach i Cot, indianes de les que fabriquen; Jacint Peradejordi, 
paper, mitges, ametlles; Salvador Isart, fil, màrfegues, aiguardent, 
paper, mitges; Josep Antoni Caralt, mitges; Pere Màrtir Vila- 
dessau, puntes, mitges, blondes. L'aventura comercial, sovint 
reeixida, enriquirà moltes persones. 

Una altra categoria de negoci a què es dediquen els burgesos és 
els canvis marítims, una mena de préstecs sobre les mercaderies i 
embarcacions que dóna als participants uns beneficis del 30% 
assumint el risc del viatge a Amèrica i uns interessos més baixos 
en els viatges peninsulars: un 22% a Galícia, un 14% a Cadis, un 
8% a Cartagena, etc. El perill de guerra fa augmentar els percen¬ 
tatges de benefici i el risc de l'operació: el mataroní Grau Bosch 
l’any 1789 deixa 1.023 lliures per a un carregament de vi i en 
cobra 1.279, amb un benefici de 256 lliures que suposa un 27% 
sobre el capital. La gent amb diners també inverteixen en la cons¬ 
trucció de barcos de comerç i són porcioners de naus en associar- 
se una colla de petits o mitjans capitals per organitzar una em¬ 
presa comercial. 

També es fan grans negocis amb el lloguer dels drets d'abasta¬ 
ment públic. Els monopolis reals i municipals sovint l'adminis¬ 
tració els subhasta al millor postor per aconseguir de seguida 
diners. I els burgesos que es dediquen a llogar-los faran autèn¬ 
tiques fortunes, tot i que són molt exposats a la crítica de la gent, 
sobretot els que controles les matèries de primera necessitat. 

Els comerciants més emprenedors els trobem en tota mena de 
documentació traficant i deixant el seu rastre en protocols nota¬ 
rials, llibres d'impostos, acords municipals, etc. Constitueixen 

autèntiques nissagues, com els Caralt, que després de tres gene¬ 
racions arriben al cim de la burgesia local. Al llarg de cinquanta 
anys es col·loquen al primer lloc dels que paguen contribucions 
pels negocis i aconsegueixen el desitjat ennobliment l'any 1780. 
O els Feliu de la Penya, que tenen adoberies i forns de rajola, 
inverteixen en fàbriques d'indianes i es dediquen al comerç en 
general, i al contraban de productes com tabac i teixits de 
procedència estrangera. Altres burgesos emprenedors en matèria 
de comerç són els Isart, els Viladessau, els Sala, els Martí, els Ra¬ 
mon. 

El burgès és l'home d'èxit que duu la iniciativa en l'acció eco¬ 
nòmica, la classe ascendent que dóna al segle divuit el seu caràc¬ 
ter d'innovació i prosperitat, posant els fonaments de les grans 
transformacions del segle dinou. A Mataró el burgès paradigmàtic 
del Set-cents és el comerciant que es dedica a l'especulació 
mercantil, ja que el burgès industrial no té la força d'aquell i no¬ 
més arrela durant els darrers anys del segle. Cal senyalar que 
molts dels comerciants ennoblits i principals de la ciutat proce¬ 
deixen del comerç de teles: els Guarro, els Peramàs, els Camp- 
llonch, els Caralt, els Cantallops, els Torner, etc. Vet aquí notícies 
de dues notables famílies de burgesos. 

Fèlix Anton Campllonch Guarro Velada, és el punt culminant 
d'una generació de comerciants amb iniciativa, que aplega 
diversos patrimonis i els cognoms en la seva persona: els Guarro, 
els Velada i, per matrimoni, els Cantallops. Els Guarro s'establei- 
xen a Mataró al segle disset, es dediquen al comerç, participen en 
diverses companyies de negocis, arriben a la categoria de merca¬ 
ders i participen en l'administració del municipi. Els Cantallops 
passen de l'artesania a la botiga i al gran comerç d'exportació de 
vi i aiguardent, que és l'origen de la seva fortuna. Josep Canta¬ 
llops es dedica a la fàbrica de seda, a l'estampació d'indianes i a 
l'adoberia, i de la seva dona obté els béns agrícoles dels Verívol. 
Els Campllonch, d'origen francès, tenen una intensa activitat eco¬ 
nòmica comercialitzant vi i aiguardent. Fèlix fa negocis de tota 
mena, obra fàbriques de vels i de teixits estampats, compra i ven 
cereals, fa de parçoner en la construcció i l'aparellament de naus, 
negocia en vi i aiguardent, etc. Es dels homes més rics de Mataró, 
un dels dos que mantenen cotxe de cavalls, i exerceix un cert 
mecenatge pagant de la butxaca els obrers desocupats de les seves 

factories; també paga l'armament del barco corsari que basteix la 
ciutat contra els pirates comanat per Jaume Bru, etc. L'any 1786 
rep el títol de ciutadà honrat i té una actuació molt important en la 
guerra de la Independència. 

Una de les persones més riques de la ciutat a mitjan segle és 
Francesc Soley Roig, comerciant i botiguer de teles, que viu i té 
l'establiment al carrer d'en Pujol. Soley era soci de Josep Caralt, 
en els anys trenta i quaranta comparteixen una botiga de draps. Fa 
una gran fortuna amb aquesta activitat al detall i amb altres co¬ 
merços de més envergadura negociant a Catalunya, a Espanya, a 
Anglaterra, a Holanda, etc. En els anys quaranta i cinquanta lliura 
mercaderies per a vendre a Amèrica: el 1757 hi envia 41 dotzenes 
de mocadors; l'any següent 100 dotzenes de mocadors de seda per 
mitjà d'un patró de Calella, per valor de 1.192 lliures, una quan¬ 
titat important, etc. També envia gèneres de seda a Cadis per a 
exportar a Amèrica a través d'aquell port, i diversos productes a 
Maó, a Gènova, i a ports britànics com Bristol i Cork. Participa 
com a parçoner en diverses barques i té canvis marítims. L'any 
1765 el negoci ha pres unes dimensions tan importants que es pot 
permetre el luxe de tenir com a deutors unes cinc-centes perso¬ 
nes. 

Tot i ser comerciant de tercera generació no arriba a l'estadi de 
ciutadà honrat, fet curiós i rar en el context en què es produeix, en 
el qual tota la gent del seu nivell econòmic hi accedeix. Què pas¬ 
sa amb Soley? La història és tràgica: el 10 de juny de 1765 la se¬ 
va muller, Josepa Verívol, declara davant notari que no sap on és 
el seu marit, que fa dies que ha desaparegut i que ningú no el 
localitza. Soley apareix dues setmanes després demantat, s'havia 
tornat boig i vagava pels camins. 

A la botiga dels Soley hi ha com a reclam exterior, sobre el 
portal, un barret de fusta amb una banderola de drap penjada i 
una tauleta plena de roba davant la porta; a dins podem veure els 
prestatges plens de mercaderies, les taules, els taulells, miralls, 
estisores, balances, paper blanc d'embolicar i «un rellotge de boti¬ 
ga ab sa capsa de fusta jaspeada y perfils de colradura». A la paret 
contigua a les habitacions interiors una capella amb la imatge de 
Sant Antoni de Pàdua hi dóna la nota religiosa. 

Si ens fixem en els gèneres per a vendre, hi ha teles de diverses 
menes: durantes d'Anglaterra, grisetes d'estam, escamells daurats, 

durois llisos, xamellot d'Alvèrnia i de llana, marroc ordinari, 
llampadilla, escapolons, estamenya, drap de burell, baieta, sarja, 
tafetà, monbillars, mans, blauet, indianes, cambrai, teles gòtiques 
blanques i de color de Vic. També hi ha bri de cànem, flassades, 
troques de fil, vetes, barretines blanques a 3 sous la unitat, didals 
de llautó, agulles de picar patrons, pell de cabra, etc. Les mitges 
de cotó ordinàries valien 10 sous el parell, i les de fil blanc, 6 so¬ 
us. També hi ha trenta-set «olleras ordinarias ab guarnició de es¬ 
tany (...) que acostuman servir per llegir y escríurer», i un sac de 
cacau de Caracas que li devien enviar els seus corresponsals. 

La casa és ben diferent de les dels treballadors del camp i 
artesans que viuen extramurs; té menjador, cuina, hort, estable, 
pallissa, celler, cambreta, golfeta, rebedor i quatre habitacions. 
Pel que fa als mobles i la roba, hi ha mostres suficients de l'ex¬ 
cel·lència del propietari i de la seva riquesa, traduïda en quan¬ 
titats de vestits i uns paraments notables: s'hi destaquen el gran 
nombre d'imatges religioses, quadres, estampes, etc.; al menjador, 
una taula rodona amb peus tornejats que s'obre, i cadires de cuiro 
negre amb tatxes de ferro; i a l'habitació de l'amo, un magnífic llit 
imperial amb capçalera i sobrecel de fusta, amb barretes de ferro i 
poms, tot pintat i daurat; a sobre, tres matalassos de llana, l'un 
folrat de bordets, l'altre d'indianes i l'altre de cossolí. Com a ob¬ 
jectes curiosos, anotem una guitarra, tres gàbies de paper de roba 
amb fïguretes de paper a dins, fanalets de vidre i un pagès de 
fusta per al llum. A les dependències de l'hort, com a totes les ca¬ 
ses d’hisendats, hi ha instruments per a fer vi i emmagatzemar-lo, 
eines del camp, estris per a la matança i l'adob del porc, boti- 
farrera, etc. 

Campllonch i Soley són dos dels comerciants característics de 
la manera de fer negocis la primera meitat del segle. A les dar¬ 
reres dècades, però, comencen a fer-se notar els burgesos que 
seran els seus substituts, social i econòmicament, quan els vells 
traficants ennoblits i els seus fills no recordin l'empenta que els 
va dur la riquesa i llangueixin enmig de privilegis i una fortuna 
antiga i decreixent. Ara veurem una nova generació d'emprene¬ 
dors, com Gaietà Guanyabens, fill d'una nissaga de mariners, que 
trafica amb tota mena de productes i se'n va a Buenos Aires, l'any 
1778, a negociar. És una persona infatigable i mig aventurera que 
el 1800 es mou per França, sempre amb propòsits mercantils. Els 

seus descendents arribaran a bastir un patrimoni considerable. 
Més cabdal en l'àmbit comercial és el cas dels Bofarull, família 
que s'instal·la a Mataró l'any 1755, provinent de Santa Coloma de 
Queralt, i es dedica a l'adrogueria. Magí Bofarull es casa tres anys 
després amb Maria Carbonell, filla d'un candeler de cera i comer¬ 
ciant de posició, i es dedica, a més del negoci de la botiga, a la 
compravenda a l'engròs de molts productes, sense desaprofitar 
l'avinentesa del mercat americà, i estenent una gran xarxa de 
contactes, a vegades familiars, per Espana. Després de diverses 
accions empresarials i matrimonials, el seu hereu es convertirà en 
la persona més rica de la ciutat. 

Com a conseqüència de la constant activitat econòmica, la vida 
gremial és molt intensa; tots els oficis artesanals s'organitzen en 
corporacions professionals, que controlen el mercat del treball. 
També col·laboren amb l'Ajuntament, en el repartiment de certs 
impostos i contribucions especials, en qüestions d'allotjament mi¬ 
litar, en actes oficials, etc.; i, en circumstàncies crítiques, com els 
rebomboris de 1789, els gremis contribueixen a mantenir la pau. 
La possibilitat de control que ofereixen, en mantenir organitzada i 
fiscalitzada la societat, és aprofitada pels governants. Els pagesos 
rics de la ciutat així ho veuen en demanar que se'ls autoritzi la 
seva confraria: «aunque por lo numeroso de un pueblo es facil a 
un individuo ocultar sus procederes, tal vez irregulares, no lo es si 
aquél vive matriculado y alistado en el recinto de una Cofradía o 
Gremio». Les confraries són els gremis actius en la vida religiosa, 
però es tracta del mateix tipus d’organització. 

Alguns gremis tenen una tradició centenària: la confraria de 
Sant Pere, de pescadors, i la de Sant Elm, de mariners, són del se¬ 
gle setze; del disset, la confraria de Sant Isidre, de pagesos; la de 
Santa Anna, de treballadors de la terra; el gremi del Sant Àngel 
Custodi i Sant Antoni de Pàdua, de sastres i agregats; el gremi de 
Sant Marc i Sant Lluc, de sabaters; la confraria de Sant Joan Bap¬ 
tista, d'oficis relacionats amb la fusta; i la confraria de Sant Anto¬ 
ni Abat i Sant Eloi, que aplega els metal·lúrgics i els traginers. 

Els gremis de nova implantació s'estableixen en dos períodes. 
De l'any 1748 al 1760 prenen carta de naturalesa: el gremi de l'art 
de la seda (1748), el de corders i espardenyers (1753), el de teixi¬ 
dors de lli (1757), la confraria de mestres de cases (c. 1759) i el 

gremi de blanquers i assaonadors (1760). L'empenta comercial 
genera aquest creixement de l'artesania: seda i pells per al mercat 
americà i nacional, i cases, espardenyes i roba per a la gent cada 
vegada més nombrosa que treballa i viu a la ciutat. 

En una segona empenta, en els anys setanta i vuitanta, es 
funden quatre gremis nous; tres són molt selectius, de poca gent i 
d'accés restringit: el col·legi d'argenters (1772), el de cerers 
(1774) i el de procuradors (1774), denominats col·legis per a 
separar-se dels gremis artesans de baixa categoria social. El dar¬ 
rer gremi es funda al 1782, és el de mitgers de teler, una ocu¬ 
pació cada vegada més present en l'economia ciutadana. 

Cal seguir les ordenances del gremi de Sant Joan per veure la 
mecànica d'aquestes institucions. Es regit per quatre admi¬ 
nistradors i un consell ordinari, format per aquells i vuit mestres 
de l'ofici elegits un cop l'any pel sistema de la insaculació, o 
sorteig per mitjà de l'extracció de noms d'una bossa. També s'ele¬ 
geix el comptador, que controla i aprova les despeses i els ingres¬ 
sos. Un dels càrrecs importants és el dels examinadors de mestria, 
que donen el permís de suficiència per a poder exercir l'ofici de 
manera autònoma; s'admeten a l'examen els que acrediten sis 
anys d'aprenentatge. En les ordenances s'estableix un rígid siste¬ 
ma de treball: s'han de pagar l'examen de mestria i una contri¬ 
bució anual; els mestres no poden tenir cap aprenent menys de 
quatre anys, i de cap manera no poden donar feina a un aprenent 
que ha iniciat l'ofici amb un altre mestre si aquell no ho autoritza 
expressament i si no se li abonen les despeses ocasionades; a les 
persones que no són del gremi local els és totalment prohibit de 
posar botiga o treballar en l'ofici dins el terme municipal; s'hi 
assenyalen els salaris professionals, etc. Les ordenances també 
manifesten la faceta religiosa: participació en totes les cerimònies 
i processons duent la bandera; prohibició de treballar el dia de 
Sant Joan; cura dels dos altars propis; assistència amb torxes a 
l'església uns dies fixos; celebració de misses per als agremiats 
morts i les seves mullers; dret a ser enterrat a la sepultura del 
gremi dins l'església parroquial, etc. Aquests elements configuren 
l'organització gremial, un microcosmos de la societat tancada de 
l'Antic Règim, amb el seu sistema de prohibicions rígid, i un 
proteccionisme que es confon amb el control més absolut. 

Corregidors de Mataró del segle divuit 

Antonio Morales (coronel), 1718-1724. 

Oroncio Betrela (coronel), 1725-1764. 

Pedro de Àvila, 1764-1765. 

Miguel de Yrumberri (mariscal de camp), 1765-1767. 
Marquès de Filangeri (mariscal de camp), 1767-1774. 
Francisco de Chaves, 1774-1775. 

Baró Luis de Saint-Amant (brigadier), 1775-1790. 
Pedro Tyrrell (mariscal de camp), 1790-1794. 

Diego de Pignatelli (mariscal de camp), 1794-1795. 
Diego Núnez de Santa Maria, 1795-1797. 

Cayetano de Navio (mariscal de camp), 1797-1803. 


Amb l'administració borbònica de Catalunya, es substitueix el 
sistema tradicional de municipi pel que regeix a tot Espanya. El 
decret de Govern de Nova Planta crea la divisió administrativa 
del corregiment, comandat per un funcionari a les ordres del rei. I 
al municipi, s'imposen els regidors de designació reial i càrrecs 
vitalicis, de confiança de les autoritats. En definitiva, la voluntat 
del rei és la que condiciona tota l'estructura política. Mataró és 
distingit perquè és nomenat cap de corregiment, fet que situa la 
ciutat en un lloc d’importància en l'articulació política. 

La figura cabdal del nou tramat organitzatiu és el corregidor, 
que, amb un salari de 1.800 escuts, té l'autoritat política, militar i 
administrativa del territori del corregiment de Mataró, format per 
102 pobles. Es l'home que representa directament el rei i el fa 
present als súbdits. Les diverses persones que ocupen aquest 
càrrec, cap d'origen català, protagonitzen sovint incidents amb els 
regidors de Mataró, en voler limitar-ne les atribucions, controlar 
temes que corresponen a l'Ajuntament, en relació al monopoli del 
vi, les quintes, etc., i en algun cas també la seva vida privada, així 
el gener de 1774 el corregidor acusa el regidor degà i cavaller, 
Jaume Derrocada de Llança, de viure amistançat, senyala a un 

regidor perquè sempre li parla cridant i «se le había puesto la 
cabeza como un molino». Molts episodis senyalen que la relació 
era conflictiva. Uns altres funcionaris estatals són: els adminis¬ 
tradors de les rendes reials de la sal, del tabac i de les duanes, junt 
amb els visitadors, els guàrdies, l'escrivà major del jutjat i els 
membres del tribunal de marina: subdelegat, jutge i algutzir. 

Una part central de la Nova Planta és l'establiment a Catalunya 
de l'impost del cadastre, que grava les rendes de la terra, dels 
immobles i dels negocis, a més de l'activitat personal. Uns altres 
impostos són: la renda general de duanes; la bolla, per a articles 
importats; el dret de portes que cobra l'Ajuntament sobre alguns 
productes, i els monopolis sobre la sal, el tabac i el paper segellat. 
La recaptació fiscal que es dirigeix a les arques de l'administració 
és important, L'any 1745 les xifres són les següents, el dret de 
bolla recapta 35.000 rals, la renda general 85.000 rals, el ganan- 
cial 2.500 rals, el cadastre al voltant de 30.000 rals, que junt amb 
altres contribucions menors suposen més de 150.000 rals, unes 
60.000 lliures, arrodonint les xifres. 

El municipi és encapçalat per l'alcalde major i vuit regidors, de 
designació reial. En unes reformes posteriors s'hi introdueixen 
alguns càrrecs d'elecció popular que han de vetllar pels interes¬ 
sos de les classes mitjanes. Tots ells tenen les sessions a l'edifici 
de l'Ajuntament, situat a la Riera des de mitjan segle disset, on 
abans hi havia un petit local dedicat a hospital de pobres. 

L'alcalde major té encomanades certes atribucions del corre¬ 
gidor, com ara administrar justícia i funcions governatives i d'hi¬ 
senda. En general és gent ennoblida amb estudis de dret, i 
forasters que, a semblança dels corregidors, imposen sovint la se¬ 
va preeminència als regidors, i a vegades d'una manera descon¬ 
siderada. L'agost de 1778, l'alcalde major crida el síndic personer 
Josep Clavell a casa seva, «on lo habría encerrado dentro de la 
misma y allí le atropello de dicterios y passando a mas le bofeteó 
y golpeó de manera que sorprendido de algún desmayo y con- 
goja, habrían tenido de acompanarle en su casa, y de acudir los 
médicos y cirujano a repararle en su salud». 

Els regidors pertanyen a l'aristocràcia i a la burgesia locals, gent 
coneguda: els Palau, Vieta, Migliaresi, Massot, Boter, Tria, Ven¬ 
drell, Andreu, Caralt, Lladó, Monner, Reniu, Sanromà, Arnau, 
Vilallonga, Peramàs, etc, Hi ha un canvi important el 1766 amb la 


82 



introducció dels càrrecs de síndic procurador general, síndic per- 
soner i quatre diputats del comú. El procurador és encarregat de 
vetllar pel interessos dels ciutadans, però es converteix de seguida 
en un càrrec ocupat per gent de la classe benestant que no té gens 
d'interès a fiscalitzar l'acció dels regidors. Recau més plenament 
en el personer l'obligació de vetllar pels interessos populars, i 
aquest, sovint d'extracció social burgesa i menestral, desenvolupa 
la seva tasca enmig de l'animositat i crítiques dels regidors. 

Els quatre diputats del comú, elegits anualment per uns delegats 
de barri, tenen competències en proveïments i en afers adminis¬ 
tratius, i amb els anys el seu àmbit d'atribucions es va eixamplant, 
cosa que molesta els regidors perpetus, incòmodes amb la fiscalit¬ 
zació per una gent de procedència menestral, de baixa categoria, i 
comenten: «Estos diputats són los homes més ordinaris de esta 
ciutat i algun d'ells (...) soparia algunas nits si tenia pa». 

L'alcalde cobra 6.000 rals l'any i els regidors, 800. Per dirigir 
les tasques del proveïment de la carn i de la conducció de les ai¬ 
gües cobren 600 rals el mes, i la caixa de carnisseries suposa 
1.400 rals al seu administrador. Els funcionaris del municipi són: 
l'escrivà, que dóna fe dels acords (5 rals per acord), el comptador 
(50 rals l'any), el credencer (250 rals), tres porters reials (550 
rals), el majordom de propis (400 rals) i l'aposentador de soldats 
(500 rals). D'altres oficis de menor categoria són: l'algutzir major 
i tres ajudants, el fontaner, els macers, el mostassà i dos banders o 
guarda vinyes. En alguns períodes hi ha agents a Barcelona i Ma¬ 
drid, però també, a vegades, Roma. 

L'acció municipal és reduïda a l'àmbit administratiu i limitada 
per un pressupost mínim. Així, les grans iniciatives que transfor¬ 
men la ciutat durant el segle són dutes a terme per particulars: 
carrers, edificis, convents, escoles, etc. L'Ajuntament té compe¬ 
tències en les matèries següents: policia urbana (control de les 
edificacions i convivència veïnal), allotjament de militars (exi¬ 
gència contínua deguda a la presència constant de tropes), patro¬ 
nat eclesiàstic (un cert control de la gestió religiosa i de subven¬ 
cions diverses) i algunes activitats fiscals en relació al cobrament 
del cadastre i d'altres impostos menors. Les seves despeses són 
cobertes d'una manera migrada per les rendes del patrimoni, que 
consisteixen en una sèrie de béns i percepcions de titularitat 
municipal: els molins de farina, l'ús d'aigua, el forn de pa, la ven- 

da de carn; arbitris sobre el vi, la pesca salada, la venda de neu; el 
dret de la gabella, el de balances, etc. 

Pel que fa a les ordenances de policia, o sigui d'urbanisme i 
convivència, des de l'any 1703 la ciutat disposa de les primeres, 
que prohibeixen alguns costums: a partir d'aleshores no es poden 
llençar fems, ni bèsties mortes, ni aigües brutes als carrers i a les 
places; els animals s'han de dur a una mena de cementiri vora 
Sant Simó; els cuiros s'han d'estendre en un lloc a propòsit per tal 
d'evitar epidèmies; els blanquers tenen prohibit d'escorxar gats i 
gossos i llençar-los al rec, lloc on els barretaires no poden rentar 
barrets; cal demanar permís per a fer modificacions a les façanes; 
els animals han d'anar pel carrer lligats; i a les fonts no es poden 
rentar draps, enciam, peix o les mans amb sabó. Aquestes i altres 
disposicions tenen com a moriu vetllar per la convivència i la 
salubritat públiques. 

Un altre servei municipal és la presó, estatge sempre provi¬ 
sional i en mal estat de conservació, situat al quarter, fins que a 
mitjan segle es basteix un recinte adequat al pis superior i a la 
planta baixa de l'Ajuntament, però és poc segur, perquè sovint els 
presos fugen. La nit del 19 al 20 de maig de 1789 se n'escapen 
tres pel procediment de tirar a terra un envà de la cella i baixar 
per la façana amb una corda de cànem. Les demandes constants 
de pressupost per a bastir una presó d'acord amb les necessitats 
del corregiment sempre són desateses. En el cas d'haver de dur a 
terme alguna pena de mort, té lloc a les forques de davant de la 
porta de Barcelona. Precisament, l'any 1720, el propietari d'un 
terreny veí, que hi vol bastir cases, demana que les en treguin ja 
que desmilloren les futures construccions. 

Els regidors pertanyen a les categories socials superiors, i els 38 
que té Mataró al llarg del segle, tots amb el càrrec vitalici, es 
distribueixen així: 15 nobles (39%), 12 comerciants rics (31%), 5 
metges (13%), 4 de diversos (10%) i 2 artesans rics (5%). Són 
gent molt preocupada pel seu honor i per la seva preeminència, i 
per això les disputes sobre l'ordre de col·locació a processons, 
actes oficials, i altre de semblants, són contínues. 

Les obsessions d'exclusivitat dels regidors són clares en haver 
d'informar sobre algun pretendent al càrrec. Així, per a ells, el 
cirurgià Antonio Altamar no reuneix prou mèrits perquè no és de 
la ciutat i té poques propietats; unes raons paral·leles serveixen 

per a desqualificar el procurador Antoni Nonell, de qui s'afirma 
que tothom sap que, quan va arribar a la ciutat, ja que no hi era 
nat, va ser «sirviente o criado» de Joan de Vilallonga; que després 
va fer de barber i d'escrivà; i que ha acabat de procurador i tam¬ 
poc no té propietats. El comerciant i nouvingut regidor Josep Lla¬ 
dó Roca, l'any 1780 és acusat pels seus companys de ser d'origen 
plebeu: «Le llaman por apodo bien te veo (...), es hombre de 
pocas luces (...), tiene dos primos que públicamente van matando 
serdos (...) a la vista de todo el mundo». La discriminació cap els 
que no són del mateix nivell social és constant, i a l'Ajuntament, 
els diputats del comú en reben les conseqüències. 

Seguirem la vida d'una nissaga funcionarial, la família Simón, 
de secretaris municipals de Mataró. Un document de finals de 
segle ens hi aproxima, des de la visió de Josep Antoni Simón 
Lontana, que és qui redacta una mena de memorial de virtuts: el 
besavi, Martí Simón, ven la major part dels seus béns per donar 
suport al rei Lelip V, assisteix al bloqueig de Barcelona, on apro¬ 
visiona l'exèrcit, «con los mayores peligros de la vida», i mana al 
testament que els hereus no puguin reclamar els diners invertits 
en la causa: «La piedad del mismo soberano le confirió, en el ano 
1725, la escrivania del Ayuntamiento de la ciudad de Mataró» i 
l'eximí d'algun impost. També per decisió reial, en morir Martí 
l'any 1738, el seu fill Josep Simón el succeeix en el càrrec de 
secretari municipal fins al 1742, quan traspassa. Aleshores l'ocupa 
el fill de Josep, del mateix nom, fins al 1788. 

I arribem al nostre personatge: Josep Antoni Simón Lontana, els 
mèrits del qual, relatats per ell mateix, són les fites de la seva 
vida de funcionari borbònic. Inicia l'educació cursant llatinitat i 
retòrica a les Escoles Pies de Mataró; després segueix estudis de 
filosofia al col·legi episcopal de Barcelona; fa pràctiques d'escri¬ 
và a l'Ajuntament de Mataró durant tretze anys al costat del seu 
pare, que el prepara per al càrrec, temps que aprofita per a clas¬ 
sificar l'arxiu municipal, «que estava en el mas infelís estado». 

El 1776, el corregidor, baró de Saint-Amant, el nomena se¬ 
cretari seu, tasca en la qual està catorze anys «con las mayores 
satisfacciones del publico y ayuntamientos de los pueblos del 
Corregimiento». Durant la gestió forma part com a secretari de la 
«Real Junta de Utencilios y Pabellones de los oficiales de la tropa 
del quartel», i estudia francès i italià, «muy a propósito para los 

asuntos de sanidad, por los barcos estrangeres que aparcan». Més 
mèrits: «es el primer mòbil para el armamento de la saetía corsà¬ 
ria (...) en la guerra contra la Gran Bretana (...) y mereció de to- 
dos los ynteresados un poder general, y nombramiento de secre- 
tario de su dirección. Desempenó varias comisiones que les fue- 
ron conferidas de la Capitania general de este exercito y Princi- 
pado, especialmente en descubrimiento de minerales, en compo- 
sición de caminos, visitas de mezones, y demàs otros encargos». I 
presenta memòries sobre el foment del comerç i de la indústria. 

L'any 1790 és nomenat secretari de l'Ajuntament, en morir el 
seu pare i s'encarrega de diverses comeses: el 1793 intervé en la 
filiació de reclutes voluntaris; el 1795, «sin embargo de la grande 
ocupación que tenia en el servicio del Rey, para los alojamientos 
de la tropa que se dirigia al exercito del Rosellón, y regresava de 
él, por ser esta ciudad de los pueblos que mas sufrieron este servi¬ 
cio en aquella època», és nomenat secretari de la junta d'arma¬ 
ment del partit i anima a «los jóvenes al alistamiento de migue- 
letes, que en quatre companías de cien hombres cada una, formó 
la ciudad». El seu amor a la pàtria i el seu agraïment al rei el duen 
a enviar a la guerra el seu fill hereu, nomenat capità, que trobarà 
la mort «en cumplimiento de su obligación en el campo de batalla 
del ataque de Cistella, en el dia 5 de mayo de 1793». 

Les relacions del consistori amb els ciutadans pateixen una greu 
crisi durant les dècades dels anys cinquanta i seixanta, quan els 
gremis artesans i els regidors s'enfronten. Des del 1754 fins al 
1768 el clima de lluita entre les dues bandes és total i es produ¬ 
eixen unes situacions tenses, fins i tot violències. Uns esdeveni¬ 
ments prou significatius de la dinàmica política a la ciutat. 

Els gremis, amb el suport de gent rica, lletrats, notaris, hisen¬ 
dats com els Feliu de la Penya, Vilallonga, etc., menen una dura 
campanya contra el corregidor Oroncio Betrela. L'any 1754 es 
produeixen les primeres mostres de descontentament entre els 
gremis a causa de l'ordre de formar milícies, perquè els artesans 
són la base social de la qual es proveeix l'exèrcit. A aquest clima 
conflictiu s'afegeix aviat el front comú de tots els gremis, que 
ataquen l'administració de Betrela i l'acusen de desfalc, a ell i els 
regidors. Darrera d'aquest moviment popular hi ha la mà de 
notables i persones benestants que manipulen la crisi social, 
palesa per les lleves i la situació econòmica, a benefici propi en 

un enfrontament amb els regidors per qüestions personals entre 
gent de la mateixa classe, i rivalitats orientades a controlar 
l'Ajuntament pels qui no en formen part. 

Les acusacions de desfalc contra Betrela per part dels gremis 
asseguren que els regidors «eran unos ladrones (...) apoyados del 
Corregidor, tenían un govierno despótico en la administración de 
los bienes y emolumentos de la ciudad y que los individuos de los 
gremios estavan gravados con muchas contribuciones y repartos 
que no devían pagar». De l'expedient del cas se'n fa càrrec el 
Consejo de Castilla, òrgan superior de govern a qui els corre¬ 
gidors han de donar comptes. 

Com que la decisió oficial es va allargant i el conflicte revis¬ 
cola, l'any 1764 es produeixen noves acusacions contra Betrela 
enmig d'un clima ciutadà força enrarit: ara es tracta d'afers de 
contraban amb els quals es relaciona el corregidor com a part 
implicada. Un factor important en el curs de la crisi és la creació 
dels diputats del comú com a representants de la plebs, que ini¬ 
cien la seva tasca l'any 1766. De seguida prenen una posició favo¬ 
rable al front dels gremis en la seva lluita contra les institucions 
municipals, acusant els regidors de tota mena de fraus en l'admi¬ 
nistració de l'aigua i dels allotjaments i en els sous dels regidors 
vacants; de cobrar impostos per duplicat, etc.; i d'haver format 
una mena d'oligarquia, ja que, de vuit regidors, sis són parents 
entre ells i aconsegueixen el control de tots els càrrecs decisius 
atorgant-los a d'altres parents: credencer, majordom de propis, 
etc. També hi ha l'acusació que el monopoli municipal de la 
fabricació del pa fa que sigui dolent i car, de la mateixa manera 
que uns altres monopolis municipals també mantenen uns preus 
elevats: el vi, la pesca salada, la carn, etc. Recordem que en 
aquest any es produeix el primer decret que autoritza la llibertat 
de comerç de grans i de la panificació. 

L'any 1767 la sentència definitiva conclou l'afer amb una vic¬ 
tòria parcial del front dels gremis, que veuen la destitució del cor¬ 
regidor Betrela i com es designen uns altres regidors. La batalla 
dels menestrals i els hisendats del bàndol oposat a l'Ajuntament 
arriba a bon port i, des d'aleshores, no hi ha cap altre enfronta¬ 
ment similar a la ciutat, a la qual cosa també ajuda el creixement 
econòmic que s'experimenta a partir d'aquelles dècades. 

Santa Maria de Mataró, gravat de Fèlix Puig. Projecte de port (Museu de Mataró) 








Decència dels cristians 


Hem conegut a la gent treballant, al mar i al camp, en tràfecs co¬ 
mercials, patint la història de guerres i de necessitat, i ara cal res¬ 
seguir la vida de prop, la part privada, el matrimoni i la mort, les 
cases, l’abillament, els llibres, quan n'hi ha, el que posen a taula 
l'hora de l’àpat, i el que fan quan es diverteixen i quan resen. 

Una institució cabdal, el matrimoni, clau de volta de l'organitza¬ 
ció social, que va precedit, entre la gent de certa posició, per les 
capitulacions, un contracte entre els que es casen i els pares res¬ 
pectius, on s'especifica el nivell social en què viuran i el patri¬ 
moni que els correspon. Es tracta d'unir al vincle moral el mate¬ 
rial, perquè no es funda només una llar, sinó que s'ha de preparar 
el futur i garantir l'ordre del matrimoni. Potser la felicitat és im¬ 
portant, però el realisme s'imposa per sobre de tot. 

El dot és una part del contracte pel qual els pares de la noia ce¬ 
deixen a l'administració del marit mobles, roba, joies, diners i 
béns diversos, però de tota manera, la propietat d'aquests és de la 
dona, que els pot recuperar en certes circumstàncies. Tot i l'enre¬ 
nou legal i l'embolic d'interessos, el fracàs conjugal és notable, 
sobretot a Barcelona, on a la segona meitat de segle es produei¬ 
xen ruptures del vincle. Moltes dones acusen els marits de mal¬ 
tractes, problemes econòmics, adulteri, obsessió sexual, etc., i la 
separació de llit i la cohabitació arriben a ser una institució. Vet 
aquí un episodis mataronins. 

Salvador Ballester, jove retorcedor de seda, i Clara Pallaroles, 
filla d'un mariner, l'any 1750 decideixen contreure matrimoni de 
paraula, forma legítima segons aclareixen els sagrats cànons ecle¬ 
siàstics, especificant també que aquesta unió queda trencada de 
consentiment mutu. Així ho acorden dos anys després, «fent-se 
líberos, franchs», de la paraula donada. Per aquest motiu van a cal 
notari a deixar aclarida la situació, ja que pel mig hi ha una colla 

de béns de Ballester que té en comanda la noia i que ara ell vol 
recuperar: dues estovalles de borràs, una corbata amb puntes, una 
barretina blava, un tovalló de bri de cànem, un tocador d'indianes 
blau, una cullera de llautó, una pinta de boix, un flasconet de tor¬ 
tuga per a posar-hi pólvores, mitja unça de fil de brodar, un anell i 
unes sivelles de plata i una figura de guix que representa Sant 
Antoni de Pàdua. La noia retorna totes les andròmines menys el 
Sant Antoni, que es vol quedar de totes passades. 

És el mes d'agost de l'any 1804 quan el noble Josep Anton de 
Migliaresi i la seva muller Rita Torras decideixen separar-se: 
«Per quant després de haber los dos celebrat matrimoni y fet vida 
conjugal per espay de alguns anys se entorbí lo amor conjugal y 
ha passat a un estat que los precisa a la present separació o divor- 
si així per estar ja separats quoad thorum també de alguns anys a 
esta part y encara que fent una mateixa familia lluny de haberse 
pogut reconciliar ha passat a un odi formal, de manera que funda- 
dament pot recelarse una desgràcia entre ells que tots la plorarian 
y de altre part per evitar tot escàndol». I arriben a un acord: ell 
pagarà 500 lliures anuals perquè Rita: «tinga los aliments neces¬ 
saris y puga viurer ab la decència que correspon al estat de esta y 
del dit son marit», també l'usdefruit d'una casa d'un cos i mig al 
carrer Nou. I s'ha de cuidar «dels fills y fillas als dos comuns y 
tenirlos y mantenirlos en la sua casa y compania en tots los ali¬ 
ments a la vida humana necessaris de menjar y veurer, calsar y 
vestirà a la mateixa igualtat de ella, treballant emperò tots los dits 
alimentaris en lo que pugan a utilitat y profit de la dita noble 
senora sa mare; y fent ab esta una mateixa taula, habitació y vida 
comuna». 

L'actitud davant la mort la trobem en els testaments, on la persona 
ordena el futur dels seus hereus, i després d'invocar Déu i la 
Verge, elegeix el lloc de sepultura. Generalment és la parròquia, i 
en alguns casos de famílies nobles i d’hisendats, el convent dels 
carmelites, però el comú de la gent és enterrada als cementiris de 
la ciutat. Els que disposen de diners es fan dir misses a la seva 
memòria, que en algun cas arriben a l'exorbitant nombre de qua¬ 
tre mil, com ara els hisendats Tarau i Caralt. Els llegats piadosos 
consisteixen en diners per a l'hospital, els convents, la parròquia, 
etc.. El mercader Josep Carbonell deixa vint-i-cinc lliures per als 

«pobres vergonzantes». Cal senyalar els àpats que es celebren a la 
casa del difunt, com a agraïment de la família cap als que assis¬ 
teixen a l'enterrament, que a vegades vénen de lluny. 

En la defunció de personatges de relleu, Eorganització del 
funeral és tot un esdeveniment ciutadà, com és el cas del regidor 
Josep Vendrell, que «passa a major vida (...) havent rebuts tots los 
sagraments», el juliol del 1732. «Lo dia que se ministra lo viàtich 
(...) lo sr. Corregidor acompana lo Ssm. ab una atxa ensesa que 
alguna confraria li subministrà, y se posà detràs lo Ssm., y en lo 
mateix modo lo acompana a la Iglésia». L'Ajuntament acorda «fer 
celebrar per repòs de la ànima sua tantas misadas quantas en dit 
dia se podrían celebrar en la capella de Sta. Magdalena, constru- 
hida dins las casas del Ajuntament»; en total se'n celebren divuit, 
i s'hi gasten quatre ciris. Una altra missa «ab la cantoria» es cele¬ 
bra a Santa Maria i s'hi cremen dotze atxes i ciris:«La professo 
del enterro fou que exint lo cadàver de la casa posat en un túmol, 
o, féretro alt de alguns set o vuyt palms, ab la insígnia de regidor 
demunt lo bahul, passà per la plassa de St. Christòfol, carrer de 
Sta. Maria fins la plassa, carrer de Palau, carrer de la Riera, y al 
passar al devant de la casa del Ajuntament se detingué la pro¬ 
fesso, y se cantà devant la capella de Sta. Magdalena una absolta 
general, y acabada aquella se continuà la professo per dita Riera, 
per lo carrer Nou, fins a la Iglésia. Dos vehins de la Casa de la 
Ciutat aportaven las bassinas ab diners y candelas per lo ofertori, 
que fou general. (...) En la casa del dit regidor defunt, se tingué lo 
dol ab concurs dels parents del dit regidor, en esta forma, que 
tenint lo defunt un per mà sacerdot secular, y un fill ja diaca, lo 
sacerdot ab bonet al cap, se posà al mig de un àngol de la pessa 
ahont se tenia lo dol, donant de est modo la dreta al litre. Ajun¬ 
tament, y a la esquerra als parents del difunt». 

La mort també és un negoci, l'any 1799 l'Ajuntament intervé 
per restablir la pau i la bona harmonia entre el rector i els obrers 
de la parròquia de Santa Maria. Els problemes fan referència als 
enterraments, ja que en les sepultures de l'obra, amb una capacitat 
per a vint-i-tres cossos, se n'hi enterren molts més, tants, «que 
precisan a freqüentas limpias, y que si absolutamente no offend 
tan la salud; al menos su fetor incomodava a los parroquians, y 
echava una humidad pútrida que se manifestava exteriormente». 
També hi ha una altra mena de corrupció, aquesta material: «Es 

cierto que los sepultureros por el vil sórdido interès despojavan 
del ataúd a los diffuntos y les vendían, partiéndosse su producido 
por mitad con ellos mismos, y la otra mitad la entregavan a los 
administradores de este Sto. Hospital (...), y haviendo reparado 
pocos días haze los Ssres. Obreros un montón de escondidos 
ataúdes en un rincón del cementerio, mandaron romperlos, para 
cortar este indigno trafico». 

Més greu, pel que representa d'abús de poder, és un fet que surt 
a la llum l'any 1788, les pressions que exerceixen els capellans de 
la parròquia sobre els moribunds per fer-los testar al seu favor. 
L'Ajuntament ho investiga i descobreix que, efectivament, hi ha 
coaccions «para disposición de sus bienes en favor de Yglesias, 
Monasterios, y Obras Pías»; els mateixos capellans es fan nome¬ 
nar marmessors. L'autoritat municipal hi intervé, ja que d'aquesta 
manera s'han enviat a la misèria diverses famílies pel fet de que¬ 
dar sense res de res. 

Entrem a les cases de la gent de ciutat, que ho podem fer perquè 
els notaris tot ho apunten en precisos inventaris. La llar és on la 
vida, la puixança, el benestar i la cultura es manifesten en espai, 
mobles, roba i estris de tota mena. La diferencia dels graus de 
riquesa que coexisteixen es constata de seguida; si bé hi ha qui 
viu en poques habitacions i només té els estris mínims per a la 
vida quotidiana, d'altres habiten en cases suficients i no els manca 
res. Un cas fora del corrent, en l'àmbit del luxe, és el dels Camp- 
llonch i els Vilallonga, les úniques famílies de la ciutat que man¬ 
tenen un cotxe de cavalls per al seu ús. 

Vet aquí la modesta casa que té l'any 1753 el bracer Felicià 
Guitart al carrer de Sant Sadurní, barriada de jornalers. És tracta 
d'un edifici d'estructura mínima: l'entrada, la cuina, el dormitori i 
un hortet. A l'entrada hi ha diverses eines de treball: cinc botes, 
dos bocals de barraló, dues paradores, un embut de fusta, un banc 
i dos banquets de fusta, tres magalles i una puntona de ferro, una 
aixeta de coure i dos instruments que no són propis dels bracers: 
una debanadora de seda i dues de cànem, tasca a la qual es dedica 
la seva dona o ell mateix en dies de lleure, de mal temps, etc. A la 
cuina hi ha una taula de fusta, una pastera, una pala per a posar i 
treure el pa del forn, un forn, una cadireta, un tallador, una olla de 
ferro, uns llevants, una pala per al foc, una paella, un llum de 

ferro, sis plats i tres plates de pisa, cassoles i plats de terrissa roja, 
porrons, tasses, ampolles de vidre, tres culleres de llautó, dos 
coves de verga que serveixen per a traginar fems, quatre cistelles 
de canya, una senalla, un llit de bancs de fusta amb la seva màr- 
fega de palla, dos llençols de saca i una flassada de llana. A l'ha¬ 
bitació de dormir hi ha un llit de tres bancs de fusta amb màrfega 
de palla, un llençol de llana, una flassada tapadora, una altra flas¬ 
sada, dues senalles, sis estampes de sants, una piqueta amb aigua 
beneita, una panera per a la pastera, sis llençols, una altra màrfega 
amb dos coixins, tres estovalles, dos eixugamans, tres falçs i dues 
portadores. També hi ha dues dotzenes de rams de fil de bri de 
cànem, que serveixen al propietari per a treballar amb les deba- 
nadores. 

L'any 1761, el calderer acomodat Josep Martí té l'habitació de 
dormir parada de la manera següent: un llit-llitera de capçalera 
tornejada amb una escultura de Sant Tomàs d'Aquino; els pilars i 
les potes també són tornejats i tot és pintat de blau; el parament 
duu un sostre de cortines de baieta blava amb sanefa ondejada i 
sis cortines als cantons de tafetà groc; tres cadires valencianes de 
boga, una de fusta llisa i dues de cuiro negre amb tatxes de llautó; 
una tauleta de fusta d'àlber; un orinal de vidre amb capsa de pal¬ 
ma; un sotacopa d'estany, cinc gots de vidre, una ampolleta, una 
tassa de galet per a malalts; material religiós divers: dues estam¬ 
pes de la Mare de Déu, un quadre de Sant Bernat, una estampa de 
Nostra Senyora de Ripoll i una piqueta de vidre per a contenir 
aigua beneita. 

Hi ha moltes dades de cases de menestrals i assalariats, gent de 
poques possibilitats, però també hi ha persones d'un nivell mitjà 
de riquesa que els permet de viure amb més comoditat. A casa del 
corder Joan Mons, al carrer de Sant Josep, hi ha: botiga, cuina, 
menjador, sala i dormitori amb llit de peu de gall, màrfega de 
borràs plena de palla, un pagès de fusta per a tenir-hi el llum, 
llençols de bri de cànem i de lli, sis coixineres i dos eixugamans. 
A la casa d'un negociant i venedor de queviures del carrer d'en 
Pujol hi ha: botiga, cuina, eixida i dues habitacions al pis; i n'hi 
ha moltes altres de semblants que configuren el nucli d'habitatges 
més nombrós. 

Pel que fa a la gent rica, ja he descrit abans la casa del comer¬ 
ciant Soley, exemple del nivell de consum dels benestants. Un 

altre cas és el del doctor en dret Domingo Fàbregas. Al carrer de 
Barcelona té una casa amb cuina, menjador, sala, hort, celler, 
terrat i quatre habitacions al pis; hi té joies de plata, d'or, d'ivori, 
de diamants, etc.; nombroses imatges religioses, escaparates, cre¬ 
us, quadres de sants, etc.; molta roba: coixins i matalassos de lla¬ 
na, llençols de bri, de lli i de tela, cortines, eixugamans, coixi¬ 
neres, estovalles, tovallons, tovalloles, vànoves, etc. Com en el 
cas dels Soley i de tots els propietaris benestants, si comparem els 
seus béns amb els de les classes populars, la diferència és acusa¬ 
da: cases espaioses, mobles luxosos i més roba de vestir. 

Fixem-nos també en una casa de pagès de les rodalies de la 
ciutat. Es tracta del mas anomenat «lo castell de n'Onofre Arnau», 
on resideix Jacint Morera Cuyàs del Bosch Arnau i Major del 
Castell, un edifici on notem el pas del temps i una certa decadèn¬ 
cia nobiliària. Hi ha l'entrada, la cuina, el menjador, el celler (amb 
dues premses i nou bótes amb un total de seixanta cargues de 
cabuda), la cort (tres vaques, un rossí i tres nodrissons), la sala, 
l'habitació anomenada de la cisterna, una altra dita de la torre, el 
graner i l'habitació sobre l'estable, on dormen els propietaris per 
aprofitar l'escalfor dels animals. L'heretat és formada pel mas i les 
terres amb oliveres, arbres fruiters, alzines, pins i vinya. 

En els edificis de la gent rica, a la Riera i en altres carrers prin¬ 
cipals, es constata al llarg del segle el progressiu ennobliment ar¬ 
quitectònic i decoratiu, amb l'aparició d'esgrafiats exteriors, llin¬ 
des de pedra, portes de fusta treballada, gelosies, etc. Pel que fa a 
l'interior, les habitacions es decoren amb arrimadors de llistons i 
de mitges canyes daurades que complementen les parets blanques 
de calç, amb pintures religioses i alguna esculptura. Respecte als 
mobles, el que més se'n destaca són els llits treballats de fusta, 
que tendeixen a ser barrocs entre la gent de diners, i el conjunt 
alcovasala, que té un gran relleu, amb amples capçaleres, 
policromats, etc., com hem vist en el majestuós dormitori del 
comerciant Soley. Molts d’aquests edificis encara llueixen als 
carrers de la ciutat amb les façanes amb llindes de pedra. 

Entre les classes populars els llits de peu de gall tradicionals 
són els més corrents. La il·luminació es fa amb espelmes i llums 
d'oli; el baró de Maldà es queixa de les taques de cera que es fan 
a la nit per aquest motiu. 

A les cases hi ha l’habitació anomenada «secreta o necessària», 
on es fan les deposicions intestinals. El baró demana d'anar-hi a 
casa d'uns amics «per una diligència menor que algo m'apretava». 
I els traginers lloguen carros per «sacar las vassuras, latrinas, o 
qualquier otro género d'estiércol», i l'Ajuntament ho prohibeix de 
fer de les set del matí a les set del vespre. El viatger Arthur Young 
el sorprenen uns cubells especials, que no havia vist enlloc, per a 
transportar-hi les latrines i els orins al camp. 

I ara toca mirar com vesteix la gent. Tenim una curiosa nota de la 
moda de les dones de la petita aristocràcia local: «Discripció de la 
forma o manera com hanavan las senoras en los anys de 1720. Lo 
adorno del cap hera una pantinadura llisa y una bolea de tafetà 
negra, gavardina, faldillas ab ròsech, després ussà tontillo, de ma¬ 
nera que per entrar als estrados hanavan de cantó. Ussà per lo cap 
monyu ab seraniner, després papillotas, de manera que per com¬ 
pondrà lo cavell havian d'estar oras, adornat ditas de seraniner y 
piotjas acor ab pedras finas, després usaren gorras ab puntas y 
tafetans. Y ara en lo any 1771, comensa una moda que duien 
ganganella com si fos una mitra, mantellinas negras de seda com 
si fosen mallorquínas». El sereniner era un mantell curt per a 
guardar-se de la serena, la papillota un tros de paper amb què es 
subjectava el cabell per arrissar-lo, el tontillo un faldellí amb cer- 
colets de balena, i la piotja una joia d'adorn del cap. 

El baró de Maldà explica prou bé la manera de vestir de les 
noies de les classes populars: «Van per lo general les mataronines 
curiosetes i limpies en son vestuari, el més marineresc, i àdhuc 
les més pobretes i ancianes no fan tant fàstic com en altres pobla¬ 
cions dintre de Catalunya. Usen moltes en Mataró (...) faldilles de 
baieta vermella, faldilles de blauet, corbates blanques o blaves 
florejades de blanc o d'altre color, llistades per lo coll i cap (...) 
moltes d'estes van ab sabates sense mitges, a saber, minyones de 
carrer, i rets encarnats ab flocs hàcia els ulls». 

Alguns inventaris mostren què té la gent a casa per a vestir i el 
seu nivell social per la quantitat i la qualitat de les peces. El cal- 
derer acomodat Josep Martí, l'any 1761, té en un cofre gran de 
fusta vint-i-set camises d'home, dues armilles, unes faldilletes 
d'indianes de criatura, quatre enagos, un mocador de tela, uns 
guants de fil de bri, una faixa de fil blanc, un davantal d'indianes 

de criatura, una mantellina de baieta i una barretina de cotó. El 
bracer Felicià Guitart, l'any 1753, posseeix un gambeto de burell, 
dues camisoles de cordellats, una armilla, dues calces d'estopa, un 
parell de mitges de llana, un parell de sabates de cordovà amb 
sivelles de llautó, dues espardenyes, quatre camises de bri de 
cànem, un barret i una barretina de llana. El doctor en dret 
Domingo Fàbregas té un vestit de drap compost de casaca, jupa i 
calces, una cota d'indianes folrada de baieta, una barretina de 
llana, una bossa de tafetà per als cabells, una capa de drap fosc, 
camisoles de lli, corbatins, mitges de seda i d'estam, un barret i 
sabates de cordovà amb sivelles de plata. El corder Joan Mons, 
casaca i jupa de drap, calces de pelfa negra, calces de drap blau, 
tres parells de mitges de seda, de cotó i de fil de bri, camises de 
bri de cànem i de tela, un barret, una capa de drap, un gambeto de 
burell i dos parells de sabates. La dona del pagès que viu al cas¬ 
tell d'Onofre Arnau té un gipó de grana amb mànigues, una gavar¬ 
dina de domàs negre, faldilles de grana retenyides de color violat, 
dos davantals, dues faldilles de tela, enagos de bri, una caputxa, 
una mantellina, un mantell, dues lligacames, tres camises, dos 
mocadors i unes sabates. 

Un altre aspecte de la indumentària ens duu a l'Ajuntament: 
l'any 1754, els regidors vesteixen, en les grans celebracions, «ca- 
sacas, chupa y calsones de pano negro, aforro de la casaca de es- 
cote chaló negro, y de la chupa de escote de hypra blanco, espa- 
da, evillas y botones de la camisa negros, bueltas de dicha camisa 
lisas, gaza al sombrero y zapatos tapetados». Com a curiositat 
dels costums del moment, sabem que el baró de Maldà, quan es 
muda, es canvia la camisa, els calçotets, les mitges, etc., va vestit 
amb perruca i a l'estiu dorm amb camiseta i calçotets, per la calor. 

Anem a donar un cop d'ull a la cuina local, sobretot als fogons de 
casa bona i dels hostals de més anomenada, perquè la gent pobra 
s'ha de fer passar la gana amb pa i sardines, i no ho explica. El 
baró de Maldà, en la seva estada a Mataró a la darreria del segle, 
informa dels seus grans dinars a l'hostal de Montserrat, enmig de 
peixos, llagostes, sopes, escudelles, mongetes, ous. De tot i força. 
Per a esmorzar, berenar i quan va de visita, menja xocolata amb 
pa torrat o amb sec alls. Un sopar lleuger el fa a base de peixos i 
verdura, i pera de postres. Tot passejant compra, en una parada de 

la plaça, bescuits, rosquilles ensucrades, mustatxonis, etc. I fa un 
gran sopar a base d'escudella de brou, d'ous per a beure, de carn 
rostida, de pera de postres, aigua i vi. Però resulta que tant de 
menjar li fa mal i a la nit no pot dormir. En un altre sopar hi ha un 
plat de carbassó amb oli, vinagre i sal, rogers fregits, congre amb 
suc guisat a la marinera, pa, vi, aigua amb neu i una pera. I un al¬ 
tre dinar, sopa amb cervell, carn d'olla, verdura, cansalada, talls 
de tomàquet, llagosta amanida amb oli, vinagre i sal, pollastre 
rostit, pera, préssec i ametlles torrades, que amb gana no quedava. 
Quan el viatger Thicknesse passa per la ciutat el 1777, alaba molt 
«un peix anomenat roig, que no en trobàrem de millor», és com 
una «perdiu de mar». 

Les dades sobre el consum alimentari són mínimes. Les dels 
productes venuts a la carnisseria pública, en dues èpoques dis¬ 
tants en el temps, indiquen la poca quantitat de carn per habitant, 
comprar-la és un luxe per a poques persones. La dieta de la majo¬ 
ria va per un altre cantó i es fonamenta en el pa, que sovint es fa a 
casa, les verdures i el peix salat. Tot plegat, una alimentació mi¬ 
grada que en moments de crisi bladera provoquen autèntica fam. 



1709/1711 

1768/1769 

Preu Unitat 

Vaques 

2 



Bous 

11 

130 

19 

Vedelles 

3 

16 

8 

Porcs 

215 

112 

12 

Anyells 

565 

70 

4 

Moltons 

3445 

3716 

5 

Cabres 

2122 

558 

3 

Ovelles 

1925 



Crestats 

3090 

1545 

5 


Preu per unitat, en lliures, de l'any 1768 al 1769 


El llibre de comptes de fadministració del dret de la gabella, de 
1770, mostra amb detall la importància de la pesca salada en el 
consum. En aquell any es venen 39.250 litres d'oli clar i espès, 
5.616 quilos de formatge, 5.158 quilos de tonyina, espineta i sor¬ 
ra, 514.000 unitats d'arengada i sardina confitada, 23.212 quilos 
de bacallà i 7.488 quilos de sabó de llosa i moll. Si ho traduïm en 

unitats per habitant i any, tenint en compte una població de 9.000 
persones, resulten uns consums ínfims de 4 litres d'oli, 600 grams 
de formatge, mig quilo de tonyina i 800 grams de sabó. Els pro¬ 
ductes més venuts són l'arengada i la sardina, se'n mengen 57 
l'any, una per setmana i de bacallà dos quilos i mig, «la major part 
de ell és lo més inferior (...) per rahó (...) que com és tanta la po¬ 
bra gent és lo motiu de molt consum». Per la festa de nadal es 
mengen torrons i el «gall més gros i gras», per pasqua un anyell, 
per setmana santa «caldo de bledas ab sucre», peixopalo i el ba¬ 
callà de més preu, que «sols pot ser per unas quantas casas que 
tenen bon gust y volen gastar». 

El mercat, que es fa el dimarts i el dissabte, és a la plaça de 
Sant Cristòfol, dedicada «para venderse en ella la ortaliza y frutas 
verdes», i també a la plaça Major. El 1723 l'Ajuntament mana 
que, a causa del nombre de venedors, s'habiliti el carrer de Fra 
Jaume per als forasters. El 1766 es situa els revenedors a la plaça 
de les Penyes, i els quincallers al carrer de Fra Jaume. El 1779, 
per problemes similars, es trasllada a la Riera la venda de 
verdures, fruita, pollastres, ous, queviures, etc., i a la plaça Major 
queden els que venen gra i cànem. S'ha de vigilar molt als espe¬ 
culadors que acaparen certes matèries i aliments. Els sacaires i els 
revenedors tenen prohibit d'anar a la plaça abans de les dotze per 
no monopolitzar els productes: els compren als pagesos, els 
venen a preus més cars i perjudiquen els consumidors. 

L'abastament públic s'ha de vigilar contínuament, ja que sovint 
es donen casos d'adulteració d'aliments o de venda en mal estat, 
com un bacallà que «era preciso arrojarlo por su mal gusto y co¬ 
lor», un pa moreno dolent, bens amb verola, un porc mort de ma¬ 
laltia, etc. L'Ajuntament té cura de la sanitat dels aliments intro¬ 
duïts a la ciutat, que en èpoques d'epidèmia han de dur un certi¬ 
ficat o guia que n'aclareixi la procedència i el bon estat. 

L'Ajuntament té el monopoli de vendre carn, que es realitza a la 
plaça Xica, en un cobert «ahont se talla y ven la carn al públich, 
junt ab un pati o corral per recullir lo bestiar a la nit». La peixa¬ 
teria hi és annexa, i darrere l'hospital es troben els corrals, vigilats 
per uns pastors que tenen cura del bestiar i viuen en dues barra¬ 
ques. Notem que de porc no se'n pot vendre de novembre a pas¬ 
qua de resurrecció. 

Les condicions en què es subhasten els monopolis i els drets 
municipals les exposa un pregoner de viva veu al carrer, i el dia 
assenyalat els postors ofereixen una quantitat per al dret i guanya 
qui paga més, però s'ha de comprometre a diverses mesures per a 
garantir el proveïment i la qualitat del producte. Un dels drets que 
es lloguen és el de proveir la ciutat de neu i gel, els distribuïdors 
durant l'estiu també venen pels carrers tasses fredes de vi blanc, 
claret i malvasia. De caràcter estatal són els monopolis o estancs 
del tabac i de la sal, que es ven al real alfolí, i per a les indústries 
de salar va a meitat de preu. 

Com en altres monopolis, la venda de carn pateix d'un grau ele¬ 
vat de frau perquè els mataronins van a comprar fora del municipi 
a millors preus. L'any 1761 els militars de Mataró tenen oberta 
una carnisseria per al seu abastament al lloc de la Bordeta, prop 
de la ciutat però dins el terme d'Argentona, on la gent acudeix, tot 
i ser prohibit, perquè el producte té menys impostos, i els assen- 
tadors de la cam registren pèrdues. Però també passen d'estran- 
quis, a vegades de nit, mongetes, verdures, pollastres, etc. 

Dècimes als Gegants de Mataró, any de 1798 

Noble gent de Mataró 
vostra gran sabiduria, 
va aumentant-se cada dia, 
y extenent-se ab gran primó. 

No he deyxat de saber no, 
la surtida dels Gegants, 
però necis, e ignorants, 
qui may ha vist en sa vida, 
que tal gent anés vestida 
amb ambastats tafetans? 

Per cert may haguera dit 
que sent alt, y ben plantat, 
hagués estat esguerrat, 
vostre gros Gegant, del pit; 
pues molt, y molt he sentit, 
que una barruga tenia, 
en lo pit, y li surtia 

perquè tothom la vejés, 
y perquè ayxí se estengués, 
vostra gran sabiduria. 

Los brassos en veritat 
són prou llarchs, y també iguals, 
també drets com uns parpals, 
però prims com un filat; 
ni tampoc és falsedat, 
lo que fa la Gegantesa 
la que ab sa gran primoresa 
lo seu rich ròsech se aguanta 
heu vist ahont hi ha tanta 
gent, plena de sabiesa? 

Més no vull aquí parar 
de alabar a Mataró 
ans de eyxir la professo 
del Xic, mitg bras va parar; 
corren dihuen, a buscar, 
al Cirugià D. Bentura, 
perquè se aplíquia la cura, 
mes jo tot pasmat estich, 
y sempre que hi penso, dich 
bona ha siguda la cura. 

Cal divertir-se quan toca, en un temps en què el treball i la vida 
precària s'alternen, i a vegades hi ha alguna guerra. Veurem la 
gent al carrer en tantes festes assenyalades, les del cicle catòlic, 
molt esperades i seguides. La més popular és la de l'Assumpció, 
fins que és substituïda per la de les Santes, que arrela en la segona 
part del segle. En les estades que fa el baró de Maldà amb motiu 
d'aquesta festa, hi troba molts forasters que venen atrets per la 
gran anomenada de la processó i els actes religiosos. Música a 
Santa Maria dels mestres de la capella, amb instrumentistes que 
venen de Barcelona. Músiques de colles i pidolaires cecs amb vi¬ 
olins, clarinet i bombo. I a les nits, saraus pels carrers i a les cases 
particulars, on es balla amb gran èxit la contradansa. Per als nens 
s'organitza alguna distracció, com agafar pomes amb la boca dins 

un cubell d'aigua, parades de tir amb escopeta, passejades a ca¬ 
vall, equilibristes i coses per l'estil. 

D'altres esdeveniments també donen lloc a festes elegants: al 
1747 es celebra amb gran aparat la inauguració de l'església nova 
de l'Hospital, amb processó, càntics, desfilada dels tres gegants, 
el gros, la senyora i el fillet Maneló, també l'àguila de la ciutat, de 
tanta anomenada, focs d'artifici i ressò de trabucs i canonades, des 
de terra i des de les barques ancorades davant la ciutat. Els veïns 
«netejaren i regaren els carrers cobrintlos d'espígol i col·locant 
tapisseries en les finestres i paret, les quals apareixien cobertes de 
domassos, tafetans, brocats i altres robes, i la part baixa coberta 
amb enramades verdes i al mig brolladors». 

Al 1770 «los músicos y siegos» de la ciutat demanen a l'Ajun¬ 
tament que, «acercàndose el tiempo de Camastoliendas» i tenint 
gran necessitat de guanyar-se la vida, els permetin «hazer bayle o 
saraos con la unestidad y respeto que se merece en semejantes 
funcciones», i ho volen fer al casal de la fleca pública. En aquella 
ocasió no van rebre el permís perquè les diversions no eren vistes 
de gaire bon ull, i per això es controlaven molt, però hi havia mú¬ 
sics a Mataró que vivien del seu treball. 

Una altra diversió és el teatre, del qual hi ha poques notícies. 
Als darrers anys del segle es fan algunes representacions de dra¬ 
mes sacres a la casa de la fleca, amb la intenció de recollir diners 
per a mantenir els pobres que hi havia per manca de feina arran 
de la guerra amb els anglesos. Abans, però, l'any 1788, en una 
quadra de la caserna es fan comèdies, de les que no coneixem 
l'estil, amb gran concurrència de gent, i sembla que els actors 
eren els mateixos militars. 

A vegades les festes acabaven malament. La tarda de diumenge 
6 de març de 1791, el regidor Francesc Serra surt pels volts de les 
cinc de la «botica de Camín, quan hallàndose en frente de la 
tienda de Daniel Simón droguero fueron detenidos por una 
multitud de gentes y criaturas que con precipitación huiyan de la 
Plaza Mayor, en donde en aquel dia se baylaba». A la pregunta de 
què passava, «respondieron algunos con sobresalto, que havia ri- 
nas y espadas tiradas en medio de la plaza (...) fuimos con la ma¬ 
yor precipitación en el paraje de la misma plaza, en donde vimos 
altas las espadas y encontramos a dos oficiales y dos cadetes del 
Regimiento de Sagunto» barallats amb paisans. El governador fa 

arrestar els militars i mana una ronda de vigilància, «temerosos 
de que no se excediesse alguno de los paysanos que nos dijeron 
haver sido maltratados por la tropa». De fet la convivència amb 
les tropes estacionades era causa de molts conflictes. 

Festa popular i festa oficial, que estem en un segle de reis, i 
quan els proclamaven era motiu de grans celebracions a tots els 
pobles i ciutats. Rebombori quan començaven a manar i dol en 
morir. Funerals grandiosos y pena per la reial persona, que 
sentien els súbdits. Els fets d'armes victoriosos també provoquen 
la joia i tothom sortia al carrer, però quan es perdia, silenci. La 
mort de Felip V (1700-1746) és molt sentida pels mataronins, que 
cuiten a celebrar-ne la memòria amb lluïts funerals. I el seu fill és 
Lluís I (1724), el rei breu, que rep la corona per abdicació del seu 
pare el gener de 1724 i mor l'agost, set mesos després. El març 
l'Ajuntament l'havia aclamat en una vistosa cerimònia, i una co¬ 
mitiva encapçalada per les autoritats, que duen el penó reial, surt 
de l'Ajuntament «con todos los subalternos del Ayuntamiento con 
cavallos» en direcció a la plaça Major, on, dalt d'un «tablado», un 
dels reis d'armes «dixo en alta voz por tres vezes: silencio, y otras 
tres: oid»; aleshores un regidor va cridar tres vegades consecu¬ 
tives «Castilla y Cataluna por el rey nuestro senor don Luis Pri- 
mero», i cada cop el públic responia Amérr, el mateix acte es va 
repetir a la plaça de Santa Maria i davant l'Ajuntament. 

Lerran VI (1746-1759) és proclamat rei de la manera habitual el 
setembre de 1746, i pel gener de 1759 es celebren fervoroses 
oracions per la seva salut amb exposició contínua de les despulles 
de Sant Desideri, espelmes enceses, rogatives, processons, etc. 
Tot i així, la malaltia del monarca fa crisi definitiva i per l'agost 
se'n celebren els funerals, mentre totes les esglésies toquen a 
morts. 

Carles III (1759-1788) és proclamat rei el setembre de 1759, i 
per celebrar-ho s'adoben els carrers, molta gent posa tapissos als 
balcons i a la façana de l'Ajuntament, i els gremis es distribueixen 
al llarg del recorregut de la comitiva festiva, que és presidida per 
uns quadres dels monarques, de nova factura. Obre el pas la tropa 
de cavalleria del regiment, amb músics que duen trompes i oboès; 
després vénen els músics de la ciutat, vestits amb lliurees de 
tafetà carmesí i galons, els ministres de vara del corregidor vestits 
de pana negra, tres macers a cavall amb maces de plata i els regi- 

dors servits per lacais, vestits de cerimonial: casaca, calçons de 
drap de seda negre fins a sota el genoll, jupa blanca, barret de 
castor amb galó i botó de plata, botins de dragona i mitges de 
seda negra. Després es celebra un solemne tedèum, es col·loquen 
lluminàries als carrers i es fa un castell de focs d'artifici. Durant 
el seu regnat sovint es fan rogatives per la salut seva dona, «en la 
ocasión de hallarse prenada». 

Carles IV (1788-1808) és proclamat rei pel febrer de 1789, i es 
segueix el costum establert en aquests actes. Notem que és Túnic 
monarca del segle que passa per Mataró, i de fet només va passar. 
Ho explica el baró de Maldà, i va ser el mes d’octubre del 1802: 
«los senyors mataronins, que esperaven ab prou ànsia veure a Ss. 
Rs. Ms. per ferlos festes al passar per Mataró, los senyors regi¬ 
dors se quedaren encantats ab sa espasa nua i la reverent comuni¬ 
tat ab creu alta, és dir, formats tots, per no haverse fet ningun ca¬ 
bal d’ells Ss. Ms. i real família, per lo que continuaren a la posta 
son camí fins a Arenys. I han serrat de campinya los mataronins, 
com que, enfadats d’això, han dit que al tomar a passar los reis 
los girarien l’esquena. Vaia, que sempre se tinguen que contar 
coses dels de Mataró. (...) De regrés de son viatge a Figueres, la 
real comitiva ha eixida avui de Pineda i dinada en la ciutat de 
Mataró, segons s’ha dit; i a haver en efecte fet est alto en Mataró, 
los senyors mataronins no hauran girat l’esquena a les reals per¬ 
sones, sí que prestats tots lo degut vassallatge, com a bons vassa¬ 
lls a Ss. Rs. Ms.». 

Se celebraven les victòries sobre els enemics de la pàtria, del 
rei i de la religió. Pel juliol de 1734 es rep la notícia «de haver el 
cuerpo destacado de nuestro exercito atacado el día 25 de mayo 
passado al de los alemanes que se havia retirado a la Pulla, el qual 
se componia de 7.000 infantes, y 2.400 cavallos, y que forzando 
el campo en que se havia fortificado en las cercanías de Bitonto, 
los havia enteramente derrotado haviendo quedado todas las 
tropas alemanas que componían aquel cuerpo muertas o prisione- 
ras a excepción de algunas partidas de cavalleria que se huyeron 
seguidas de otras espanolas (...) se havia hecho prisioneros todos 
los generales, oficiales, y soldados de los enemigos (...) 15 bande- 
ras, y 24 estandartes». I a la ciutat es celebren actes religiosos per 
donar «las devidas gracias al Gran Dios de los Exércitos», un 
tedèum i tres dies de lluminàries. 

Pel mes d'octubre del mateix any l'Ajuntament ordena tres dies 
de lluminàries, repic de campanes i salves d'artilleria i de fusells 
«a causa de les victòries que han conseguido las Rs. armas en 
Italia en la toma de las plazas de Pescara, y Gaeta, con que se 
afiansa la possessión de el reino de Napoles, y el passo de el exer¬ 
cito del de Sicilià, donde a el feliz ingresso de las tropas, presen¬ 
taran la obediència las capitales de Mezina y Palermo». L'any se¬ 
güent hi ha noves festes, el mes d'abril, per la capitulació de Mes¬ 
sina, i el juliol, per la de Siracusa. Però les derrotes a mans dels 
francesos a finals de segle, aquestes sí que no es festegen. 

La religió és la clau de volta de la societat, i es manifesta en l’es¬ 
pai públic i el privat. Esglésies, convents, creus i capelletes; les 
barques les bategen amb noms de sants; els inventaris de cases 
que fan els notaris anoten estampes pietoses, estàtues, quadres; a 
les botigues hi ha un racó amb alguna imatge que vetlla pel 
negoci; els llibres de comptes tenen una llegenda com a capçal 
que sol·licita la protecció d'algun sant: el de la gabella del 1770 
invoca Sant Antoni de Pàdua i les ànimes del purgatori. El fervor 
popular és tan exacerbat que l'any 1778 es produeix un moviment 
contra la decoració nova de Santa Maria que exigeix reformes en 
les imatges: «May poden ditas imatjes causar devoció, per més or 
que se'ls pose sobre, ni per més encarnació que se'ls pose en la 
care y mans», cosa que motiva que l'artista Salvador Gurri cons¬ 
trueixi un nou altar major, que aquesta vegada és del gust de tot¬ 
hom. 

Les congregacions pietoses són abundants i la vida religiosa 
s'hi polaritza: la de les Ànimes, la de la Corda del Pare Sant Fran¬ 
cesc, la Germandat Redemptora de Captius, el Venerable Orde de 
la Tercera de Penitència, la Puríssima Sang de Nostre Senyor Je- 
sucrist, la de Santa Magdalena, la de Sant Sebastià i les dues més 
importants: la de la Minerva i la del Roser. Aquesta darrera, d'una 
gran riquesa, dota cada any amb cent lliures una donzella pobra 
per al seu matrimoni. Les donacions de particulars són constants, 
a tall d'exemple, l'abril del 1775 Francesc de Boter regala a Santa 
Maria unes sacres amb el missal, els quaderns de l'epístola i 
l'evangeli d'argent repussat, que li costen mil lliures, i se celebra 
un solemne ofici d'agraïment. 

La devoció de diversos sants centra els aspectes externs de la 
religiositat, així, hi ha una gran estima per Sant Desideri d'ençà 
que al 1686 arriba el seu cos sencer procedent de Roma, i és patró 
fins que les Santes li fan la competència, i el seu cos es guarda en 
una vitrina a l’església de Santa Maria, tancada amb cinc claus 
que vigila l'Ajuntament. Pel gener del 1770 arriba per mar el cos 
de Sant Felicià, que de seguida desperta adhesions devotes. Però 
el fet més transcendental en l'àmbit espiritual és el trasllat, l'any 
1772, d'una part dels ossos de les Santes Juliana i Semproniana, 
dutes damunt l'espatlla i a peu pels devots des del monestir de 
Sant Cugat del Vallès fins a Mataró, on arriben el dia 25 de juliol. 
Fan nit a la casa de la cantonada dels carrers de la Mercè i de 
Montserrat —una làpida encara ho recorda— i la solemne entrada 
és l'endemà, dia 26. A partir d'aquell moment les Santes són al 
centre de la religiositat local, sense desplaçar, però, en uns pri¬ 
mers moments Sant Desideri, que al 1790 és traslladat a l'altar 
major. A la parròquia també es guarden relíquies d'altres sants i 
santes: Columbus, Mansuet, Provi, Celestina, Jocundina, Deo- 
data, fins a un total d'uns quaranta. 

Les processons són el moment culminant de la religiositat bar¬ 
roca. En totes les celebracions de cicle catòlic -Quaresma, Set¬ 
mana Santa, Corpus, etc — ens adonem de la profusió de mitjans 
utilitzats per a la seva esplendor, capellans guarnits ricament, mú¬ 
sics de la parròquia i d’altres que venen de Barcelona, banderes 
de les confraries, gremis que hi assisteixen amb els associats i les 
seves insígnies, devots amb atxa, comunitats de sacerdots, frares 
dels convents, alumnes dels escolapis i, en ocasions especials, 
relíquies dels sants. I també els membres de l’Ajuntament i el 
corregidor. Per donar-hi més relleu, es mana a la gent d'engalanar 
cases i balcons i cap despesa no és considerada sobrera. 

El baró de Maldà explica la magnificència de les processons, i 
sobre tot la de les Santes: «Seguien los portants de les cinc creus 
que eren les de la parròquia, la de l’ermita de Sant Simon, la dels 
josepets i caputxins, que duia un agraciadet noi vestit d’àngel, de 
roba rica, que ab lo color encarnat ressaltava la boniquesa de sa 
cara ab lo ben pentinadet que anava i etcètera. Seguien entremig 
de la professo dos o tres cobles de música i después de la reverent 
comunitat, anava la turba musicorum de Mataró ab l’agregació 
dels referits músics de les capelles de Barcelona. Entremig dels 

capellans, ananthi a endavant los noiets vestits d’àngel, instar lo 
de la creu dels caputxins, anaven les tres noietes que representa¬ 
ven a la fe, esperança i caritat, i, tras d’estes, les Santes Juliana i 
Semproniana, una al costat de l’altra ab molta propietat, i los an¬ 
gelets. Empunyava cada qual l’instrument dels martiris d’estes 
glorioses màrtirs, custodiades ses relíquies que anaven dins d’una 
curiosa urna sota tàlem». 

El rés del rosari a vegades es fa enmig de certa espectacularitat. 
L'any 1769 se'n realitza un de format per tres processons: una surt 
de la capella de Santa Magdalena, a l'Ajuntament, on els feligre¬ 
sos canten, i duen «un pandó al devant ab 2 fanals y 2 al detràs ab 
una imatge de Nostra Senora» i passegen per la Riera; una altra 
surt de la capella de Sant Sebastià, al carrer de Barcelona; i la 
darrera surt de l'hospital i continua pel Ravalet. Algunes curio¬ 
sitats: les palmes utilitzades el diumenge de Rams vénen d'Eix; la 
processó de les Santes del 1775 és molt lluïda: hi ha 174 atxes, 
una orquestra vinguda de Barcelona, un ofici il·luminat per 300 
ciris, etc. Però no tothom era feliç amb la presència religiosa per 
places i carrers, el veler Pau Andreu es queixa, l'any 1776, del 
jubileu i dels que l'anuncien: «Certament, nos aturdexen cridant 
estos predicadors ab los cermons de Missió». 

El nombre de religiosos de la ciutat creix, com la població. Si al 
1716 n'hi ha 123, en el cens del 1778 ja són 286: els de la parrò¬ 
quia i els que habiten diversos convents. Al 1716 el monestir de 
Sant Josep de frares carmelites, del segle setze, té 30 persones; el 
dels caputxins, del segle disset, 38 frares; el de monges carme¬ 
lites, també del segle disset, 19 dones; i la parròquia de Santa Ma¬ 
ria acull el rector i 31 residents. Uns altres establiments religiosos 
són l'ermita de Sant Simó, del segle setze, i la capella de Santa 
Magdalena dins l'edifici de l'Ajuntament, que manté el record de 
la patrona de l'hospital, que anys enrere era situat en aquell edi¬ 
fici. També és digna d'assenyalar la creu d'en Ramis, del segle 
setze, als afores de la ciutat. 

Les obres de tipus religiós al llarg del segle són múltiples: del 
1730 al 1741 s'edifica de nova planta el convent de les caputxines 
descalces, que comptarà de seguida amb trenta monges; l'església 
de Santa Anna, al col·legi escolapi, és enllestida el 1789; l'esglé¬ 
sia de l'Hospital, al carrer del Pou d'Avall, és reformada junta¬ 
ment amb l'edifici principal del 1739 al 1747. Al 1722 els fran- 

ciscans es volen establir i l'Ajuntament ho autoritza, amb els vots 
en contra d'alguns regidors que estimen que no convé un nou orde 
de mendicants «considerando la misèria que es tan patente en esta 
ciudad». Els franciscans compren una casa a la part de llevant de 
les Escaletes a tocar del camí Real per formar-hi «un ospicio que 
sirva para hospedar los religiosos por assi transitantes, y para 
recojer las limosnas»; l'any 1738 es buida i s'intenta dur-hi dos 
religiosos. L'orde no reïx a Mataró, tot i que a la darreria del segle 
encara tenien la casa oberta. 

L'església de Santa Maria, parròquia originària del segle onze, a 
partir de 1675 és ampliada i reformada, obres que continuen al 
llarg d'aquest segle, la més important de les quals és l'addició, 
l'any 1708, de la capella dels Dolors. El rector de la parròquia viu 
del delme, percentatge del 10% de les collites de cereals, vinya, 
horta i fruita que lliuren de manera obligada els agricultors a 
l'Església. Es un dret d'origen feudal i la principal font d'ingressos 
de les finances parroquials, que a Mataró suposen una gran quan¬ 
titat de diners pel fet de ser una ciutat rica en productes agraris. 
Això comporta un control de la societat pels estaments eclesià¬ 
stics, poder que també exerceixen fiscalitzant l'assistència als 
actes religiosos, com consta l'any 1701 en la «Llibreta dels que an 
de confesar y combregar en la Iglésia de Santa Maria de Mataró». 

L'Ajuntament exerceix el patronat parroquial en l'elecció de 
mestre de capella, organista, capellans supernumeraris, obrers, 
etc. Entre els regidors i el rector sovint hi ha topades i animositat 
per diverses qüestions. S'arriba a acusar el rector d'apropiar-se els 
documents de la parròquia, de falsificar-los, i també «de fandan- 
guearse en las calles y los bailes públicos en el licencioso tiempo 
del carnaval de 1757». Més queixes costen l'any 1794 en un me¬ 
morial que assenyala cartes faltes del rector: la missa diària de la 
capella de l'Ajuntament no la fa ni la deixa fer a altres religiosos 
interessats, però és més greu el fet que hi ha gent que es mor 
sense viàtic perquè no hi ha vicaris. 

Notem que les esglésies tenen dret a sagrera, o sigui a recollir i 
protegir gent dins el seu recinte. Al cementiri parroquial, durant 
els anys 1798 i 1799, hi ha persones refugiades, i s'hi produeixen 
diversos fets violents amb «notable efusió de sanch» quan alguns 
que s'hi acullen són agredits. 

Tot al voltant de la religiositat, el nervi ideològic de la societat 
del Set-cents. Ser catòlic és l’ordre del món, per això la revolució 
francesa és vista amb hostilitat, perquè es tracta del capgirament 
de l'ordre natural. Dins d'aquesta lògica, la puresa de la sang, ser 
cristià vell, és indispensable per a molts usos i activitats. Per con¬ 
trolar-ho es fan grans investigacions sobre l'origen de les perso¬ 
nes. A tall d'exemple, i n'hi ha molts, l'any 1794 Maria Gertrudis 
Pou ha de demostrar la puresa de la seva sang amb motiu de 
voler-se casar amb un oficial de marina. Afirma que els seus 
avantpassats «por ambas líneas son gentes honrradasy limpios sus 
linages, sin que en alguno de ellos se haya exercido empleos, o 
profesiones mecànicas, o populares (...) ni tampoco ser descen- 
dientes de alguna mala raza como moros, indios, ni condenados, 
o penitenciados por el Santo Tribunal de la Inquisición, ni Justicia 
Real, antes sí mui observantes de la Religión Cathólica, y ordenes 
de Su Magestad». I una vegada obtinguda la certificació ja es pot 
casar tranquil- la. 

El Tribunal del Sant Ofici de la Inquisició, organisme encarre¬ 
gat de vetllar per la puresa ideològica, té a Mataró una petita xar¬ 
xa de familiars, últim graó de la burocràcia inquisitorial que 
vigila l'ortodòxia a la ciutat amb l'encàrrec de detectar qualsevol 
excés ideològic. Són quatre famílies lligades entre elles per 
parentiu de sang a causa de diversos enllaços matrimonials: els 
comerciants Esmadia; el mercader de roba Salvador Cantallops, 
el familiar més antic, de l'any 1731, i el seu fill Josep; el comer¬ 
ciant Pere Anton Velada; i el mercader de roba Josep Caralt i el 
seu fill, Josep Antoni. 

També formen part d'aquest grup: els comerciants Jacint Boter i 
Pere Màrtir Viladessau; l'any 1787 Antoni Aymerich i de Llança i 
la seva dona en reben el títol; i al 1793, el ric comerciant Josep 
Riera Bausili i la seva dona, Gertrudis Casamitjana. Ser familiar 
constitueix per a tota aquesta gent, que provenen de la menes¬ 
tralia, un honor i el primer graó en el seu ascens social cap a 
l'ennobliment. Consta la intervenció d'altres mataronins en feines 
inquisitorials, com Josep Camín Campllonch, comissari a Bar¬ 
celona. I coneixem el desig que té Joaquim Vendrell, de l'oligar¬ 
quia local, de ser ascendit a la dignitat d'agutzil major del Sant 
Ofici quan mor el que ocupava el càrrec, però no ho va acon¬ 
seguir. 

Al començament del segle s'està a Mataró, com en totes les 
ciutats importants, un comissari, en aquest cas Pau Llorens, que 
s'encarrega de vigilar el port com a via d'introducció de llibres 
prohibits i de persones perilloses, però sovint hi ha queixes de la 
seva actuació, ja que no realitza les inspeccions per manca de zel. 
En el seu càrrec el succeeixen altres funcionaris, perquè la cerca 
de llibres als barcos és constant al llarg del segle, sobretot després 
de la revolució francesa, quan es prenen fortes mesures de 
seguretat contra la introducció d'idees subversives. 

Un exemple és el procés que la Inquisició duu a terme contra 
un veí de Mataró l'any 1791. El protagonista és Josep Antoni 
Escolà, processat per la denúncia de Josep Ignasi Torruella, que 
sabia per una altra persona que Escolà tenia un llibre de Luter, 
que deixava als interessats. En el procediment i després d'interro¬ 
gar dotze persones, es comprova que era un individu poc pietós: 
durant alguns anys no compleix el precepte pasqual i no consta en 
els llibres de comunions de la parròquia. Les acusacions cabdals 
són que defensa proposicions heterodoxes com ara les següents: 
que no hi ha ni cel ni infern, tot són invents dels capellans i dels 
frares per a fer por i tenir un mitjà de vida; que Déu no existeix, i 
que la mort és el final de l'existència; que es burla del rés del ro¬ 
sari; dels confessors diu que són uns xarlatans, i que no cal butlla 
per a menjar carn durant la quaresma; que les ànimes transmigren 
al cos d'animals; que no cal anar a missa per a tenir fe ja que els 
arbres de la Riera també en tenen sense haver-hi d'anar; etc. Per 
totes aquestes coses és acusat d'ateu materialista i heretge, pateix 
presó i li embarguen els béns. 

El control ideològic és total i l'atac a les idees crítiques no deixa 
possibilitats a la més mínima dissidència. El reverend Camín, en 
un sermó de la dècada dels anys setanta, ataca els il·lustrats fran¬ 
cesos i anglesos: «Ciertos espíritus de nuestros días a los quales 
una sàtira maligna, una burla sangrienta, un dicho agudo de un 
impío (que estos son los únicos argumentos, que producen en sus 
libros romancescos, en sus Viages, Cartas, Ensayos) los hace 
vacilar en la fe, que chuparon con la leche, i los buelve incrédu- 
los». Parla de Hobbes, Rousseau, Voltaire, autors «mas famosos 
por su impiedad que por su mérito, y que nadie los leería si fue- 
sen menos torpes, e impíos». 

L'heterodòxia s'ha de reservar a alguns esperits aristocràtics que 
cultiven un cert afrancesament doctrinal, com els Llauder, que en 
els primers temps del segle dinou tenen problemes amb la Inqui¬ 
sició per liberalisme ideològic, llegeixen llibres prohibits i dubten 
dels dogmes. Trobar dades sobre aquest punt és difícil; de tota 
manera, sabem que Rafael Esmandia Velada, comerciant matri¬ 
culat des del 1758 i parent de familiars de la Inquisició, és un dels 
primers afiliats a la maçoneria de Barcelona, a mitjan segle. 

Entre els sectors populars el desordre en certs comportaments 
ensenya que l’ordre religiós i moral no arribava arreu. Consta 
l'existència de cases de joc, molt prohibides: pel juliol del 1776 la 
justícia fa prendre «aquells hòmens jugadors, amichs de tabernas, 
y gent mal entretinguda»; hi ha també «gentes descamisadas» que 
persegueix l'Ajuntament, i fins i tot endimoniats: al cadastre del 
1775 apareix el pescador Pau Comas, de qui es diu que és pobre i 
endimoniat, doble tragèdia. La transgressió de la conducta sexual 
la intuïm en algun document: al 1758 s'inicia l'edificació del car¬ 
rer de Sant Ramon i l'Ajuntament avisa que darrere les cases no¬ 
ves «quedarà un camino desvecindado cubridero de insolentes pi- 
cardías y capa de maldades»; al 1778 s’urbanitza les Escaletes per 
«evitar los desordenes y pecados que se cometían en los rincones 
que allí havia», el lloc era tan inhòspit que «daba ocasión a algu- 
nos excessos» que s'intenten corregir; i al juliol del 1772 l'Ajunta¬ 
ment malament que la gent es banyi «con la indecència y deso- 
nestidad de ir desnudos». Potser més greus són els fets que duen a 
la prohibició, l'any 1765, de celebrar festes nocturnes, ja que so¬ 
vint es cometien irreverències amb imatges sagrades. 

A mitjan segle els regidors informen que, sobre «homicidios, 
escandalós públicos y desordenes», només s'ha de tenir en compte 
la immoralitat en què viuen els gitanos. Sobre les minories s'exer¬ 
ceix un control gran, i els gitanos són mirats amb tota mena de 
prevencions. En un informe del 1747 l'Ajuntament explica: «Se 
murmura con escàndalo de la libertad con que viven las familias 
de gitanos que se hallan en esta ciudad y mas de las mugeres di- 
ciéndose que siendo ellas de mala especie no sólo lo son para sí, 
sino también para otras por mas que vigilan las justicias para evi- 
tarlo». L’any 1763 arriben i s’estableixen cinc famílies gitanes, 
setze persones que responen als cognoms de Cortès, Pubill, Gil, 
Espinàs, Ximenes, etc. Gent que viuen pobrement, així el 1774 

Pau Ferrer, «gitano de los permitidos en los limites del término de 
esta ciudad», demana permís per a establir-se a Terrassa i trobar 
la manera de sostenir la seva família. 

En aquesta societat i en aquest moment històric el que entenem 
per cultura era un privilegi d’una élite il·lustrada. Molts pocs són 
els que tenien biblioteques i fins i tot hi ha notables comerciants 
que no saben escriure. En els sectors populars, el desconeixement 
del saber era general. Mataró intenta superar la penúria educativa 
per mitjà de la dedicació dels escolapis a tasques pedagògiques. 
Fins en aquell moment hi ha una colla de mestres esforçats, sis 
l'any 1716, que ensenyen de llegir, de comptar i gramàtica, assa¬ 
lariats que paga l'Ajuntament i que realitzen la seva tasca al ma¬ 
teix edifici consistorial; a final del segle encara funciona una «ca¬ 
sa de estudiós» municipal. 

L'acord entre els escolapis i l'Ajuntament de fundar un centre 
educatiu sota l'advocació de Santa Anna obre una nova etapa. A 
partir del 1737 s'instal·len a l'Ajuntament dos escolapis que en¬ 
senyen gramàtica, i a final d'any passen a una casa a la cruïlla en¬ 
tre el carrer de Sant Antoni i el Camí Ral, l'antiga fonda del Par¬ 
dal, on s'estan vuit religiosos donant classes. La primària consta 
de les matèries de lectura, comptes i escriptura i el segon grau les 
humanitats, gramàtica, retòrica i poesia; al 1741 s'hi inicien clas¬ 
ses de filosofia. L'escola de seguida té una acceptació general, i al 
cap d'un any de començar els cursos hi ha 450 alumnes de prime¬ 
res lletres i 90 de gramàtica. Fites d'aquesta etapa són les acadè¬ 
mies literàries de l'any 1747 al 1750. 

Al 1754 comença un nou període per a l'escola en inaugurar-se 
l'edifici iniciat al 1739 als terrenys dels Arnau del Crist, vora el 
portal de Barcelona fins a la creu d'en Ramis. Notem que el 24 de 
desembre de 1751, a dos quarts de nou del vespre, part de l'edifici 
s'enderroca a causa d'un terratrèmol. Llavors l'ensenyament esco¬ 
lapi comença a prendre volada per la seva categoria i rep alumnes 
de tot el país: Barcelona, Mallorca, Madrid i poblacions catalanes 
diverses. De l'any 1770 al 1790, moment de gran vitalitat econò¬ 
mica, el col·legi té la seva millor època: festes literàries, acadè¬ 
mies. I un nombre creixent d'alumnes que «logran un honrado 
modo de vivir, saliendo unos por escribanos en bancos y oficinas 
de comercio, otros por empleados en tiendas de Madrid, Càdiz, 


lli 




Sevilla, Lorca, Múrcia y otras partes, así del continente de Espana 
como de la Amèrica». 

Al 1781 Jaume Bru, capità i la tripulació de barco corsari que 
havia bastit la ciutat, pengen a la façana l'estàtua de Sant Josep de 
Calasanç, al 1789 s'inaugura l'església de Santa Anna, de portada 
barroca, obra que es fa laboriosa per manca de recursos econò¬ 
mics i l'any següent s'estrena l'orgue. Cap a final del segle l'obra 
de l'edifici presenta problemes, i durant l'estiu fa tanta calor a les 
aules que l'Ajuntament mana tancar l'escola per por que els nois 
no emmalalteixin, per aquests motius al 1786 es vol modificar 
algun aspecte. 

Un altre establiment pedagògic és l'escola de Nàutica, que 
funciona del 1781 al 1792 i on s'imparteixen les assignatures de 
geometria, trigonometria, cosmografia, geografia i navegació. Al 
1789 l'escola de Nàutica d'Arenys, de més volada, es trasllada a 
Mataró, per la qual cosa i davant la demanda es construeix vora 
les drassanes un edifici per a allotjar-la, però dura poc ja que pel 
desembre del mateix any continua la d'Arenys i la de Mataró 
desapareix aviat. 

Però el fet és que l'analfabetisme és general i només se'n salven 
els eclesiàstics, hisendats, professionals i burgesos, les úniques 
persones que fan servir l'art de l'escriptura en les transaccions 
comercials, els llibres de comptes, la correspondència, etc. Estu¬ 
dis estadístics segurament sobrevalorats indiquen que a mitjan 
segle gairebé la majoria dels eclesiàstics, hisendats i comerciants 
sabien llegir i escriure, i que entre els artesans la xifra arribava al 
57%; però entre els pagesos i els mariners el percentatge cau per 
sota del 30%, i això pel que fa als homes, perquè entre les dones 
la situació és més dramàtica: són alfabetes en un 53% en les 
capes privilegiades, i en els altres sectors socials el percentatge és 
gairebé del zero per cent. 

La llengua utilitzada pel comú de la gent és el català, malgrat 
les restriccions legals que l'afecten; una de les més sonades és 
l'ordre de Ferran VI d'obligar els comerciants catalans a deixar 
d'escriure en el seu idioma els llibres de comptabilitat i negocis. 
Tots els estaments del Principat protesten, i singularment «con 
grande pero infortunado tesón la ciudad de Mataró»; el decret, 
però, s'acompleix a mitges. Pel que fa a la difusió de la impremta, 
s'estableix d'una manera fixa quan Joan Abadal arriba a la ciutat 


112 



pel 1779 i fa una intensa tasca d'impressió de llibres religiosos, 
sermonaris, etc., dels que en coneixem uns quaranta volums. 

Intuïm l'activitat lectora dels privilegiats pels inventaris de les 
biblioteques d'hisendats, comerciants, advocats i religiosos. Un 
repàs d'aquesta documentació ens informa que el gust dominant 
connecta amb les estètiques del segle disset, com ho mostren els 
llibres de religió, que són els més nombrosos, i les obres de Que- 
vedo, Calderón, Mateo Alemàn, Graciàn, etc. També hi ha vo¬ 
lums de geografia i història a les mans de comerciants i bur¬ 
gesos, les biblioteques dels quals són més eclèctiques que les d'al¬ 
tres estaments, tot i la migradesa general. Els clàssics llatins i 
grecs també hi tenen un lloc: el mateix governador napolità de la 
ciutat cap al 1760 es complau a citar Cicero i Virgili i a llegir 
Tasso. Consta l'existència d'algun cenacle d'escollits on els temes 
de l'alta cultura es comenten amb interès. És un focus de saviesa 
el col·legi dels escolapis per mitjà de les acadèmies literàries i la 
tasca dels seus eclesiàstics, com el pare Jaume Vada, autor de 
l'obra La Fama en lo Parnàs, precedent de la Renaixença. També 
hi ha un cert tràfic de llibres prohibits d'il·lustrats francesos i de 
sectaris com Luter; de vegades hi ha d'intervenir la Inquisició per 
aturar-ho. 

Una altra faceta de la cultura es manifesta en les activitats de 
tipus artístic; les més meritòries, a part la construcció d'edificis 
religiosos, són les dels pintors i dels escultors en fusta. Viladomat 
treballa en la decoració de la capella dels Dolors del 1727 al 
1737, un dels exemples més complets del barroc català. Joan Rie¬ 
ra té un important taller d'escultura en fusta; la seva obra mestra 
és l'altar del Roser, de l'any 1690 al 1701. Pere Pau Montanyà 
pinta quatre quadres al presbiteri i al cor de Santa Maria a la fi del 
segle. Salvador Gurri, escultor en fusta, fa el retaule i l'altar major 
de Santa Maria, del 1778 al 1804; al seu taller, en una època, hi 
treballa Damià Campeny, l'important escultor, que a la seva ciutat 
nadiua deixa una mostra del seu art en un Sant Josep Oriol i un 
Sant Vicenç de Paül. 

Alguns fills de Mataró tenen un relleu i un mèrit especials en la 
història del segle: Francesc Xavier Llampillas (1731-1810), jesu¬ 
ïta, catedràtic de retòrica i filosofia a Barcelona, poeta i autor de 
l'important estudi de literatura Ensayo Histórico Apologético. An¬ 
toni Regàs Borrell (1752-1837), mecànic industrial, inventor de 

moltes màquines i autor de monografies tècniques. Josep Palau 
Soler (1658-1722), historiador cartoixà. Francesc Llauder, doctor 
en dret civil i canònic i rector de Santa Maria. Jaume Matas Pera- 
màs, cèlebre predicador. Manuel Camín Campllonch, predicador, 
autor de sermons i crític literari. Esteve Cortils, membre d'una 
família d'adroguers de la Riera, geògraf, que al 1717 edita la Des- 
cripción del Mundo, un llibre ple de notícies curioses en un vo¬ 
lum de 354 fulls i 24 mapes. Damià Campeny Estrany (1771- 
1855), excel·lent escultor neoclàssic. Francesc Pla (1734-?), jesu¬ 
ïta, catedràtic de filosofia a Barcelona i autor de nombrosos estu¬ 
dis. 

Sorprenent és la vida de quatre dels germans Peramàs Guarro, 
tots nascuts a Mataró, i que tenen en comú haver agafat un barco 
per anar als territoris espanyols d’Amèrica. Un d’ells és prou co¬ 
negut, el jesuïta Josep Manuel (1732-1793), llatinista, autor d'o¬ 
bres en prosa i vers i missioner al Paraguai. I l’activitat dels altres 
descoberta fa poc els situen en un lloc de relleu social. Baltasar 
(1730-1791), és un hisendat de la fulla de coca, que aplega una 
gran fortuna, i a Bolívia el recorda la història del poble de Totora, 
que va fundar. Melcior (1729-1788) és el secretari del virrei de 
Mèxic, un humanista al capdavant de la poderosa maquinària ad¬ 
ministrativa espanyola. I Joaquim (1739-cl790), un enginyer mi¬ 
litar que participa en la guerra de la Florida i construeix diverses 
fortificacions. 

Baró de Maldà 

Explicació de la ciutat de Mataró (1790) 


La ciutat de Mataró dista sinch hores de Barcelona, situada en la 
costa de mar al llevant de la capital de la província. Es mediana 
en caseria, però de present se han fabricat i se fabrícan moltes ca¬ 
ses, com se repara en lo comensament del Camí Ral, lo carrer 
més llarch de Mataró, fins a la eixida prop de la Abana i hermita 
de Sant Simon, ab altre carrer de entrada a Mataró, vehí a la 
Rambla, ab vistoses cases uniformes a dreta i esquerra, dit de la 
Mercè. 

Quedan al rededor de la ciutat moltes hortes, que allí ne diuhen 
sènies, i bastant poblada dita ciutat de gent de ambos sexos, i de 
la més són mariners i pescadors, ab alguns treballadors de la ter¬ 
ra, que és de lo que més abunda tota la vora de mar, no obstant ni 
ha de totes arts i oficis, si bé que los més necessaris. Son núme¬ 
ro, en lo total de habitants, arribarà ab poca diferència a 13.000 
mil persones. 

Té dintre ciutat algunes pocas muralles i dos fortins ab canons a 
les platjes de mar, a mitgdia, per defensa dels enemichs, en les 
dos ales dels arrabals de Mataró. Un quartel capaz per tropa de 
caballeria o infanteria al últim del paseig de la Riera, entremitg 
dels dos carrers de Bonaire i de Argentona. 

Los carrers de dintre ciutat, prop de la plasa i de la iglésia par¬ 
roquial, són empedrats i los dels arrabals i Camí Ral, ab lo de la 
Mercè, sens empedrar, excepto les vores de les cases, les que són 
blancas i límpies per part de fora i dintre, igualment que les cui¬ 
nes i entrades, les que les mateixes dones de mariners i pesca¬ 
dors emblanquínan a menut. I, a més de la blancura interior de les 
referides cases de tota aquella gent de la marina, les fan molt ale- 


1 Rafael d'Amat i de Cortada. Baró del Maldà. Viles i ciutats de Catalunya. Ed. 

gres sos hortets, jardinets i eixides, i en moltes de aquella pobla¬ 
ció de Mataró, parets enrajolades de València en sos menjadors, 
hortets i exides, que les hermoséan moltísim, a més de sa limpie- 
sa i pisa de tot gènero arrenglada en sos escudellers. 

Hi ha bonichs carrers en Mataró, amples los més, rectes i igu¬ 
als, los portals de les cases de hechura quadrada los més, com se 
veu tal uniformitat de portals en tots los dels arrabals, tant los del 
hospital, Sant Juan, Sant Francisco, Sant Antoni i Sant Pere, que 
des de lo Camí Ral ixen o desembócan a les platjes de mar, a 
mitgdia, com los del arrabal de dalt, de direcció als convents i 
iglésies de caputxins i caputxines. Tots los carrers dels arrabals de 
vora mar, per lo tant rectes, dónan una similitut als de la Barce- 
loneta. 

Los carrers de nomenada en Mataró són estos que he notat, lo 
Camí Ral no menos, que inclou la iglésia i collegi dels padres de 
Santa Anna o escolàpios. Es recte fins a les últimes cases de ei¬ 
xida de Mataró, per anarse dret a Sant Simon. La Rambla queda 
detràs dels escolàpios, ab vistoses cases a dreta i esquerra o a una 
part i altre, inclosa la nova iglésia dels referits escolàpios, traient 
a la Rambla son frontis ab una bella portalada ab molt treball de 
arquitectura i escultura, quedant lo demés tosco, ab un òvul sobre 
del portal de dita iglésia de Santa Anna i dos finestrals colaterals. 
Lo cimbori és de hechura ochavada, treballat a la romana ab llu- 
minars en tot son voltant, delineades de colors les pedres, i la cú¬ 
pula sobre a manera de mitja taronja, prou alta, de color vert de 
llargandaix, ab un curiós panell sobre, haventse estrenada tal nova 
iglésia en lo any 1789 o principis del de 1790. Dintre és molt her- 
mosa, ab iguals capelles i altars, que se van fent nous, de estos lo 
altar major, interinament de perspectiva o pintura, de la qual, per 
constar lo demés en la última relació de mon paseig a Mataró en 
lo mes de juliol del any 1790, no ho repetesch aquí, sí sols que la 
iglésia sembla, si bé que no tant llarga, a la de la Mercè de Bar¬ 
celona, blanca, límpia i clara tota ella. 

Al devant de la fachada a la Rambla queda una plasa, prou in- 
comodada per sa molta arena o zorra, de la qual abunda tot aquell 
tros de Rambla fins a la entrada a la Riera per lo portal de Barce¬ 
lona. A la vora de la iglésia, en la mateixa Rambla, són les aules 
dels collegials i estudiants, ab un carrer ample al costat del collegi 

de aquells padres, que trau des de la Rambla i costat del portal de 
Barcelona al Camí Ral. 

Al mitg de la Rambla hi ha una o dos files de arbres i una creu 
de pedra ab sa peana curiosa, nomenada la Creu den Ramis, 
entrantse des de la Rambla per lo portal de Barcelona al paseig de 
la Riera, així mateix com la Rambla, fora de ser més estreta i les 
cases més altes, quedant a la part dreta a la entrada a dita Riera 
los carrers de Barcelona, den Pujol, den Palau, carrer Nou al 
costat de una font, que fa cantonada a dita Riera, i sobre de la dita 
font hi ha una capelleta ab un santchristo, seguint des de allí un 
carrer prou ample fins a alguna travesia i eixida a la plasa i iglésia 
major, lo carreró i lo carrer de Bonaire. 

A la part esquerra de la Riera, frente del carrer de Bonaire, és lo 
carrer de Argentona i més per avall lo de Sant Joseph, ahont és la 
iglésia i convent de Sant Joseph de carmelites descalsos. I més 
amunt de est carrer o per allí cerca, la iglésia i convent de monjes 
de Santa Teresa o carmelites descalses, finint est carrer ab lo por¬ 
tal dit de Sant Joseph. En la Rambla, a la mateixa mà, quédan los 
dos carrers de Santa Teresa i de Santa Marta, casi frente de la 
Creu den Ramis o per allí cerca, en seguida de aquelles cases. Lo 
carrer de Argentona, que és molt ample, ab lo portal de Argen¬ 
tona, que divideix en dos mitats a aquell carrer, ab dos fonts. A un 
costat de dit portal de Argentona, a la vanda de la Riera, és la font 
de Sant Roch, ab un Sant Roch pintat de rajola de València, si en 
això no me equivoco, i de cert esculpides unes lletres en la pedra 
de la mateixa font ahont són les axetes, que diuhen: 'De la font de 
Sant Roch aigua pendràs i, presa, la tancaràs', ab les xifres del 
any 1782. I detràs de esta, la font de Sant Domingo, ab unes lle¬ 
tres esculpides que diuhen: 'Pren, beu i tanca', ab les mateixes xi¬ 
fres. Des de est portal, fora, prenentse lo carreró a la dreta, se va 
al Masavà i travesies dels carrerons de Sant Elies, Sant Sadurní, 
Sant Albert i del Carme, en los últims barris extraviats de la ciutat 
i de pobre gent. 

Dintre del carrer de Argentona hi ha un carrer que travesa al de 
Sant Joseph, qual se nomena lo den Moles. A la eixida del portal 
de Barcelona, al costat dret, queda una gran casa nova en tot lo 
que era muralla, pintada de color de admetlló, ab dibuxos blanchs 
del art de pagès i altres, molt llarga i capaz, extenentse dintre de 
la Riera a la vora del portal, dita den Boet, i a la esquerra se pasa 

per lo costat de la Rambla, iglésia, collegi i carrer dels escolà- 
pios, de eixida a la vora del Camí Ral, continuant altre carrer 
recte a mar, nomenat de Sant Antoni, cruzedero del Camí Ral, 
sens los demés carrers del Hospital, Sant Juan, Sant Francisco, 
Sant Pere i novament lo de Sant Agustí en la Rambla, així com 
est. Lo de Sant Juan, ab lo comensament de una plaseta i font al 
mitg, ovalada, ab una com mitja taronja de rajola de València, 
tirant dit carrer recte, així com los referits, a les platjes de mar, el 
que continua ab la mateixa rectitut des de la plaseta al altre cap o 
cantó del Camí Ral, al costat de la aduana de Mataró, per una 
rampa empedrada i un portal rodó al cap de la muntada, des de el 
qual, a la esquerra, se deixa al carrer de Barcelona, casa del sen¬ 
yor governador i demés, sent dit carrer estret i empedrat algo 
desigual lo que ve recte de la rampa empedrada, nomenat aquell 
carrer lo de Santa Maria, deixantse a la dreta a la pescateria i 
carniceria unides, luego después la plaza Petita i la plasa Gran, 
que és prou capaz i quadrada, ítem a la dreta, ahont és lo mercat 
de la fruita i verdura, principalment als dematins. Continua 
después un tros de carrer estret, eixintse a la plasa ahont queda la 
iglésia parroquial ab lo cementiri al costat, casi al centro de la 
ciutat, ab lo campanar al cantó del portal major de la iglésia, de 
hechura quadrada fins al cordó, ahont comensa lo demés del 
campanar, ochavat ab tres finestrals grans oberts i en cada un una 
campana, quedant les dos petites dintre. Les dos groses són casi 
unisonus, la una que ve frente a la plasa, entrantse a la iglésia per 
lo portal major, que és la grosa, sembla puntual lo sonido de ella 
al dominical de la Seu de Barcelona. La segona, a la vanda del 
nort, a la campana grosa de Sant Just de Barcelona, feta en Gra- 
nollés, any 1778. I la tercera, que dóna a la vanda de mar, a mit- 
gdia, sembla al Lladre o a la Nona de la Seu de Barcelona. Lo 
altre cantó de campanar queda sense finestral, per ser allí la esca¬ 
la per pujarsi. Sobre del campanar, en lo ochavat de ell, corren 
balustres i baranes de pedra, continuant un guarniment de fusta 
alquitranada i llantarnó, sota del qual queda collada ab ferros la 
campana de les hores, la qual senyala també les mises primera i 
últimes, les oracions i a temps ab lo batall, les hores ab una prou 
reforzada masa, i sembla lo sonido a la campana Antònia del Pi, 
antes de la existent. Sobre del llantarnó és la campaneta dels 
quarts dintre de una gàbia de ferro i, sobre, un panell. 

Aquella parroquial iglésia té per titular del altar a la Mare de 
Déu Candelera i sa festa major és en lo dia 15 de agost, la solem¬ 
nitat de la Asumpció de Nostra Senyora al cel; per patrons, a Sant 
Desideri, a Santa Maria Madalena i a les dos santes verges i 
màrtirs Juliana i Semproniana, filles que les considéran en aquella 
ciutat, habitants en lo carrer den Pujol, quals, havent patit martiri 
en Sant Cugat del Vallès, guardantse sos cosos sants, se embiaren 
algunes relíquies a Mataró i se fa annualment, en los dies 27 i 28 
de juliol, lluhidíssima festa, havent discorregut pochs anys a est 
de 1790 que se embiaren a dita ciutat de Mataró, i dos dits de 
estes glorioses màrtirs Juliana i Semproniana se guàrdan en un 
altar dintre de un reliquiari, en una de les capelles de la iglésia de 
Santa Anna de pares escolàpios. 

La mencionada parroquial iglésia és de una capacísima nau, ab 
sis o més capelles per part i dos més fondes colaterals al presbi¬ 
teri, ahont se congrega aquella reverenda comunitat de capellans 
per lo rezo i cant de les hores canònicas, haventhi dos ordres de 
cadires en les dos ales del altar major i presbiteri, de fusta i escul¬ 
tura el tot, no dorat, exceptuat lo sacrari en lo altaret al mitg del 
presbiteri. La capella de Maria Santíssima dels Dolors, que se 
troba al costat del portal lateral de la iglésia i al devant casi de la 
sagristia, és magnífica i devota, per los quadros i pintures que la 
adóman, de la sagrada pasió de Christo, treballats per lo quòndam 
famós pintor Viladomat, los que quédan collocats entremitg de les 
pilastres de la capella, ab los marchs dorats, i banchs sota ab sos 
respaldos pintats de colors i jaspeats, sent també pintada tota la 
capella, que és molt quieta i devota, dorada que és la tribuna 
frente del altar de la Santíssima Verge, corresponent en lo primor 
son camarín. Al mitg de la capella penja una prou groseta llàntia 
de plata, primorosa en sa hechura. 

La iglésia de pochs anys ha és emblanquinada tota i les voltes 
de la bòbeda com faxes de color groch, no de les més altes de bò- 
beda, i ab tot que un poch baxeta, no ho és masa. Lo orga, sobre 
de la capella fonda del Sant Christo, és prou gran i de molt sono¬ 
res i agradables veus, bells contres i bella flauteria, des de que lo 
senyor Joseph Pujol, manresà, lo recompongué tot, anadintsi ser 
dorada la caxa i cadireta, ab molta escultura color escur, ab tres 
teclats que hi ha i molts registres, qual orga queda a mitja iglésia 
a la part del evangeli. 

Los escolàpios, que tenen per fundador a Sant Joseph de 
Calesanz i son institut la ensenansa als minyons, gratis, de llegir, 
escríurer, arismètica, doctrina christiana, gramàtica i retòrica i 
filosofia, vesteixen com semblants als jesuïtes òlim, sols lo man- 
teu lo duhen més curt, i tenen collegi i aules de estudis a la vista 
de la Rambla i portal de Barcelona. Los collegials vesteixen 
sotana, beca i bonete al cap, com los del collegi del bisbe en 
Barcelona, sí, sols, que les beces dels collegials de Barcelona són 
morades i aquelles blau celeste terciat i escut brodat al pit ab un 
nom de Maria, i son número de alguns 40 collegials. 

La iglésia antigua, al present magatsem, fa cantonada al carrer 
dels escolàpios i del Camí Ral, qual era llarga i baxa de bòbeda, 
dividida de llarch en dos estàncies de capelles. Al devant quédan 
en lo Camí Ral los dos hostals, de Montserrat i del Pardal. La 
iglésia i convent de Sant Joseph, de carmelites descalsos, queda 
en lo carrer de son nom, eixida a la Riera, i més amuntet la iglésia 
i convent de monjes carmelites descalses o de Santa Teresa. Les 
iglésies ab los convents de monjes caputxines i de frares caput¬ 
xins són passat lo portal de Valldeix, i lo de caputxins en paratge 
altarós, més amunt de les cases del Masavà. Se venera en dita 
iglésia dels caputxins, en la primera capella i altar de la dreta, lo 
cos de Sant Feliciano, haventhi enfilades moltes presentalles per 
la gran devoció que li profèsan tots los mataronins. Goza la situa¬ 
ció de aquell convent de molta vista, tant de la caseria de Mataró 
com de ses hortes i del mar. 

En quant al treball de les dones i minyones, és de puntes de fil 
blanch, primoroses moltes de dites puntes, i no se veu altra cosa 
que abundància de cuxins de puntes, treballant les mataroninas 
dintre de les entrades de les cases, llindars dels portals i fora al 
carrer, haventni de estes de prou bonicas cares i de bon talle de 
cos i algunes se solen ríurer i trunfar dels barcelonins sils pre- 
gúntan alguna cosa o se les míran. 

Van, per lo general, les mataronines, curiosetes i límpies en son 
vestuari, el més marineresch, i àduc les més pobretes i ancianes 
no fan tant fàstich com en altres poblacions dintre de Catalunya. 
Usan moltes en Mataró i demés costa de mar fins a Calella i més 
allà, faldilles de baieta bermella, faldilles de blauet, corbates 
blancas o blaves florejades de blanch o de altre color, llistades, 
per lo coll i cap, límpies per lo comú les més i curioses, sí, sols, 

moltes de estes van ab sabates sense mitjes, a saber minyones de 
carrer, i rets encarnats ab flochs àzia als ulls o de altre color, i 
curts per derrera tals quals de estes, etc. 

En quant a cases de senyors, són la del senyor governador en lo 
carrer de Barcelona i cantonada del carrer de Santa Maria, luego 
de la rampa o pujada empedrada i portal rodó, a la primera casa a 
mà esquerra, descubrintse des de allí a molta caseria i, frente, tot 
lo carrer de Sant Juan fins a mar, per no haver embaràs de cases 
al devant, per ser allò una plasa. La de Vilallonga, ficada dintre de 
un carreró nomenat de don Magí, angustiat i trist, cerca de la 
parròquia; de present habítan los senyors en casa pròpia, òlim de 
Aguilà, en la plasa de Santa Anna en Barcelona. La de Guarro, 
vulgarment casa den Parroquià, en la Riera, la més vistosa i gran, 
pintada i ab iguals balcons. La de Palau, casi al devant; la de 
Carles, per allí cerca; la de Sanromà, en lo carrer de Bonayre, cer¬ 
ca del de Sant Lrancesch; la de Esmandia; la de Masot, etc. 

La casa consistorial o de la ciutat és en la Riera, a la vanda de 
casa Guarro. I ha dintre una capella de Santa Maria Madalena, 
patrona que és de la ciutat, i les armes de dita ciutat són una mà 
empunant una mata, de la qual ve Mataró. 

Los portals de dita ciutat, que ninguns se tàncan en les nits i en 
los més no hi ha portes, són: lo de Barcelona, sobre del qual, a la 
part que mira a la Riera, hi ha una capella de Sant Sebastià i lo al¬ 
tre costat trau a la Rambla; lo portal de Argentona, en lo carrer de 
son nom, queda a mitg carrer; lo den Leliu, lo den Pou, lo de Vall- 
deix i lo de Sant Joseph, són dintre ciutat. 

En quant al terreno, és molt saludable, alegre i molt regalat de 
aigua, haventhi bastantes fonts, molta horta en tots aquells alrede- 
dors, ab tanta caseria dispersa en tota la planura de Mataró, ab tot 
aquell llarc tros de mar que se descobra tant quant pot allargar la 
vista, no faltant peix en aquella pescateria bastant sabrós i moltes 
llagostes. 

Des de les platjes de mar, ahont quédan algunes barcas sobre la 
arena i altres que se hi construheixen, se descobra, i més en dies 
clars, a la montanya de Monjuïch al ponent i un poch a la ciutat 
de Barcelona, principalment los edificis més alts, i al llevant fins 
més allà de Arenys de Mar. A la part de tramontana se presenta 
una cordillera de montanyes ab la de Burriach, ab lo castell de 
son nom sobre, quen diuhen la torre Encantada o castell dels En- 

cantats, com altre que nhi ha sobre de altra montanya a la vora de 
Caldetes, distància hora i quart de Mataró, al llevant. 

Se entra a la ciutat de Mataró, venint hom de Barcelona, per lo 
carrer de la Mercè, que tot són cases noves, ab igualtat de teu¬ 
lades, balcons, finestres i portals, tros de Rambla, Camí Ral, 
ahont a son principi, a la dreta, se ha obert en lo any 1790 un car¬ 
rer fins a mar, nomenat de Sant Agustí. En seguida del Camí Ral, 
a la esquerra, és la iglésia i collegi de Santa Anna, de pares esco- 
làpios, que fa cantó al carrer de son nom, directo a la Rambla i 
costat del portal de Barcelona. Al devant de la iglésia de què 
antes se servían los escolàpios són los dos hostals, de Montserrat i 
del Pardal, costat un del altre, ahont se hi dóna bé a menjar i bon 
aculliment que hi tròban los pasatgers si tenen diners. 

Totes les cases de Mataró són baixes, no pasant de primer piso, 
com són les dels arrabals, i tot lo més segon piso, de totes un 
poch més altes les de dintre ciutat, ab la casa consistorial, que se 
compon de sinch a sis regidors i lo alcalde. De pochs anys a est 
tenen timbales, quals són de la confraria de Nostra Senyora Can- 
delera, i van al devant en la professo de les Santes, ab draps car- 
mesins, i les cotes dels dos timbalers així mateix, fent: tram, tram, 
tram, tram, tram, tram, tramtam, de lo que jo en los anys 1788, 89 
i 90 ne só testimoni de vista, com consta ja tot en altre llibre. 

Les poblacions vehines a Mataró són: Argentona, Cabrils, Vila- 
sar de Dalt i Vilasar de Baix, Llavaneres, Sant Vicens de Llava¬ 
neres i Sant Andreu de Llavaneres, Caldes de Estarach o Cal¬ 
detes, Mata, del qual pren lo origen la ciutat de Mataró. 

Son actual rector és lo reverent doctor Damià Sumalla, vicari 
general que fou dels senyors bisbes Sales i Climent, i antes de ser 
pàrroco de Mataró ho fou de de la parròquia de Sant Jaume en 
Barcelona (pàtria del autor), el qual, segons he ohit referir, dóna 
los més dels beneficis en aquella parroquial iglésia de Mataró i 
manté a 3 o 4 vicaris, sent lo número de beneficiats alguns 35 o 
36. Hi ha per les funcions de aquella iglésia una suficient capella 
de música i los escolans vesteixen cotes de baieta bermella, etc. 

Al acabament del Camí Ral, prenent lo directo a Caldes de Es¬ 
tarach, seguint la costa, a ses últimes cases, se deixan apartades 
algunes a la esquerra quen diuhen la Habana i después a una 
petita iglésia i hermita de Sant Simon, ahont hi ha hermita. 

La iglésia del hospital queda dintre del carrer de son nom, en un 
dels del arrabal prop del de Sant Juan. Lo Pou de Vall és altre 
carrer també per allí cerca i en quiscun carrer hi ha capelletes dels 
Sants del nom de cada carrer. Después del de la Mercè, en les 
cases noves, en seguida és lo de les Santes Juliana i Semproni- 
ana. Hi ha una hermita de Santa Elena [d'Agell] cosa de una hora 
de distància de Mataró, camí de Argentona, a la part de dalt a tra- 
montana, a la qual van molts de aquells vehins, i a un quart de 
hora antes de entrada a Mataró venintse de Barcelona se deixa 
apartada a la vanda esquerra la torre o casa prou gran den Boet, i 
a la vora del camí a una capelleta ab un Santchristo, dita la creu 
den Boet, ab lo que concloch esta explicació de la ciutat i cerca- 
nies de Mataró. 

Fonts documentals 


Els interessats en les documentació que he utilitzat poden mirar la 
que consta en la primera edició d’aquest llibre. En general es 
tracta dels llibres d'acords de l’Ajuntament de Mataró, els cadas¬ 
tres, els ganancials, els llibres de negocis, els protocols notarials i 
documents diversos del segle divuit conservats a l’Arxiu Comar¬ 
cal del Maresme. 

Quant a bibliografia local, aquest volum és deutor dels llibres i 
dels estudis publicats sobre el Mataró del segle divuit ressenyats 
a: Joaquim Llovet, La ciutat de Mataró (2 vols.), Barcelona, 
1959, pp. 9-19 i Francesc Costa, Mataró liberal. 1820-1856, 
Mataró, 1985, pp. 321-323. També, dels nombrosos articles de les 
revistes Museu i Fulls del Museu-Arxiu de Santa Maria i de la 
premsa local de totes les èpoques; la col·lecció de volums del 
premi Iluro; i d'altres estudis. 

A la bibliografia de caràcter general en la primera edició 
esmentada cal afegir: José Patricio Moraleja y Navarro. El jardi- 
nero de los planetas, y piscator de la Corte, para el ano de 1752 
(Madrid, s/d). Francesc Costa Oller. El Camí Real de França. 
I.Història. Per camins històrics IV (Mataró, 2016). Francesc 
Costa Oller. El Camí Real de França. II. Els que lii passen. Per 
camins històrics IV (Mataró, 2016). Francesc Costa Oller. L'ex¬ 
traordinària vida dels germans Peramàs. Pàgines d’història de 
Mataró i altres indrets. Arxiu d’història V (Mataró,2018). Fran¬ 
cesc Roma i Casanovas. «Fa revolta de 1789 a Vic». Ausa, XXIV, 
164 (Vic, 2009). 

